text:
༉ རྒྱལ་ཁབ་ནང་ ཏམ་ཁུའི་ཐོན་སྐྱེད་ཚུ་ ནང་འདྲེན་དང་ ཕྱིར་ཚོང་འཐབ་ཆོག་པའི་ བཅའ་ཁྲིམས་གསརཔ་ བསྟར་སྤྱོད་འབད་ནིའི་གུ་ ལྷོད་ཡོད་རུང་ ཁྲིམས་དོན་དབང་འཛིན་ཚུ་གིས་ འཕྲལ་ཁམས་ཅིག་ཁར་ ས་མཚམས་ཕྱི་ཁ་ལས་ བཀག་དམ་ཅན་གྱི་ ཏམ་ཁུ་ནག་ཚོང་འཐབ་མི་ཚུ་ འཛིན་བཟུང་འབད་ཡོདཔ་ཨིན་པས།
ཐིམ་ཕུག་གི་ ཁྲིམས་སྲུང་འགག་པ་གིས་ དུས་ཅི་ སྤྱི་ཟླ་༥ པའི་ཚེས་༢༦ གི་ཕྱི་རུ་ ཕུན་ཚོགས་གླིང་ དོས་ཕབ་བཀལ་ས་ཁོངས་ནང་ལས་ ཁྲིམས་འགལ་ཐོག་ལས་ ཏམ་ཁུ་ནག་ཚོང་ནང་ གྲལ་གཏོགས་འབད་མི་ ཇོ་བདག་ཅིག་ འཛིན་བཟུང་འབད་ནུག།
ཐིམ་ཕུག་གི་ ཁྲིམས་སྲུང་འགག་པ་དང་འཁྲིལཝ་ད་ ནག་ཚོང་འཐབ་མི་དེ་ ཞིབ་དཔྱད་འབད་ནིའི་དོན་ལུ་ ཕུན་ཚོགས་གླིང་ ཁྲིམས་སྲུང་འགག་པའི་དོ་དམ་འོག་ལུ་ བཙུགས་ཡོདཔ་ཨིན་པས།
ཏམ་ཁུའི་ཐོན་སྐྱེད་ སི་ག་རེཊ་དང་ བི་ཌི་ དེ་ལས་ བཱ་བ་ཤོག་སྒམ་ཚུ་ ནང་ཚོང་འཐབ་ནིའི་དོན་ལུ་ འབོལ་ཁྲི་འོག་ལུ་བཙུགས་ཏེ་ སྦས་ཡོདཔ་ཨིན་པས།
ཏམ་ཁུའི་ཐོན་སྐྱེད་ཚུ་ རྒྱ་གར་གྱི་སྣུམ་འཁོར་ཊཱག་ ཐོ་བཀོད་ཨང་ཌབ་ལུ་བི་༧༣-ཨེ་-༧༢༠༩ ནང་བཙུགས་ཏེ་ འབག་འོང་ཡོདཔ་ད་ ཚོང་འབྲེལ་རྒྱ་ཆེ་དྲགས་འཐབ་མིའི་ མིང་ཐོ་ལུ་ཡོད་མི་ ནང་ཆས་ཚུ་ ཐིམ་ཕུག་ལུ་ བསྐྱལ་ནི་ཨིནམ་ད་ ཐོན་སྐྱེད་ཚུ་ ཁྲིམས་འགལ་ཐོག་ལས་ རྒྱ་གར་ས་མཚམས་ལུ་སྡོད་མི་ ཚོང་པ་ཅིག་གིས་ བཀྲམ་སྤེལ་འབད་ཡོདཔ་ཨིན་པས།
ཕུན་ཚོགས་གླིང་གི་ ཁྲིམས་སྲུང་འགག་པ་དང་འཁྲིལཝ་ད་ སི་ག་རེཌ་ཤོག་སྒམ་༢༧༥ དང་ བཱ་བ་ཆག་པ་༥༩༠ དེ་ལས་ བི་ཌི་མ་འདྲཝ་ཤོག་སྒམ་༡,༠༧༣ ཡོདཔ་བཞིན་དུ་ གོང་ཚད་མར་ཕབ་ཐོག་ལུ་འབད་བ་ཅིན་ དངུལ་ཀྲམ་ས་ཡ་༡.༥ དེ་ཅིག་ གནས་ནི་ཨིནམ་ད་ དེ་ཡང་ ཐོན་སྐྱེད་ཚུ་ ཐིམ་ཕུག་ལུ་འབག་སྟེ་བཙོང་པ་ཅིན་ ཁེ་སང་ལོག་ལྟབ་སྦེ་ འཐོབ་ཚུགས་ནི་ཨིན་པས།
ནང་ཆས་དེ་ལུ་ དངུལ་ཀྲམ་༡༦༨,༥༠༠ ལས་བརྒལ་ མི་གནས་ནི་ཨིན་པས།
ཕུན་ཚོགས་ཚོགས་གླིང་ ཁྲིམས་སྲུང་འགག་པ་གིས་ གནད་དོན་འདི་རྐྱངམ་གཅིག་ ཞིབ་དཔྱད་འབདཝ་མ་ཚད་ སྤྱི་ཟླ་༦ པའི་ཚེས་༢༡ ལུ་ཡང་ དོས་ཕབ་བཀལ་འབད་ས་ལས་ ཁྲིམས་འགལ་ཐོག་ ཏམ་ཁུ་ལེ་ཤ་འབག་མི་ཚུ་ འཕྱོག་བཟུང་འབད་ནུག།
ད་རེས་ ཏམ་ཁུའི་ཐོན་སྐྱེད་ཚུ་ ཚོད་བསྲེའི་ཕད་ཙི་ནང་བཙུགས་ཏེ་ འབག་འོང་ཡོདཔ་བཞིན་དུ་ ནང་འདྲེན་འབད་མི་དེ་ ཐིམ་ཕུག་ལུ་སྡོད་མི་ཅིག་ཨིནམ་ད་ ཀུན་གསལ་གྱིས་ ཤེས་རྟོགས་བྱུང་མི་དང་འཁྲིལཝ་ད་ ནང་འདྲེན་འཐབ་མི་དེ་ བར་སྦིས་ས་ལུ་ སྣ་ཚོང་ཚོང་ཁང་བཙུགས་མི་ སྐྱེས་ལོ་༢༧ ལང་མི་ ཕོ་སྐྱེས་ཅིག་ཨིན་པས།
ཨིན་རུང་ ཁོ་གིས་ ཐོན་སྐྱེད་དེ་ མཁོ་མངགས་མ་འབད་ཟེར་ ངོས་ལེན་འབད་མ་བཏུབ་རུང་ དྲི་དཔྱད་དང་ ཞིབ་དཔྱད་ཀྱི་དོན་ལུ་ ཕུན་ཚོགས་གླིང་གི་ དོ་དམ་ལུ་ཁྱིད་ཡོདཔ་ད་ གནས་ཚུལ་བཤད་མི་དང་འཁྲིལ་བ་ཅིན་ ཁོ་ལུ་ ཏམ་ཁུའི་ཐོན་སྐྱེད་དེ་ ས་མཚམས་ཕྱི་ཁར་ ཟ་ཁང་བཙུགས་སྡོད་མི་ཅིག་གིས་ བཀྲམ་སྤེལ་འབད་ནུག་ཟེར་ཨིན་པས།
ཏམ་ཁུའི་ཐོན་སྐྱེད་ཚུ་ཡང་ དངུལ་ཀྲམ་ས་ཡ་༡.༥ གནས་པའི་ སི་ག་རེཊ་ཤོག་སྒམ་༩༥ དང་ བཟའ་ནི་གི་ ཏམ་ཁུའི་ཐོན་སྐྱེད་མ་འདྲཝ་༡,༣༠༠ དེ་ལས་ བི་ཌི་ཤོག་སྒམ་༤༩ ཡོདཔ་ཨིན་པས།
སྤྱི་ཟླ་༣ པའི་ཚེས་༩ ལུ་ ཕུན་ཚོགས་གླིང་གི་ ཁྲིམས་སྲུང་འགག་པ་༢ ཀྱིས་ ས་མཚམས་ཕྱི་ཁར་ལས་ ཏམ་ཁུ་འབག་མི་ བཀྲ་མ་ཤིསཔ་ཚུ་དང་ འཐབ་འཛིང་འབདཝ་ད་ ཁྲིམས་སྲུང་འགག་པ་ཅིག་ལུ་ རྨ་སྐྱོན་ཡང་ བྱུང་ཡོདཔ་ཨིན་པས།
དེ་བཟུམ་སྦེ་ ན་ཧིང་ སྤྱི་ཟླ་༡༡ པའི་ཚེས་༨ ལུ་ དཔག་བསམ་ཁ་ ཨེ་ལི་ཅ་དམ་ལྟེ་བའི་ས་ཁོངས་ལས་ ཐིམ་ཕུག་ལུ་འབག་ནི་ཨིན་མི་ དངུལ་ཀྲམ་ས་ཡ་༢.༧ གནས་པའི་ ཏམ་ཁུའི་ཐོན་སྐྱེད་ཚུ་ འཕྱོག་བཟུང་འབད་ནུག།
གནས་ཚུལ་བཤད་མི་ཚུ་དང་འཁྲིལཝ་ད་ ཡོངས་གྲགས་ཅན་གྱི་ གྱོན་ཆས་ཚོང་ཁང་ཇོ་བདག་གི་ སྣུམ་འཁོར་ཚུ་གིས་ ཐོན་སྐྱེད་ཚུ་ ཁྲིམས་འགལ་ཐོག་ལས་ སྐྱེལ་འདྲེན་འབད་དོ་ཡོད་རུང་ ཇོ་བདག་ཚུ་གིས་ ཕྱིར་ཚོང་ཆ་མེད་བཏང་ཡི་ཟེར་ ཁ་བཟེད་མི་བཏུབ་དོ་ཡོདཔ་ཨིན་པས།
འོང་འབབ་དང་ཅ་དམ་ལས་ཁུངས་ཀྱིས་ ན་ཧིང་ སྤྱི་ཟླ་༣ པའི་ཚེས་༢༣ ལས་ ཕུན་ཚོགས་གླིང་གི་ འཛུལ་སྒོ་དེ་ སྒོ་བསྡམས་པའི་ཤུལ་ལས་ ཐོ་བཀོད་འབད་མི་དང་འཁྲིལཝ་ད་ དུས་ཅི་ སྤྱི་ཟླ་༦ པའི་ཚེས་༡༢ ཚུན་ ཕུན་ཚོགས་གླིང་དང་ དགེ་ལེགས་ཕུག་ བསམ་གྲུབ་ལྗོངས་མཁར་ དེ་ལས་ བསམ་རྩེ་ལུ་ ཏམ་ཁུ་ནག་ཚོང་དང་ འབྲེལ་བ་ཡོད་མི་༡༤༤ འཛིན་བཟུང་འབད་ནུག།
དེ་གི་གྲས་ལས་ ད་ལྟོ་ གནད་དོན་༢༦ ཞིབ་དཔྱད་འབད་བའི་བསྒང་ཡོདཔ་ད་ ནག་ཚོང་ནང་ འབྲེལ་གཏོགས་འབད་མི་༡༤༤ ལས་༥༨ ཕུན་ཚོགས་གླིང་ལས་ཨིནམ་བཞིན་དུ་ དུས་ཅི་ མི་༡༦ དང་ ན་ཧིང་༤༢ འཛིན་བཟུང་འབད་ནུག།
སྤྱི་ལོ་༢༠༡༨ ལས་ དུས་ཅི་ སྤྱི་ཟླ་༦ པའི་ཚེས་༡༢ ནང་འཁོད་ལུ་ དངུལ་ཀྲམ་ས་ཡ་༡༧.༨ གནས་པའི་ ཏམ་ཁུའི་ཐོན་སྐྱེད་ཚུ་ འཕྱོག་བཟུང་འབད་ཡོདཔ་བཞིན་དུ་ གལ་སྲིད་ ཁྲལ་དེ་ བརྒྱ་ཆ་ལས་བརྒྱ་སྦེ་ བཀལ་བ་ཅིན་ དངུལ་ཀྲམ་ས་ཡ་༣༥.༦ དེ་ཅིག་ གནས་ནི་ཨིན་པས།
དུས་ཅི་ སྤྱི་ཟླ་༦ པའི་ཚེས་༡༢ ནང་འཁོད་ལུ་ དངུལ་ཀྲམ་ས་ཡ་༥.༩ གནས་པའི་ ཏམ་ཁུའི་ཐོན་སྐྱེད་ཚུ་ འཕྱོག་བཟུང་འབད་མི་དེ་ ཁྲལ་བཀལཝ་ད་ དངུལ་ཀྲམ་ས་ཡ་༡༡.༩ འོང་ནི་ཨིནམ་ད་ སྤྱི་ལོ་༢༠༢༠ ལུ་འབད་བ་ཅིན་ དངུལ་ཀྲམ་ས་ཡ་༧ གནས་པའི་ ཏམ་ཁུའི་ཐོན་སྐྱེད་ཚུ་ འཕྱོག་བཟུང་འབད་ཡོད་པའི་གནས་ཚུལ།
ཨོ་རྒྱན་རྡོ་རྗེ།


c: text/html

text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་དེ་ཡང་ བསམ་གྲུབ་ལྗོངས་མཁར་རྫོང་ཁག་ཁྲོམ་སྡེ་བཙག་འཐུའི་དོན་ལས་ ཁྲོམ་དཔོན་གྱི་དོ་འགྲན་འབད་མི་འདེམས་ངོ་ཚུའི་ མི་མང་རྩོད་འགྲན་འདི་ འབྲུག་གི་རྒྱང་བསྒྲགས་ལས་འཛིན་གྱི་རྒྱང་མཐོང་དང་གཅིག་ཁར་ མཉམ་འབྲེལ་ཐོག་ སྤྱི་ཚེས་༡༧-༩-༢༠༡༦ རེས་གཟའ་ཉིམ་ ཕྱི་རུའི་ཆུ་ཚོད་༧ གྱི་གནས་ཚུལ་ཤུལ་ལུ་ རྫོང་ཁག་ཚོགས་འདུ་ཁང་ནང་ འགོ་འདྲེན་འཐབ་ནི་ཨིན།
རང་ལུགས་གནམ་ལོ་མོ་ཕོ་སྤྲེལ་ལོ་ཟླ་བདུན་པ་རྗེས་མའི་ཚེས་བཅུ་གཅིག་གམ་ སྤྱི་ལོ་ ༢༠༡༦ ཟླ་ ༩ པའི་ཚེས་ ༡༢ ལུ་སྤེལ།
(ཆོས་རྒྱལ་ཟླ་སྒོ་རིག་འཛིན་)
འབྲུག་གི་བཙག་འཐུ་ལྷན་འཛིན་སྤྱི་ཁྱབ།

robotstxt: allowed

filter: keep


text:
༉ དབང་འདུས་ཕོ་བྲང་ ཕོབ་སྦྱིས་ཁ་སློབ་གྲྭ་ལྟེ་བའི་ སློབ་དཔོན་དང་ བདེ་སྲུང་འགོ་བྱེདཔ་གིས་ ནགས་ཚལ་འགོ་དཔོན་༤ ལུ་ བདེ་སྲུང་གི་རྒྱབ་སྐྱོར་དགོ་པའི་ སྙན་ཞུ་འབད་བའི་སྐབས་ དེ་ཚེ་དྲོ་པའི་ཆུ་ཚོད་༡:༣༠ ལུ་ སློབ་གྲྭ་ལྟེ་བའི་ སློབ་དཔོན་༢༠ དེ་ཅིག་ ཡུ་རོ་༢༠༢༠ འི་ཕུཊ་བཱོལ་མཐའ་དཔྱད་འགྲན་བསྡུར་ བལྟ་སྡོད་ནུག།
སྤྱི་ཟླ་༧ པའི་ཚེས་༡༡ ལུ་ ནགས་ཚལ་ལས་བྱེདཔ་༤ ཇོ་བོ་དུར་ཤིང་ (Black Mountain) ལུ་ ཤ་བདའ་མི་ཡོད་མེད་ ལྟ་རྟོག་འབད་བར་འགྱོཝ་ད་ ལས་བྱེདཔ་ཅིག་ལུ་ ལ་དུག་ཐོབ་ཡོདཔ་ད་ ལྟ་རྟོག་སྡེ་ཚན་དེ་ སྤྱི་ཟླ་༧ པའི་ཚེས་༦ ལུ་ ཀྲོང་གསར་ལས་ ཇོ་བོ་དུར་ཤིང་ཁ་ཐུག་ལུ་ སོང་ཡོདཔ་ཨིན་པས།
སྤྱི་ཟླ་༧ པའི་ཚེས་༡༠ ལུ་ སྡེ་ཚན་དེ་ མཐོ་ཚད་མི་ཊར་༣,༨༠༠ གི་ས་ཁར་ གདུང་ཤིང་ཐང་ལུ་ ལྷོད་ཡོདཔ་ད་ སྡེ་ཚན་འགོ་ཁྲིདཔ་ ཀརྨ་མཆོད་རྟེན་གྱིས་ སླབ་མིའི་ནང་ དེ་ཚེ་ ནགས་ཚལ་ལས་བྱེདཔ་ཅིག་ གློ་ཤུགས་སྦེ་འབར་ནི་ འགོ་བཙུགས་པའི་སྐབས་ ཚ་རིམས་ཨིན་མས་ཟེར་ བཞག་ཅི་ཟེར་ཨིན་པས།
ཨིན་རུང་ སྤྱི་ཟླ་༧ པའི་ཚེས་༡༡ གི་ཕྱི་རུ་ ལས་བྱེདཔ་དེ་ ཤུགས་སྦེ་ར་ན་ནི་ འགོ་བཙུགས་པའི་ཤུལ་ལས་ ཁོང་ཆ་ཁྱབ་ དེ་འཕྲོ་ལས་ ཁ་མར་བལྟ་འབབ་ནི་ འགོ་བཙུགས་ཡོདཔ་ད་ གདུང་ཤིང་ཐང་ལས་ ལོག་འོངམ་ད་ དང་པ་ར་ གྱེན་འཛེགས་དགོ་པའི་ ས་ཁོངས་དེ་ མཐོ་ཚད་མི་ཊར་༤,༢༠༠ དེ་ཅིག་ཡོདཔ་ལས་ ནདཔ་ལུ་ ལཱ་ཁག་བཏང་བཏངམ་འོང་ཟེར་ ཀརྨ་མཆོད་རྟེན་གྱིས་ བཤདཔ་ཨིན་པས།
འགོ་དཔོན་ཅིག་ ཉེ་འདབས་ལུ་ཡོད་མི་ གཡག་དང་ལུག་འཚོ་མི་ཚུ་འབད་སར་ རྟ་འཚོལ་བར་སོངམ་ད་ རྟ་མ་ཐོབ་རུང་ གཡག་རྫིཔ་༣ གྱིས་ ལྟ་རྟོག་སྡེ་ཚན་གྱི་ ཁུར་ཆ་ཚུ་ འབག་ནི་ལུ་ ཆ་རོགས་འབད་ཡོདཔ་བཞིན་དུ་ ཁོང་ཆ་ཁྱབ་ སྤྱི་ཟླ་༧ པའི་ཚེས་༡༡ གི་ ཕྱི་རུའི་ཆུ་ཚོད་༦ ལུ་ ཁ་མར་བལྟ་སྟེ་འོང་ནི་ འགོ་བཙུགས་ནུག།
ཁོང་གིས་ དུས་ཡུན་ཆུ་ཚོད་༡༢ ཀྱི་རིང་ ལམ་འགྲུལ་འབད་ཡོདཔ་ད་ སྤྱི་ཟླ་༧ པའི་ཚེས་༡༢ ཀྱི་དྲོ་པའི་ཆུ་ཚོད་༣:༣༠ དེ་ཅིག་ཁར་ ཕོབ་སྦྱིས་ཁའི་ བདེ་སྲུངཔ་༩ དང་ ལམ་སྟོན་པ་ཅིག་ ནགས་ཚལ་ལས་བྱེདཔ་ཚུ་ལུ་ ཆ་རོགས་འབད་བར་སོང་ནུག།
བདེ་སྲུངཔ་ཚུ་ཡང་ ཕོབ་སྦྱིས་ཁ་སློབ་གྲྭ་ལྟེ་བའི་ སློབ་དཔོན་ཚུ་ཨིནམ་ད་ སློབ་གྲྭའི་དབུ་འཛིན་ ཀུན་དགའ་བསྟན་འཛིན་གྱིས་ སླབ་མིའི་ནང་ སློབ་དཔོན་ག་ར་གིས་ ཆ་རོགས་འབད་བར་ འགྱོ་ནི་ལུ་ སྤྲོ་བ་ཡོད་རུང་ ཨ་ལོ་ཚུ་གི་ ཆོས་རྒྱུགས་ཡོདཔ་ལས་ ག་ར་ གཏང་མ་ཚུགས་ཟེར་ཨིན་པས།
དབུ་འཛིན་དེ་ཡང་ བདེ་སྲུངཔ་གི་ སྡེ་ཚན་ནང་ཡོདཔ་ད་ ཁོང་གིས་ རྟ་༦ བདའ་སོང་ཡོདཔ་ད་ ལམ་ཁར་ནགས་ཚལ་ལས་བྱེདཔ་སྡེ་ཚན་དང་ཕྱད་དེ་ ནདཔ་ལུ་ ཟད་བཅུད་གུ་ལུ་ཀོསི་ བྱིན་ཡོདཔ་བཞིན་དུ་ ནདཔ་དེ་ དཔྱ་ཤིང་གུ་བཀལ་ཏེ་ འབག་འོང་ཡི་ཟེར་ཨིན་པས།
བདེ་སྲུངཔ་༨ ཀྱིས་ ནདཔ་དེ་ དུས་ཡུན་ཆུ་ཚོད་༣ དེ་ཅིག་ འབག་འོང་པའི་ཤུལ་ལུ་ འུ་སྡུག་ཡོདཔ་ལས་ བདེ་སྲུངཔ་ཐེབས་༡༥ དགོ་པའི་སྐོར་ལས་ སྙན་ཞུ་འབད་ཡོདཔ་ད་ ད་རུང་ མང་ཤོས་ར་ སློབ་དཔོན་ཚུ་ཨིན་མི་ བདེ་སྲུངཔ་སྡེ་ཚན་ཅིག་ འོང་མི་དེ་ནང་ ཕོབ་སྦྱིས་ཁའི་ཚོགས་པ་དང་ སྨན་ཁང་གི་ཌོག་ཊར་ཅིག་ཡང་ ཡོདཔ་ཨིན་པས།
བདེ་སྲུང་འགོ་བྱེདཔ་ མགོནམ་ཚེ་རིང་གིས་ སླབ་མིའི་ནང་ ཁོང་གི་ དམིགས་ཡུལ་དེ་ ནགས་ཚལ་ལས་བྱེདཔ་ སྲོག་སྐྱབས་འབད་ནི་དེ་ཨིན་རུང་ སྡེ་ཚན་ལུ་ཡང་ ཚ་གྱང་ལང་དགོཔ་བྱུང་ཡི་ཟེར་ཨིནམ་ད་ སྡེ་ཚན་༢ པ་དེ་ སྤྱི་ཟླ་༧ པའི་ཚེས་༡༢ ཀྱི་ དྲོ་པའི་ཆུ་ཚོད་༡༡ ལུ་ འགྱོ་བའི་སྐབས་ སྡེ་ཚན་དང་པ་དང་ ཉིན་མའི་ཆུ་ཚོད་༣:༣༠ ལུ་ ཕྱད་ཚུགས་ནུག།
དེ་ལས་ ནདཔ་དེ་ བདེ་སྲུངཔ་སྡེ་ཚན་༢ པ་གིས་ འབག་འོང་ཡོདཔ་ལས་ འཁོར་ལམ་ཁར་ ཕྱི་རུའི་ཆུ་ཚོད་༥:༣༠ དེ་ཅིག་ཁར་ ལྷོད་ཡོདཔ་ད་ ནགས་ཚལ་ལས་བྱེདཔ་དེ་ གཞི་རྟེན་སྨན་ཁང་ནང་ བཞག་པའི་ཤུལ་ལས་ སྤྱི་ཟླ་༧ པའི་ཚེས་༡༣ ལུ་ ཁྱིམ་ནང་བཏང་ཡོདཔ་ཨིན་པས།
ཀརྨ་མཆོད་རྟེན་གྱིས་ སླབ་མིའི་ནང་ བདེ་སྲུངཔ་ཚུ་དང་གཅིག་ཁར་ འབྲེལ་བ་འཐབ་ནི་མེད་རུང་ ཁོང་གིས་ ལཱ་འབད་མི་དང་ ཆ་རོགས་ཚུ་ སྲོག་སྐྱབས་འབད་བའི་ ཉམས་མྱོང་ལུ་ བལྟ་བ་ཅིན་ བདེ་སྲུངཔ་དེ་ ག་དེམ་ཅིག་ ཁག་ཆེཝ་ཨིན་ཟེར་ ཧ་གོ་ཡི་ཟེར་ཨིན་པས།
ཁོ་གིས་འབད་བ་ཅིན་ བདེ་སྲུངཔ་དང་ འགོ་འཛིན་པ་གིས་ དེ་འཕྲོ་ལས་ ངོས་ལེན་འབད་མི་ལུ་བརྟེན་ སྲོག་སྐྱབས་དེ་ མཐར་འཁྱོལ་བྱུང་ཡི་ཟེར་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ འཛམ་གླིང་རྒྱལ་ཁབ་མང་ཤོས་ཅིག་ནང་ ནད་ཡམས་ཀོ་རོ་ན་བའེ་རཱསི་དེ་ གཙོ་བོ་ར་ མི་མང་སྤུངས་འཛོམས་འབད་ས་ལས་ ཁྱབ་སྤེལ་སོང་ཡོདཔ་བཞིན་དུ་ ད་རེས་ནངས་པར་ རྒྱ་གར་རྒྱལ་ཁབ་ནང་ ནད་ཡམས་དང་འབྲེལ་བའི་ ཚབས་ཆེན་གྱི་ གནས་སྟངས་ཅིག་ལུ་ གྱུར་ཡོད་མི་དེ་ཡང་ འདས་པའི་ཟླཝ་ནང་ བཙག་འཐུ་འགོ་འདྲེན་འཐབ་མི་དང་ ཀུམ་མེ་ལ་ཟེར་ གཟུགས་ཁར་གྱོན་ཆས་མེད་པར་ སྒྱེན་མོ་སྦེ་ བརྩི་སྲུང་འབད་བའི་ཤུལ་ལུ་ ཀོ་བིཌ་-༡༩ ཁྱབ་སྤེལ་སོང་ནུག་ཟེར་ཨིན་མས།
འདི་བཟུམ་མའི་ བྱུང་རྐྱེན་ཚུ་ལུ་བལྟ་སྟེ་ འབྲུག་ལུ་ མི་སྡེ་ནང་ལས་ ནད་ཡམས་ཁྱབ་སྤེལ་བཀག་ཐབས་ལུ་ མི་མང་སྤུངས་འཛོམས་འབད་ནི་ཚུ་ ག་དེ་དྲག་དྲག་ འཛེམ་ནི་དང་ ཞལ་འཛོམས་ཚུ་ འགོ་འདྲེན་འཐབ་རུང་ བཅའ་མར་གཏོགས་མིའི་གྱངས་ཁ་ ཚད་གཅིག་ལས་བརྒལ་ མགྲོན་བརྡ་འབད་མ་ཆོག་པའི་ གསོ་བའི་སྒྲིག་གཞི་ཡོད་རུང་ འདས་པའི་བདུན་ཕྲག་ནང་ ཐིམ་ཕུག་ཁྲོམ་སྡེ་དང་ ཤེས་རིག་ལྷན་ཁག་གིས་ ཀོ་བིཌ་-༡༩ འི་གནོད་ཉེན་དེ་ རྒྱབ་སྐྱུར་འབད་བའི་ མངོན་གསལ་བྱུང་ཡི།
དེ་ཡང་ ཐིམ་ཕུག་ཁྲོམ་སྡེ་འོག་ལུ་ཡོད་མི་ གཞུང་གི་སློབ་གྲྭ་ཆེ་བ་༤ ནང་ སློབ་རིམ་༡༡ པའི་ སློབ་ཕྲུག་ཚུ་ འཛུལ་ཞུགས་ཀྱི་ ཐོ་བཀོད་འབད་བའི་སྐབས་ སློབ་ཕྲུག་དང་ ཕམ་༡,༠༠༠ ལྷགཔ་ཅིག་ བར་སྦིས་ས་འབྲིང་རིམ་སློབ་གྲྭ་གོང་མའི་ ས་ཁོངས་ནང་ སྤུངས་འཛོམས་འབད་མི་ལུ་བལྟ་སྟེ་ མི་ཚུ་ ཁོང་ཁྲོ་ལང་ཡོདཔ་མ་ཚད་ འཐུས་ཤོར་བྱུང་མི་ཚུ་ལུ་ འགན་འཁྲི་བཀལ་དགོ་པའི་ བློ་འདོད་ཡང་བཀོད་ནུག།
མི་ཚུ་གིས་ དྲི་བ་དང་པ་ར་ འཕྲུལ་རིག་གོང་འཕེལ་གྱི་ དུས་བསྐལ་ནང་ སློབ་ཕྲུག་དང་ཕམ་ཚུ་ འཛུལ་ཞུགས་ཀྱི་ ཐོ་བཀོད་འབད་བར་ ལཱ་ཁག་སྦེ་ ས་གོ་ནང་འགྱོ་དགོཔ་ ཡོདཔ་ཨིན་ན་ཟེར་ བཀོད་དོ་ཡོདཔ་ད་ དེ་གི་ནང་དོན་ཉིད་ལས་ སློབ་ཕྲུག་ཚུ་ གཞུང་གི་འབྲིང་རིམ་སློབ་གྲྭ་གོང་མ་ཚུ་ནང་ བགོ་བཀྲམ་འབད་ཚར་ནུག།
ད་རེས་ནངས་པར་ སློབ་སྟོན་འབད་ནི་ལས་འགོ་བཟུང་ དངུལ་ཁང་ནང་ འབྲི་ཤོག་བཀང་ནི་དང་ ཉོགས་མེད་ལག་ཁྱེར་ལེན་ནི་ཚུ་ བརྡ་དོན་ཡོངས་འབྲེལ་ཐོག་ལས་འབད་བའི་ ནམ་དུས་ལུ་ སློབ་ཕྲུག་དང་ ཕམ་ཚུ་ འབྲི་ཤོག་བཀང་ནིའི་དོན་ལས་ སློབ་གྲྭ་ནང་ འབོ་མི་དེ་ འོས་ཁུངས་ཅིག་ མ་མཐོང་མི་དེ་ཡང་ འབྲི་ཤོག་བཀང་ནི་དང་ བརྡ་དོན་ཁ་གསལ་བཀོད་ནི་ཚུ་ སློབ་གྲྭ་འགོ་བཙུགས་པའི་ཤུལ་ལུ་ འབད་དགོཔ་ཅིག་ཨིན་མས།
བྱ་རིམ་ཆུང་ཀུའི་དོན་ལུ་ ཨ་ལོ་དང་ ཕམ་གཉིས་ཆ་ར་ སློབ་གྲྭ་ནང་ འབོ་ཡོདཔ་ལས་ མི་སྟོང་ཕྲག་སྦེ་ སྤུངས་འཛོམས་འབད་བའི་སྐབས་ གཅིག་གིས་གཅིག་གི་བར་ན་ ས་སྟོང་མེད་པའི་ཁར་ ལགཔ་ཆུ་འཁྱུ་ནིའི་ མཐུན་རྐྱེན་ཡང་མེད་པའི་ཁར་ ཁ་རས་ལག་ལེན་འཐབ་མི་ཡང་མེདཔ་ལས་ དེ་ཁར་སོང་མི་ ཕམ་མང་ཤོས་ཅིག་ལུ་ དབུགས་འགམ་དགོཔ་བྱུང་ནུག།
ཁྲོམ་སྡེའི་འགོ་དཔོན་ཚུ་གིས་འབད་བ་ཅིན་ མི་མང་ཧད་རྫོགས་ཅིག་ སྤུངས་འཛོམས་འབད་མི་དེ་ཡང་ ཨ་ལོ་ཚུ་དང་གཅིག་ཁར་ ཕམ་ཚུ་འོང་ནུག་ཟེར་ཨིནམ་ད་ ཤེས་རིག་ཁ་ཐུག་ལས་ དེ་བསྒང་ ཀོ་བིཌ་-༡༩འི་སྒྲིག་གཞི་ཚུ་ དམ་དམ་སྦེ་ར་ ལག་ལེན་འཐབ་ཅི་ཟེར་ སླབ་ཨིན་རུང་ ཧད་འཕུལ་ནི་དེ་ ང་བཅས་རའི་ ལམ་ལུགས་ནང་ ལམ་སྲོལ་བཟུམ་ཅིག་ལུ་གྱུར་ཡོད།
བར་སྦིས་ས་ལུ་ མི་འཛོམས་འདུ་རུག་རུ་འབད་མི་ལས་ ད་རིས་ མི་༡ ལུ་ ཀོ་བིཌ་-༡༩ ནད་ཡམས་ཐོབ་པ་ཅིན་ དེ་ཁར་སྟོང་ཕྲག་སྦེ་ འཛོམས་མི་ཚུ་ལུ་ཡང་ ནད་འབུབ་འཐོབ་ཉེན་ཡོདཔ་བཞིན་དུ་ དེ་བསྒང་ལས་ སྨན་ཁང་ནང་ ནདཔ་མ་ཤོང་པའི་ དཀའ་ངལ་དང་ ཤི་རྐྱེན་འབྱུང་མི་ཡང་ མང་སུ་འཐོན་འོང།
ཁྱིམ་མཚེས་རྒྱལ་ཁབ་ རྒྱ་གར་ལུ་ ཀོ་བིཌ་-༡༩ ཐོབ་མིའི་གྱངས་ཁ་ ཉིན་བསྟར་བཞིན་དུ་ ཧ་ལམ་ འབུམ་༤ དེ་རེ་ ཐོན་དོ་ཡོདཔ་མ་ཚད་ ནད་ཡམས་འབུ་ཐངས་ཀྱི་ ཁྱད་ཆོས་གསརཔ་ ཐོན་མི་དེ་གིས་ མགྱོགས་དྲགས་སྦེ་ ཁྱབ་སྤེལ་འགྱོ་དོ་ཡོདཔ་ལས་ ང་བཅས་ཀྱིས་ གསོ་བའི་སྒྲིག་གཞི་ཚུ་ལུ་ བརྩི་མཐོང་མ་བསྐྱེད་པར་ མི་སྤུངས་འཛོམས་འབད་བ་ཅིན་ འབྲུག་རྒྱལ་ཁབ་ནང་ཡང་ ནད་ཡམས་དང་འབྲེལ་བའི་ གནས་སྟངས་སྐྱོ་དྲགས་སྦེ་ འགྱོ་ནི་གི་ ཉེན་ཁ་ཡོད།
དེ་འབདཝ་ལས་ ཁྲོམ་སྡེ་དང་ ཤེས་རིག་གི་ ཁ་ཐུག་ལས་ འཐུས་ཤོར་བྱུང་མི་དེ་ བཟོད་བསྲན་འབད་མ་ཚུགསཔ་ཅིག་ཨིནམ་ལས་ གསོ་བའི་སྒྲིག་གཞི་དང་འཁྲིལ་ འགན་འཁྲི་བཀལ་དགོཔ་འདུག།


text:
༉ ཁ་ཙ་ ཐིམ་ཕུག་ལུ་ འབྲུག་ཕུན་སུམ་ཚོགས་པ་གིས་ སྐྱེས་ལོ་༣༥ ལང་མི་ ཉི་མ་རྒྱལ་མཚན་དེ་ དབང་འདུས་ཕོ་བྲང་ ཨ་ཐང་- ཐེད་ཚོ་འདེམས་ཁོངས་ཀྱི་ འདེམས་ངོ་སྦེ་ ངོ་སྤྲོད་འབད་ཡི།
སྦྱེ་ནག་རྒེད་འོག་ བླ་མ་ཁ་ལས་ཨིན་མི་ ཉི་མ་རྒྱལ་མཚན་དེ་ དབང་འདུས་ལུ་ ཤིང་དྲ་ཁང་དང་ ལྟ་བཤལ་ལས་སྡེའི་ ཇོ་བདག་ཨིནམ་ད་ དེ་གི་ཧེ་མ་ སྤྱི་ཟླ་༨ པའི་ཚེས་༣ ལུ་ ཚོགས་པ་གིས་ སྤ་རོ་རྫོང་ཁག་ཚོགས་འདུའི་ ཁྲི་འཛིན་བགྲེསཔ་ ཕུརཔ་ཚེ་རིང་དེ་ ལམ་གོང་-ཝང་ལྕང་འདེམས་ཁོངས་ཀྱི་ འདེམས་ངོ་སྦེ་ ངོ་སྤྲོད་འབད་ཡོདཔ་ཨིན་པས།
ཚོགས་པའི་འགོ་ཁྲིདཔ་གིས་ བཤད་མིའི་ནང་ འདེམས་ངོ་༢ ངོ་སྤྲོད་འབད་མི་དེ་གིས་ ད་རེས་ནངས་པར་ འབྲུག་ཕུན་སུམ་ཚོགས་པ་གིས་ སྤྱི་ལོ་༢༠༡༨ ཀྱི་ བཙག་འཐུ་ནང་ བཅའ་མར་མི་གཏོགས་ཟེར་ འཐོར་གཏམ་ཡོད་མི་དེ་ མེདཔ་བཟོ་ཡི་ཟེར་ཨིན་པས།
ཉི་མ་རྒྱལ་མཚན་གྱིས་ སླབ་མིའི་ནང་ ཁོ་ ཚོགས་པའི་ནང་ འཛུལ་ཞུགས་འབད་དགོ་མི་དེ་ཡང་ ཚོགས་པའི་ལྟ་བ་ འདྲ་མཉམ་དང་ དྲང་བདེན་ཡོད་མི་ལུ་བརྟེན་ སེམས་ཤུགས་བྱུང་ཡོདཔ་མ་ཚད་ སྲིད་ཚོགས་དེ་གིས་ རང་གི་མཐའ་དོན་ལུ་ མ་བལྟ་བར་ རྒྱལ་ཡོངས་ཀྱི་དོན་ལུ་ གཙོ་བོར་བཏོན་ནི་དེ་གིས་ཨིན་ཟེར་ཨིན་པས།
ཚོགས་པ་ལུ་ རྒྱབ་འགལ་ཡོད་པའི་ འཐོར་གཏམ་དར་ཁྱབ་སོང་ཡོད་རུང་ ཁོ་གིས་ སྤྱི་ལོ་༢༠༠༨ ལས་ར་ ཚོགས་པ་ལུ་ རྒྱབ་སྐྱོར་ཧྲིལ་བུ་ འབད་བཞིན་དུ་ཡོད་ཟེར་ ཉི་མ་རྒྱལ་མཚན་གྱིས་ བཤདཔ་ཨིན་པས།
ཉི་མ་རྒྱལ་མཚན་གྱིས་ དབང་འདུས་ལུ་ ཤིང་དྲ་ཁང་ གཞི་བཙུགས་མ་འབད་བའི་ཧེ་མ་ སྤ་རོ་ཀུན་དགའ་སློབ་གྲྭ་ནང་ སློབ་དཔོན་སྦེ་ ལཱ་འབད་ཡོདཔ་ད་ ཁོ་ལུ་ རྒྱ་གར་ཨིསིཊ་བེང་གཱལ་མཐོ་རིམ་སློབ་གྲྭ་ལས་ བརྡ་བརྒྱུད་ཀྱི་ མཐོ་རིམ་ཤེས་ཚད་ཡོདཔ་ཨིན་པས།
ཚོགས་པའི་གཙོ་འཛིན་དང་ ལྡོག་ཕྱོགས་འགོ་ཁྲིདཔ་ ཌོག་ཊར་པདྨ་རྒྱ་མཚོ་དང་ གཙོ་འཛིན་འོགམ་ རྡོ་རྗེ་དབང་འདུས་དང་ འཐུས་མི་ཨོ་རྒྱན་དབང་འདུས་ ཡོངས་ཁྱབ་དྲུང་ཆེན་ ཨོ་རྒྱན་རྡོ་རྗེ་གིས་ ཁ་ཙ་ འདེམས་ངོ་དེ་ ཚོགས་པའི་འཐུས་མི་སྦེ་ གཞུང་འབྲེལ་ཐོག་ ངོ་སྤྲོད་འབད་ཡི།
ཚོགས་པའི་གཙོ་འཛིན་གྱིས་ བཤད་མིའི་ནང་ ཚོགས་པ་གིས་ སྤྱི་ལོ་༢༠༡༨ ཀྱི་ བཙག་འཐུ་ནང་ བཅའ་མར་མི་གཏོགས་ཟེར་ འཐོར་གཏམ་དར་ཁྱབ་ སོང་མི་དེ་ མི་བདེན་པའི་ཁར་ ལ་ལོ་གིས་ ཉོགས་བཤད་བཀོད་མི་དེ་ དགོད་བྲ་སི་སི་ཅིག་ཨིན་མས་ཟེར་ཨིན་པས།
ཚོགས་པའི་ནང་ ཉམས་མྱོང་ཅན་གྱི་ མི་ངོ་ཙང་ཙ་ཡོདཔ་ལས་ རྒྱལ་ཁབ་ནང་ ཕྱག་ཕྱི་གང་དྲག་ཞུ་ནི་དང་ མི་སེར་ཚུ་གི་ རེ་དོན་ འགྲུབ་ཚུགསཔ་འབད་ནི་དེ་ ཚོགས་པའི་འགན་ཁུར་ཨིན་ཟེར་ གཙོ་འཛིན་ཌོག་ཊར་ པདྨ་རྒྱ་མཚོ་གིས་ བཤད་པའི་ཁར་ ཚོགས་པའི་འཐུས་མི་ མང་ཤོས་ཅིག་གིས་ མི་ཚེ་ཅིག་ ཕྱག་ཞུ་ནི་གི་ གོ་སྐབས་ཐོབ་ཅི་ཟེར་ བཤདཔ་ཨིན་པས།
ཚོགས་པའི་འཐུས་མི་ ལ་ལོ་ཅིག་ ལོ་ཚད་ལུ་བརྟེན་ བཅའ་མར་གཏོགས་ནིའི་ གོ་སྐབས་མི་འཐོབ་ནི་ཨིནམ་ལས་ ས་སྟོང་བསུབ་དགོཔ་ ལེ་ཤ་ཡོདཔ་བཞིན་དུ་ ལོ་ཚད་ལས་ འབྱིད་མི་ཚུ་ཡང་ ལྷོ་ཐིམ་ཕུག་གི་འཐུས་མི་ ཡེ་ཤེས་སྦྱིན་པ་དང་ ལམ་གོང་-ཝང་ལྕང་གི་འཐུས་མི་ མཁའ་འགྲོ་དབང་ཕྱུག་ མཁར་གཡུ་རུང་གི་འཐུས་མི་ བཟང་ལེགས་འབྲུག་པ་ དེ་ལས་ ལྷུན་རྩེ་སྒང་ཟུར་-སྨིན་རྗེའི་འཐུས་མི་ ཀརྨ་རང་འགྲོལ་ཚུ་ཨིན་པས།
ཨིན་རུང་ ཚོགས་པ་གིས་འབད་བ་ཅིན་ འཐུས་མི་ཚུ་གིས་ ཚབ་བཙུགས་འབད་ནིའི་དོན་ལུ་ འདེམས་ངོ་ཚུ་ ངོས་འཛིན་འབད་དེ་ཡོདཔ་བཞིན་དུ་ ལམ་གོང་-ཝང་ལྕང་འདེམས་ཁོངས་ཀྱི་དོན་ལུ་ སྤ་རོ་ཚོགས་འདུའི་ཁྲི་འཛིན་བགྲེསཔ་ ཕུརཔ་ཚེ་རིང་དེ་ གདམ་འཐུ་འབད་ཚར་ཡོདཔ་ཨིན་པས།
ཕུརཔ་ཚེ་རིང་གིས་ སླབ་མིའི་ནང་ ཚོགས་པའི་ལྟ་བ་དང་ དམིགས་དོན་ གཞི་རྩ་ཚུ་ འཕྲལ་གྱི་རྐྱངམ་གཅིག་མེན་པར་ ཡུན་བརྟན་ཡོད་མི་ལུ་བརྟེན་ ཁོ་ ཚོགས་པའི་ནང་ འཛུལ་ཞུགས་འབད་ཡི་ཟེར་ཨིན་པས།
ཧེ་མ་ ས་གནས་གཞུང་གི་ འགོ་ཁྲིདཔ་སྦེ་ ཕྱག་ཞུ་བའི་སྐབས་ མི་སེར་ཚུ་གི་ གནས་སྟངས་སྐོར་ལས་ ལེགས་ཤོམ་སྦེ་ ཤེསཔ་མ་ཚད་ གལ་སྲིད་ ཁོ་ར་ བཙག་འཐུ་འགྲུབ་པ་ཅིན་ ནན་བསྐྱར་དུ་ མི་སེར་ཚུ་ལུ་ ཕྱག་ཞུ་ནི་གི་ ལྷན་ཐབས་སྦོམ་སྦེ་ར་ འབྱུང་ཚུགས་ནི་མས་ཟེར་ ཕུརཔ་ཚེ་རིང་གིས་ བཤདཔ་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
དངུལ་རྩིས་སྡེ་ཚན།
འཆར་སྣང - སྤྱིར་བཏང་གི་གནས་རིམ་ནང་ལུ་དངུལ་རྩིས་བྱ་རིམ་རྩ་བརྟན་བཟོ་ནི།
དམིགས་སྐྱེད - མི་དམངས་མཐུན་རྐྱེན་ཚུ་ འཇོན་ཐང་ཅན་དང་འགན་འཁྲི་ཅན། དེ་ལས་དྭངས་གསལ་གྱི་སྒོ་ལས་འཛིན་སྐྱོང་འབད་ནི་ལུ་ ངེས་བརྟན་བཟོ་ནི་དང་། དཔལ་འབྱོར་དང་འབྲེལ་བ་ཡོད་པའི་ལས་སྡེ་ཚུ་ལུ་ ཕན་པའི་འགྱུར་བ་བཟོ་ནི།
སྤྱི་ལོ་ ༡༩༨༧ ལུ་ ཆུ་ཁ་རྫོང་ཁག་བདག་སྐྱོང་གཞི་བཙུགས་པའི་བསྒང་ལས་ར་ མི་དམངས་ལུ་ཕན་ནིའི་དོན་ལུ་ མ་དངུལ་ཚུ་ འཇོན་ཐང་ཅན་དང་ དོན་སྨིན་ཅན་ཅིག་སྦེ་ལག་ལེན་འཐབ་ནིའི་དོན་ལུ་ དངུལ་རྩིས་ལས་ཚན་ཡང་གཞི་བཙུགས་འབད་ཡོདཔ་ཨིན། དངུལ་རྩིས་ལས་ཚན་གྱིས་ དངུལ་རྩིས་དང་འབྲེལ་བའི་ བཅའ་ཁྲིམས་དང་སྒྲིག་གཞི་ཚུ་ ལག་ལེན་འཐབ་ནི་དང་། ལྟ་རྟོག་འབད་ནི་ དེ་ལས་ ལས་སྡེ་ནང་འབྲེལ་ཡོདའགོ་དཔོན་ཚུ་གིས་ ལས་སྣ་ཚུ་ལེགས་ཤོམ་སྦེ་འབད་ཚུགསཔ་བཟོ་ནི་ལུ་ འགན་ཁུར་ཁག་ཆེ་ཏོག་ཏོ་འབགཔ་ཨིན།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་ ༦-༣-༢༠༡༧ ལུ་ དབང་འདུས་རྫོང་ཁག་ དྭངས་ཆུ་རྒེད་འོག་གི་རྒཔོ་གི་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ མི་ངོམ་སྤེན་པ་ འདི་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ལུ་བརྡ་འཕྲིན་སྤེལཝ་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས ༡༡༦༢ (ཕོ་ ༥༠༡ དང་ མོ་ ༦༦༡) ལས་ ཚོགས་རྒྱན་སྐྱུར་བར་འོང་མི་བསྡོམས་ ༩༠༢ ཀྱིས་ཚོགས་རྒྱན་བཙུགས་ཏེ་ཡོདཔ་ལས་ བརྒྱ་དཔྱ༌༧༧.༦%་ གིས་ ཚོགས་རྒྱན་བཙུགས་ཏེ་འདུག། ཚོགས་རྒྱན་བཙུགས་ཡོད་མི་ཡོངས་བསྡོམས་ལས་ ཚོགས་རྒྱན་༨༠༣ འདི་ ཚོགས་རྒྱན་ས་ཁོངས ༥ འི་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆ་ཐོག་བཙུགས་ཏེ་ཡོདཔ་དང་ ཚོགས་རྒྱན་ ༩༩ འདི་ འགྲེམ་ཐོག་རྒྱན་ཤོག་ཐོག་བཙུགས་ཏེ་འདུག།
བཙག་འཐུ་གྲུབ་ཡོད་མི་འཐུས་མི་འདི་གིས་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༥༨༠ ཅན་མ་དང་འཁྲིལ་ཏེ་ ཧེ་མའི་འཐུས་མི་གིས་ ཕྱག་ཕྱིད་ཞུ་ཡོད་པའི་ ལྷག་ལུས་ཀྱི་གནས་ཡུན་ རྐྱངམ་ཅིག་ ཕྱག་ཕྱིད་ཞུ་ནི་ཨིན།
མི་མང་ཡོངས་ལུ་ བཙག་འཐུའི་བཤེར་ཡིག་བཙུགས་ནིའི་དུས་ཚོད་འདི་ སྤྱི་ཚེས་ ༧/༣/༢༠༡༧ ལས་འགོ་བཙུགས་ཏེ་ སྤྱི་ཚེས་ ༢༠/༧/༢༠༡༧ གྱི་ཕྱི་རུའི་ཆུ་ཚོད་ ༥ ལུ་མཇུག་བསྡུཝ་ཨིན་པའི་དྲན་གསོ་ཕུལཝ་ཨིན།
རང་ལུགས་གནམ་ལོ་མེ་མོ་བྱ་ལོ་ ཟླ་དང་་པའི་ཚེས་དགུ་འམ་ སྤྱི་ལོ་༢༠༡༧ ཟླ་ ༣ པའི་ཚེས་ ༦ ལུ་སྤེལ།
འབྲུག་གི་བཙག་འཐུའི་ལྷན་འཛིན་སྤྱི་ཁྱབ།


text:
ངན་ལྷད་བཀག་འཛིན་ལམ་ལུགས་ དམ་སྒྲིང་མེད་པའི་ མངོན་གསལ་བྱུང་ནུག།
༉ སྤྱི་ལོ་༢༠༡༢ ལས་༢༠༡༦ ཚུན་ ལོ་ངོ་༤ གི་རིང་ སྤྱི་གཡོགཔ་ཚུ་གི་ དྲང་སྤྱོད་གནས་ཚད་དེ་ དུམ་གྲ་ཅིག་ མར་བབས་སོང་ཡོདཔ་སྦེ་ འཕྲལ་ཁམས་ཅིག་ཁར་ གསར་བཏོན་འབད་མི་ རྒྱལ་ཡོངས་དྲང་སྤྱོད་བརྟག་ཞིབ་༢༠༡༦ ཅན་མའི་ སྙན་ཞུ་ནང་ གསལ་བཀོད་འབད་ནུག།
དེ་ཡང་ རྒྱལ་ཡོངས་དྲང་སྤྱོད་ཀྱི་ སྐུགས་ཚད་བསྡོམས་༡༠ ལས་ སྤྱི་ལོ་༢༠༡༢ ལུ་ སྐུགས་ཚད་༠.༤༢ ལས་༧.༩༥ ལུ་ མར་བབས་སོང་ཡོདཔ་ཨིན་རུང་ ད་ལྟོའི་སྐུགས་ཚད་ཀྱིས་ རྒྱལ་ཡོངས་དྲང་སྤྱོད་ཀྱི་ གནས་སྟངས་ལེགས་ཤོམ་ཡོད་པའི་ བརྡ་མཚོན་སྟོནམ་ཨིན་ཟེར་བཀོད་ནུག།
རྒྱལ་ཡོངས་དྲང་སྤྱོད་ཀྱི་ སྐུགས་ཚད་མར་བབས་སོང་མི་དེ་ཡང་ ཕྱི་ཁའི་དྲང་སྤྱོད་ཀྱི་གནས་རིམ་ མར་བབས་སོང་ནི་དེ་གིས་ཨིནམ་ད་ གནད་དོན་དེ་གིས་ ལོ་ངོ་༤ གི་རིང་ ཞབས་ཏོག་སྤྱོད་མི་ཚུ་ལུ་ ཞབས་ཏོག་རྣམ་དག་དང་ དྭངས་གསལ་ཐོག་ ཐོབ་སྤྱོད་འབད་ནི་ལུ་ དཀའ་ངལ་བྱུང་པའི་ གསལ་སྟོན་འབདཝ་ཨིན་པས།
ཕྱིའི་དྲང་སྤྱོད་ཀྱི་ སྐུགས་ཚད་དེ་ སྤྱི་ལོ་༢༠༡༢ ལུ་༨.༥༠ ལས་ སྤྱི་ལོ་༢༠༡༦ ལུ་ སྐུགས་ཚད་བརྒྱ་ཆ་༧.༨༩ ལུ་ མར་བབས་སོང་ཡོདཔ་ད་ དེ་སྦེ་ མར་བབས་སོང་མི་དེ་ཡང་ དྭངས་གསལ་དང་ འགན་འཁྲི་ཚུལ་ལྡན་མ་འབག་མི་ལུ་བརྟེན་ཨིནམ་སྦེ་ ཞབས་ཏོག་སྤྱོད་མི་ཚུ་ལུ་ མཐོང་སྣང་བྱུང་ནི་དེ་གིས་ཨིན་པས།
ནང་འཁོད་དྲང་སྤྱོད་ཀྱི་ སྐུགས་ཚད་དེ་༧.༨༩ ལས་༨.༡༠ ལུ་ ཡར་སེང་སོང་མི་དེ་གིས་ འཆར་དངུལ་ལག་ལེན་དང་ ངན་ལྷད་བཀག་འཛིན་ལམ་ལུགས་ཚུ་ནང་ ལས་སྡེ་ཚུ་གི་ ནང་འཁོད་འཛིན་སྐྱོང་ ལེགས་བཅོས་སོང་ཡོད་པའི་ བརྡ་སྟོནམ་ཨིན་པས།
སྙན་ཞུ་དང་ དྭངས་གསལ་དང་ འགན་འཁྲི་དེ་ ལེགས་ལྡན་གཞུང་སྐྱོང་གི་ ལག་ཆས་གལ་གནད་ཅན་ཨིན་ཟེར་ བཀོད་ཡོདཔ་ད་ དྭངས་གསལ་དེ་ བརྡ་དོན་ཐོབ་སྤྱོད་དང་ འགན་འཁྲི་གིས་ མི་མང་འགོ་དཔོན་ཚུ་གི་ བྱ་སྤྱོད་ཚུ་ དམ་འཛིན་དང་ ལྟ་བཀོད་འབདཝ་ཨིན་པས།
དྭངས་གསལ་གྱི་ དྲང་སྤྱོད་སྐུགས་ཚད་༠.༦༧ དང་ འགན་འཁྲིའི་སྐུགས་ཚད་༠.༨༠ མར་བབས་སོང་ཡོདཔ་ད་ སྤྱི་གཡོགཔ་ཚུ་གིས་ དབང་ཚད་ལོག་སྤྱོད་དང་ བརྩོན་ཤུགས་བསྐྱེད་ནི་མེད་མི་ལུ་བརྟེན་ སྐུགས་ཚད་དུམ་གྲ་ཅིག་ མར་བབས་སོང་ནུག་ཟེར་ཨིན་པས།
སྙན་ཞུ་དང་འཁྲིལཝ་ད་ ཞབས་ཏོག་མཁོ་སྤྲོད་འབད་ནི་ལུ་ ཡུན་འགྱངས་ལུས་མི་ལུ་བརྟེན་ ཞབས་ཏོག་སྤྱོད་མི་ཚུ་གིས་ ཞབས་ཏོག་དུས་ཚོད་ཁར་ འཐོབ་ཚུགས་ནིའི་དོན་ལུ་ དངུལ་རྐྱང་ ཡང་ཅིན་ རྒྱུ་དངོས་སྤྲོད་ནི་ དེ་ལས་ སྤྲོ་སྟོན་དང་ དགའ་ཚོར་གྱི་ ཐབས་ལམ་གཞན་ཚུ་གི་ཐོག་ལས་ ངོས་ལེན་འབད་དགོཔ་ བྱུང་ནུག་ཟེར་ཨིན་པས།
ངན་ལྷད་བཀག་སྡོམ་ལྷན་ཚོགས་ཀྱིས་ འཆར་དངུལ་ལག་ལེན་ནང་ རང་དོན་དང་ ཡང་ཅིན་ བཟའ་ཚང་དང་ ཆ་རོགས་ཚུ་གི་ ཁེ་ཕན་ལུ་དམིགས་ཏེ་ གཡོ་སྒྱུ་འཐབ་པའི་ མངོན་གསལ་བྱུང་ཡོདཔ་ད་ སྙན་ཞུའི་ནང་ འཆར་དངུལ་ལག་ལེན་གྱི་ཐད་ལུ་ རང་དོན་དང་ བཟའ་ཚང་དང་ ཆ་རོགས་ཚུ་ལུ་ ཁེ་ཕན་འབྱུང་ཐབས་ལུ་ དངུལ་ཀྲམ་ས་ཡ་༧.༠༧༥ དང་ དངུལ་ཀྲམ་ས་ཡ་༥.༩༡ གཡོ་བཅོས་འབད་ནུག་ཟེར་བཀོད་ནུག།
ལས་སྡེའི་འཛིན་སྐྱོང་ལམ་ལུགས་ དམ་སྒྲིང་མེད་མི་དེ་གིས་ ལས་གཡོགཔ་ཚུ་ ངན་ལྷད་ལག་ལེན་ནང་ འབྲེལ་འཛིན་འབད་ནི་ལུ་ སེམས་ཤུགས་བསྐྱེད་ཡོདཔ་སྦེ་ སྙན་ཞུ་ནང་བཀོད་ནུག།
བརྟག་ཞིབ་སྙན་ཞུ་ཚུ་ཡང་ ཞབས་ཏོག་སྤྱོད་མི་༨,༧༠༦ དང་ ཞབས་ཏོག་མཁོ་སྤྲོད་འབད་མི་༢,༡༠༨ ལུ་ དྲི་བ་དྲིས་ལན་འབད་མི་ལུ་ གཞི་བཞག་སྟེ་ བསྡུ་སྒྲིག་འབད་ཡོད་པའི་གནས་ཚུལ།


text:
༉ སྤྱི་ཟླ་༦ པའི་ཚེས་༣༠ ལུ་ རྒྱལ་ཡོངས་ཚོགས་འདུའི་ ཚོགས་ཐེངས་༥ པའི་ ཚོགས་བཞུགས་ལས་རིམ་ མཇུག་བསྡུའི་རྟེན་འབྲེལ་ནང་ མི་དབང་མངའ་བདག་རིན་པོ་ཆེ་མཆོག་དང་ མི་དབང་མཆོག་གི་ཕྱག་ཞུ་སྟེ་ མི་དབང་རྒྱལ་བཙུན་མཆོག་གིས་ བྱོན་གནང་ཡི།
ཚོགས་ཐེངས་༥ པའི་ནང་ རྒྱལ་གཞུང་འབྲུག་གི་འགག་སྡེའི་འཕྲི་སྣོན་དཔྱད་ཡིག་༢༠༢༡ ཅན་མ་དེ་ ངོ་སྤྲོད་ཕུལ་ཞིནམ་ལས་ མི་སྡེ་དང་ལམ་སྲོལ་ཚོགས་ཆུང་ལུ་གནང་ཡོདཔ་ད་ འབྲུག་གི་སྐྱེ་ལྡན་རིགས་སྣའི་དཔྱད་ཡིག་༢༠༢༡ ཅན་མ་དེ་ མཐའ་འཁོར་དང་གནམ་གཤིས་འགྱུར་བགྲོད་ཚོགས་ཆུང་ལུ་ གནང་ནུག།
དཔྱད་ཡིག་༢ གུ་ ཚོགས་ཆུང་གིས་ བསྐྱར་ཞིབ་འབད་བའི་ཤུལ་ལས་ ཤུལ་མའི་ཚོགས་ཐེངས་ནང་ སྙན་ཞུ་ཕུལ་དགོཔ་སྦེ་ རྒྱལ་ཡོངས་ཚོགས་འདུ་གིས་ གསར་བཏོན་འབད་མི་ གནས་ཚུལ་ནང་འཁོད་དེ་འདུག།
དེ་བཟུམ་སྦེ་ འབྲུག་གི་ངན་ལྷད་བཀག་སྡོམ་འཕྲི་སྣོན་དཔྱད་༢༠༢༠ ཅན་མ་དེ་ ཆ་འཇོག་གྲུབ་སྟེ་ རྒྱལ་ཡོངས་ཚོགས་སྡེ་ལུ་ཕུལ་ཡོདཔ་ད་ འཕྲི་སྣོན་དེ་གིས་ སྤྱོད་བཀག་ ཡང་ཅིན་ བཙན་ལེན་ གཞུང་བཞེས་འབད་ཡོད་པའི་བསྒུལ་ཅན་ ཡང་ཅིན་ བསྒུལ་མེད་ཀྱི་རྒྱུ་དངོས་གང་རུང་ ཞིབ་དཔྱད་ཀྱི་གྲུབ་འབྲས་མ་འཐོན་ཚུན་ ཁྲིམས་ཀྱི་འདུན་ས་ལས་གནང་བ་ལེན་ཐོག་ བཀོལ་སྤྱོད་ ཡང་ན་ ལག་ལེན་གླར་སྤྱོད་འབད་ཆོགཔ་སྦེ་ ཆ་འཇོག་མཛད་ཡི་ཟེར་ཨིན་པས།
འབྲུག་གི་ཅ་ཆས་དང་ཞབས་ཏོག་ཁྲལ་གྱི་འཕྲི་སྣོན་དཔྱད་ཡིག་༢༠༢༡ ཅན་མ་དང་ འབྲུག་གི་ཅ་དམ་ཁྲལ་གྱི་དཔྱད་ཡིག་༢༠༢༡ ཅན་མ་ དེ་ལས་ འབྲུག་གི་ཁྲལ་གྱི་དཔྱད་ཡིག་༢༠༢༡ ཅན་མ་བཅས་ ཏི་རུ་དཔྱད་ཡིག་༣ ཆ་འཇོག་གྲུབ་གནང་ཡི།
འབྲུག་གི་ཅ་ཆས་དང་ཞབས་ཏོག་ཁྲལ་གྱི་བསྟར་སྤྱོད་དེ་ སྤྱི་ལོ་༢༠༢༠ ཟླ་༧ པའི་ཚེས་༡ ཚུན་ ཕར་ཕུད་རྐྱབ་ཡོདཔ་ད་ ཅ་ཆས་མང་ཆེ་བ་ཅིག་ ནང་འདྲེན་གྱི་ཅ་དམ་ཁྲལ་བརྒྱ་ཆ་༡༠ གུ་ བསྐྱར་བཟོ་འབད་ཡོདཔ་བཞིན་དུ་ འབྲུག་གི་ཅ་ཆས་དང་ཞབས་ཏོག་གི་ཁྲལ་བསྟར་སྤྱོད་མ་འབད་ཚུན་ ཏམ་ཁུའི་བཙོང་ཁྲལ་བརྒྱ་ཆ་༡༠༠ ཡོད་མི་དེ་ཡང་ ཁྲལ་དགོངས་ཡངས་བཏང་ཡོད་ཟེར་ གནས་ཚུལ་གསར་བཏོན་ནང་བཀོད་ནུག།
འབྲུག་གི་ཏམ་ཁུ་དམ་འཛིན་འཕྲི་སྣོད་དཔྱད་ཡིག་༢༠༢༡ ཅན་མ་དེ་ གཞུང་གིས་ཧོངས་ལས་ ནད་ཡམས་ཀོ་བིཌ་-༡༩ ཚད་འཛིན་འབད་ནིའི་དོན་ལུ་ རྒྱལ་ཁབ་ཀྱི་ འཛུལ་སྒོ་ཚུ་བསྡམ་བཞག་མི་ལུ་བརྟེན་ མི་སེར་ཚུ་གིས་ ནག་ཚོང་རྒྱ་ཆེཝ་སྦེ་རང་འཐབ་དོ་ཡོདཔ་ལས་ ནག་ཚོང་བཀག་ནི་དང་ རྒྱལ་ཁབ་ནང་ ནད་ཡམས་མི་སྤེལ་ནིའི་དོན་ལུ་ ཚོགས་ཐེངས་༥ པ་ འཚོགས་པའི་བར་ཁམས་ལུ་ ཚོགས་ཐེངས་ཀྱི་གྲོས་གཞི་སྦེ་བཙུགས་ཐོག་ འཕྲལ་མཁོའི་དཔྱད་ཡིག་སྦེ་ ངོས་ལེན་མཛད་གནང་དགོ་པའི་ཞུ་བ་དང་འཁྲིལ་ ཚོགས་ཁང་ཕན་ཚུན་༢ ཀྱིས་ རྒྱལ་ཁབ་བཙན་ཐབས་དང་ མི་སྡེའི་ཉེན་སྲུང་གི་དོན་ལུ་ འཕྲལ་མཁོའི་དཔྱད་ཡིག་སྦེ་ ཆ་འཇོག་གྲུབ་ཅི་ཟེར་ཨིན་པས།
འཕྲི་སྣོན་དེ་གིས་ ཏམ་ཁུ་ ཡང་ཅན་ ཏམ་ཁུའི་འཐོན་སྐྱེད་ཚུ་ བཙོང་བ་དང་ ཡང་ཅན་ བགོ་བཀྲམ་ ཉོ་ནི་ འཆང་སྤྱོད་ དེ་ལས་ སྐྱེལ་འདྲེན་འབད་མ་ཆོག་མི་ཚུ་ འབད་ཆོགཔ་སྦེ་ ཆ་འཇོག་གྲུབ་ཅི་ཟེར་ཨིན་པས།
འབྲུག་གཞུང་དང་ བང་ལ་དེཤ་བར་ན་ གདམ་ཁ་ཅན་གྱི་ ཚོང་གི་གན་རྒྱ་དང་ ངན་ལྷད་ཀྱི་གདོང་ལེན་ལུ་ འཛམ་གླིང་སྤྱི་ཚོགས་ཀྱི་མཐུན་གྲོས་འཕྲི་སྣོན་དེ་གུ་ རྒྱབ་སྣོན་ཆ་འཇོག་གནང་སྟེ་ རྒྱལ་ཡོངས་ཚོགས་སྡེ་ལུ་ ཕུལ་ཡི་ཟེར་ཨིན་པས།
རྒྱལ་ཡོངས་ཚོགས་སྡེ་ལས་ འཕྲི་སྣོན་དང་བཅས་འབྱོར་ཡོད་པའི་ སྔོ་ལྗང་གནམ་གཤིས་འགྱུར་བའི་ མ་དངུལ་ཡིག་ཚང་གི་ ཁེ་དབང་དང་ བཀག་ཆ་གུ་ འབྲུག་གཞུང་དང་ སྔོ་ལྗང་གནམ་གཤིས་འགྱུར་བའི་ མ་དངུལ་ཡིག་ཚང་བར་ནའི་གན་རྒྱ་གུ་ བསྐྱར་གྲོས་གནང་སྟེ་ ཆ་འཇོག་གྲུབ་གནང་ནུག།
རྩིས་ལོ་༢༠༢༡-༢༠༢༢ ཀྱི་འཆར་དངུལ་དཔྱ་བགོའི་དཔྱད་ཡིག་ནང་ འཆར་དངུལ་དཔྱ་བགོ་ཡོངས་བསྡོམས་དངུལ་ཀྲམ་ས་ཡ་༨༠,༤༨༣.༡༥༠ ཡོད་ས་ལས་ རྒྱུན་སྐྱོང་གི་ཟད་འགྲོའི་དོན་ལུ་ དངུལ་ཀྲམ་ས་ཡ་༣༥,༥༩༨.༦༦༤ དང་ གསར་སྒྲུབ་ཀྱི་ཟད་འགྲོའི་དོན་ལུ་ དངུལ་ཀྲམ་ས་ཡ་༣༨,༣༢༠.༦༧༡ དེ་ལས་ སྐྱིན་ཚབ་སྤྲོད་ནིའི་དོན་ལུ་ དངུལ་ཀྲམ་ས་ཡ་༥,༦༥༤.༤༡༥ དང་ སྐྱིན་འགྲུལ་བཏང་ནིའི་དངུལ་ཀྲམ་ས་ཡ་༩༠༩.༤༠༠ འབད་མི་དང་ རྩིས་ལོ་༢༠༢༠-༢༠༢༡ གི་དོན་ལུ་ དངུལ་ཀྲམ་ས་ཡ་༧༣,༩༨༩.༨༨༡ གནང་བ་གྲུབ་སྟེ་ཡོད་པའི་གུ་ རྩིས་ལོ་༢༠༢༠-༢༠༢༡ གི་ལྷན་ཐབས་འཆར་དངུལ་དཔྱ་བགོའི་དཔྱད་ཡིག་གི་ནང་གསལ་ དངུལ་ཀྲམ་ས་ཡ་༢,༧༨༣.༧༠༣ བཅས་ ཡོངས་བསྡོམས་ཀྱི་དངུལ་ཀྲམ་ས་ཡ་༧༢,༧༧༣.༥༨༤ ཆ་འཇོག་གྲུབ་གནང་ཡི་ཟེར་ཨིན་པས།
ངན་ལྷད་བཀག་སྡོམ་ལྷན་ཚོགས་ཀྱི་ ལོ་བསྟར་སྙན་ཞུ་༢༠༡༩ ཅན་མ་གུ་ གཞུང་སྐྱོང་ལེགས་ལྡན་ཚོགས་ཆུང་གིས་ བསྐྱར་ཞིབ་མཛད་དེ་ གྲོས་འདེབས་༥ ཕུལ་མིའི་གུ་ གསུང་གྲོས་གནང་སྟེ་ ཆ་འཇོག་གྲུབ་ཞིནམ་ལས་ འབྲེལ་ཡོད་འགན་འཁྲི་ཅན་གྱི་གཙུག་སྡེ་ཚུ་དང་ ལས་སྡེ་ཚུ་གིས་ དང་ལེན་འབད་དགོཔ་སྦེ་ གྲོས་ཆོད་གནང་ཡི་ཟེར་ཨིན་པས།
སྤྱི་ཚོགས་ལྷན་བཞུགས།
སྤྱི་ཚོགས་ལྷན་བཞུགས་ནང་ འབྲུག་གི་ལྷན་རྒྱས་གཞུང་ཚོགས་དཔྱད་ཡིག་༢༠༢༠ ཅན་མའི་ནང་ ཚོགས་ཁང་ཕན་ཚུན་གྱི་བར་ན་ ཞལ་འཆམ་བྱུང་མ་ཚུགས་པའི་དོན་ཚན་ཚུ་གུ་ མཉམ་འབྲེལ་ཚོགས་ཆུང་ནང་ མོས་མཐུན་བྱུང་ཡོད་པའི་སྙན་ཞུ་ཕུལ་ཐོག་ ཆ་འཇོག་གྲུབ་ཡོདཔ་ཨིན་པས།
དེ་ཡང་ འཕྲི་སྣོན་དེ་གིས་ ལྷན་རྒྱས་གཞུང་ཚོགས་ཀྱི་ཡིག་ཚང་ནང་འཁོད་ལུ་ བློན་ཆེན་ཡིག་ཚང་ཅིག་ གཞི་བཙུགས་ཆོགཔ་སྦེ་ ཆ་འཇོག་གྲུབ་གནང་ཡི་ཟེར་ཨིན་པས།
འབྲུག་གི་གཏེར་ཁ་དང་ གཏེར་རྫས་དཔྱད་ཡིག་༢༠༢༠ ཅན་མ་དེ་གུ་ ཞལ་འཆམ་མ་བྱུང་པའི་གནད་དོན་ལེ་ཤ་ཡོདཔ་ལས་ མཉམ་འབྲེལ་ཚོགས་ཆུང་ནང་ དཔྱད་ཡིག་གི་གཞི་རྩ་གུ་ མོས་མཐུན་བྱུང་མ་ཚུགསཔ་ལས་བརྟེན་ ཚོགས་ཆུང་གིས་གྲོས་འདེབས་ཕུལ་ཐོག་ ཁྲིམས་བཟོའི་བྱ་བའི་གནད་སྤྱོད་༢༠༡༧ ཅན་མའི་དོན་ཚན་༥༩ ཀ༼༢༽པ་དང་འཁྲིལ་ ཕར་ཕུད་མཛད་གནང་ཡི་ཟེར་ བཀོད་ནུག།
གནས་ཚུལ་གསར་བཏོན་དང་འཁྲིལཝ་ད་ རྒྱལ་གཞུང་རྩིས་ཞིབ་དབང་འཛིན་གྱི་ ལས་འབྲེལ་རྩིས་ཞིབ་སྙན་ཞུ་ཁག་༥ གུར་ དམངས་རྩིས་ཚོགས་ཆུང་གིས་བསྐྱར་ཞིབ་འབད་དེ་ གྲོས་འདེབས་ཁག་༡༨ ཕུལ་ཡོད་མི་གུ་ གསུང་གྲོས་གནང་སྟེ་ ཆ་འཇོག་གྲུབ་སྟེ་ གཞུང་ལུ་ཡང་དེ་དང་བསྟུན་ འགན་འཁྲི་བཀལ་ནུག།
ལོ་བསྟར་རྩིས་ཞིབ་སྙན་ཞུ་༢༠༢༠ ཅན་མ་དང་ ཕྱི་རྒྱལ་འགྲོ་འགྲུལ་གྱི་ ལས་འབྲེལ་རྩིས་ཞིབ་སྙན་ཞུ་ དེ་ལས་ རྒྱལ་ཡོངས་ཀྱི་ཡོངས་འབྲེལ་རྒྱུན་ཐག་ མཐུད་འབྲེལ་ལག་ལེན་དང་ འཛིན་སྐྱོང་གི་ ལས་འབྲེལ་རྩིས་ཞིབ་སྙན་ཞུ་ཁག་༣ ཡང་ མི་མང་གི་ཡིག་ཆས་སྦེ་ གསལ་སྟོན་མཛད་གནངམ་དང་གཅིག་ཁར་ གནམ་དགུན་གྱི་ ཚོགས་ཐེངས་ནང་ སྙན་ཞུ་ཕུལ་ནིའི་དོན་ལུ་ དམངས་རྩིས་ཚོགས་ཆུང་ལུ་ བསྐྱར་ཞིབ་ཀྱི་དོན་ལུ་གནང་ཡི་ཟེར་ཨིན་པས།
ཚོགས་ཐེངས་༥ པའི་ ཚོགས་བཞུགས་ལས་རིམ་དེ་ སྤྱི་ཟླ་༥ པའི་ཚེས་༢༧ ལས་ སྤྱི་ཟླ་༦ པའི་ཚེས་༣༠ ཚུན་ བདུན་ཕྲག་ངལ་གསོ་མ་བརྩི་བར་ ཉིན་གྲངས་༢༥ གི་རིང་ གཞན་ཁྲིམས་བཟོའི་བྱ་རིམ་དང་འཁྲིལ་ ཚོགས་ཐེངས་༢ པའི་གྲོས་ཆོད་དང་ལེན་ཁག་༡ དང་ གྲོས་དོན་ཁག་༡ གུ་ དྲི་བཀོད་སྐོར་ཐེངས་༢ ནང་ ངག་ཐོག་དྲི་བ་༥༤ དང་ ཡིག་ཐོག་དྲི་བ་༡༢ ཕུལ་མི་དེ་ཚུ་ཡང་ གསུང་གྲོས་གནང་ནུག་ཟེར་ གསར་བཏོན་མཛད་ནུག།
ཚོགས་ཁང་ཕན་ཚུན་༢ ཀྱིས་ ཆ་འཇོག་གྲུབ་ཡོད་པའི་དཔྱད་ཡིག་ཚུ་ མི་དབང་མངའ་བདག་རིན་པོ་ཆེ་མཆོག་གི་ ཞབས་སར་ བཀའ་འགྲོལ་དོན་ལུ་ ཕུལ་ནི་ཨིནམ་ད་ སྤྱི་ཚོགས་ཀྱིས་ཆ་འཇོག་གྲུབ་པའི་ སྤྱིར་བཏང་དཔྱད་ཡིག་ཚུ་ འབྲུག་རྒྱལ་པོ་མཆོག་གི་ བཀའི་གནང་བ་འགྲོལ་ཞིནམ་ལས་ ཁྱབ་དབང་གི་ཆ་གནས་གྲུབ་ཨིན་ཟེར་ ཨིན་པས།
རྒྱལ་ཡོངས་ཚོགས་འདུའི་ གྲོས་ཆོད་དེ་ འཕྲལ་མགྱོགས་ར་ ཡོངས་འབྲེལ་ནང་གཟིགས་ཚུགས་ཟེར་ ཨིན་པའི་གནས་ཚུལ།
བཀྲིས་ཕུན་ཚོགས།


text:
ལས་རིམ་གྱི་དམིགས་ཡུལ།
དང་པ། རྫོང་ཁའི་ཐོག་ལས་ ཆོས་ཚན་ག་ཅི་ར་སློབ་སྟོན་འབད་དགོཔ་ཐོན་རུང་ ཞིབ་འཚོལ་གྱི་ལཱ་ལུ་གཞི་བཅོལ་ཏེ་ ཕན་ཐོགས་ ཡོད་མེད་ཀྱི་དབྱེ་བ་དང་ བརྟག་དཔྱད་ཚུ་ ཁོང་ར་གིས་ཞིབ་ཞིབ་སྦེ་ འབད་ཚུགས་ནི།
གཉིས་པ། གཙུག་ལག་མཐོ་རིམ་རྫོང་ཁའི་ཤེས་ཡོན་སློབ་སྦྱོང་ནང་ལུ་ རང་ལུགས་དང་རིག་གསར་གྱི་སློབ་སྟོན་ཐབས་ཤེས་ཚུ་ རྒྱས་ཤིང་རྒྱསཔ་འབད་སློབ་སྟོན་འབད་ནི་ཡོདཔ་ལས་ སློབ་སྟོན་དང་འབྲེལ་བའི་ལཱ་གི་རིགས་དང་དབྱེ་ཞིབ་འབད་ཐངས་ ཞིབ་འཚོལ་འབད་ཐངས་ཚུ་ གཙུག་ལག་གཞི་རིམ་བར་མ་དང་ གོང་མ་ལས་ལྷག་པའི་ཤེས་ཡོན་དང་རིག་རྩལ་གྱི་ཉམས་མྱོང་ཚུ་ཐོབ་སྟེ་ སློབ་གྲྭ་ནང་ སློབ་ཕྲུག་གི་ཤེས་ཡོན་གྱི་སྤུས་ཚད་དང་ ལྕོགས་གྲུབ་ཚུ་ཡར་རྒྱས་གཏང་ཚུགས་ནི།
གསུམ་པ། སྐད་ཡིག་གི་འབྱུང་ཁུངས་ལས་འགོ་བཙུགས་ཏེ་ རྒྱལ་ཁབ་དང་ ལུང་ཕྱོགས་སོ་སོའི་ཁ་སྐད་ཀྱི་འགྱུར་བ་ཚུ་ཞིབ་འཚོལ་འབད་དེ་ རྒྱལ་ཁབ་ཀྱི་སྲོག་ཤིང་ རྫོང་ཁའི་སྐད་ཡིག་འདི་མི་ཉམས་གོང་འཕེལ་གཏང་ནི་དང་ ཉམས་པ་སོར་ཆུད་འབད་ནིའི་ ཐབས་ཤེས་ཚུ་སྟོན་ཚུགས་ནིའི་དོན་ལུ་ཨིན།
ལས་དོན།
- རྫོང་ཁའི་སྐད་ཡིག་གི་ཁྱད་པར་དང་ འབྱུང་ཁུངས་ཚུ་ ག་དེ་སྦེ་ཨིན་ན་ ཁ་གསལ་འབད་ཞིབ་འཚོལ་གྱི་ཐོག་ལས་ར་ཁུངས་སྦྲགས་ཏེ་ བཤད་པ་རྐྱབ་ཚུགས་ནི།
- རྫོང་ཁའི་སྐད་ཡིག་ཟེར་མི་འདི་ ཕར་ཚུར་བརྡ་དོན་རྒྱུན་འབྲེལ་འཐབ་ཚུགསཔ་རྐྱངམ་ཅིག་གི་དོན་ལས་ ལག་ལེན་ འཐབ་མེན་པར་ ཕྱིའི་བྱ་སྤྱོད་དང་ནང་གི་མནོ་ལུགས་ཚུ་ཡང་ རྫོང་ཁའི་སྐད་ཡིག་འདི་ལུ་བརྟེན་ཏེ་ ལེགས་ཤོམ་ འབད་བདག་འཛིན་འཐབ་ཚུགསཔ་ཨིན་པའི་སྐོར་ལས་ ཞིབ་འཚོལ་གྱི་གྲུབ་འབྲས་ལུ་བརྟེན་ གཞན་ལུ་གོ་བརྡ་ སྤེལ་ཚུགས་ནི།
- ཞིབ་འཚོལ་ཟེར་མི་འདི་ ག་དེམ་ཅིག་ལུ་ཧ་གོ་དགོཔ་ཨིན་ན་དང་ ཞིབ་འཚོལ་འབད་ཐངས་ཀྱི་ཐབས་ཤེས་ མ་ འདྲཝ་ཡོད་མི་ཚུ་ངོས་འཛིན་འབད་དེ་ ལག་ལེན་དངོས་འཐབ་འབད་ཚུགས་ནི།
- ཞིབ་འཚོལ་གྱི་གྲོས་འཆར་འབྲི་ནི་དང་ མཁོ་ཆས་བཅའ་སྒྲིག་རྐྱབ་ཐངས་ གྲུབ་འབྲས་གསལ་བཏོན་འབད་ཐངས་ཚུ་ ཞིབ་འཚོལ་གྱི་ལམ་ལུགས་ལས་མ་འགལཝ་འབད་ ལག་ལེན་འཐབ་ཚུགས་ནི།
- ཐབས་ཤེས་ཀྱི་དབྱེ་བ་ལེ་ཤ་ཡོད་མི་ཚུ་ལས་ སྦྱོང་ཚན་གྱི་དོན་ཚན་དང་འཁྲིལ་ཏེ་ འབྲེལ་བ་ཡོད་པའི་ཐབས་ཤེས་འདི་ དབྱེ་དཔྱད་ཀྱི་ཐོག་ལས་ གདམ་ཁ་རྐྱབ་སྟེ་ ལག་ལེན་འཐབ་ཚུགས་ནི།
- རིག་རྩལ་བཞི་དང་འབྲེལ་བ་ཡོདཔ་འབད་ སྦྱོང་ལཱ་བཅའ་སྒྲིག་རྐྱབ་ནི་ལུ་ ཁྱད་འཕགས་ཅན་ཅིག་ལུ་འགྱུར་ཏེ་ སློབ་ དཔོན་གཞན་ཚུ་ལུ་ ལམ་སྟོན་འབད་ཚུགས་ནི།
- རྫོང་ཁའི་ཡི་གུ་འབྲི་ནི་དང་ ལྷག་ནི་གཉིས་ལུ་ རྗོད་སྒྲའི་ཁྱད་པར་ཡོད་དགོ་པའི་ཁུངས་དང་དགོས་པ་ཚུ་ གཞན་གྱིས་ ཡིད་ཆེས་བསྐྱེད་ཚུགསཔ་འབད་ བཤད་པ་རྐྱབ་ཚུགས་ནི།
- འཛམ་གླིང་རྒྱལ་སྤྱི་དང་ འབྲུག་རྒྱལ་ཁབ་ཀྱི་ལུང་ཕྱོགས་སོ་སོའི་ངག་གཤིས་ལུ་བརྟེན་ རྫོང་ཁའི་རྗོད་སྒྲ་ཚུ་ ཟུར་ ཉམས་ཏེ་འགྱོ་མི་འདི་ ཞིབ་འཚོལ་གྱི་ཐོག་ལས་ ངོས་འཛིན་འབད་དེ་ རྒྱལ་ཡོངས་ཀྱི་གནས་ཚད་ལུ་ གྲོས་འཆར་ བཀོད་ཚུགས་ནི།
- ཤེས་ཡོན་འབྲི་རྩལ་འདི་ ལྷབ་དགོ་པའི་ཁུངས་དང་དགོས་པ་ཚུ་ ཁ་གསལ་འབད་ཧ་གོ་སྟེ་ རང་གིས་འབྲི་དགོ་རུང་ ནོར་འཁྲུལ་མེད་པར་ འབྲི་ཤེསཔ་ཅིག་དང་ གཞན་ལུ་སློབ་སྟོན་འབད་དགོ་རུང་ ལྷག་ཆད་ཀྱི་སྐྱོན་མེདཔ་འབད་ སློབ་སྟོན་འབད་ཚུགས་ནི།
- རྩོམ་བྲིས་ཀྱི་ལཱ་ ག་ཅི་ར་འབད་རུང་ དཔེ་དེབ/ཡིག་ཆའི་ནང་ན་ ལུང་འདྲེན་འབད་ཐངས་དང་ མཇུག་ལུ་རྒྱབ་རྟེན་ གྱི་དཔེ་ཐོ་བཀོད་ཐངས་ཚུ་ ལམ་ལུགས་དང་འཁྲིལ་ཏེ་ ལག་ལེན་འཐབ་ཚུགས་ནི།
- སློབ་སྟོན་དང་འབྲེལ་བའི་དུས་རྒྱུན་དང་ སྦྱང་རྒྱུགས་ཀྱི་དབྱེ་ཞིབ་ ཚུལ་དང་མཐུནམ་སྦེ་ ལག་ལེན་འཐབ་ཤེས་ནི་དང་ གཞན་ལུ་ཡང་རྒྱབ་སྐྱོར་བྱིན་ཚུགས་ནི།
སློབ་སྦྱོང་གཞི་བཀོད། (Curricular Structure)
ལོ་ངོ་ ༣ གྱི་རིང་ལུ་ གནམ་དགུན་ངལ་གསོའི་སྐབས་ བདུན་ཕྲག་ ༦ རེ་འབད་ ལས་རིམ་འདི་འགོ་འདྲེན་འཐབ་ནི་ཨིན། དེ་ནང་སྦྱོང་ཚན་ (Module) ཡོངས་བསྡོམས་ ༡༢ ཀྱི་རྩིས་སློབ་སྟོན་འབད་དགོ། སློབ་སྦྱོང་གཞི་བཀོད་འདི་ གཤམ་འཁོད་ལྟར་དུ་ཨིན། (Course Structure)
འཛུལ་ཞུགས་དགོས་མཁོ། (Entrance requirments)
ཀ/ གཙུག་ལག་མཐོ་རིམ་རྫོང་ཁའི་ཤེས་ཡོན་སློབ་སྦྱོང་གི་དོན་ལས་ གདམ་འཐུ་དང་པ་འདི་ ཤེས་རིག་ལྷན་ཁག་གིས་གནང་ནི། དེ་བསྒང་ ཚད་གཞི་ངོ་མ་གཅིགཔོ་འདི་ རྫོང་ཁ་ཤེས་རིག་གཙུག་ལག་གཞི་རིམ་ (B.Ed) དང་ རྫོང་ཁ་ཤེས་རིག་གཙུག་ལག་གཞི་རིམ་གོང་མ་ (PGDE) གི་ལག་ཁྱེར་ གང་རུང་ཅིག་ཡོད་མེད་ལུ་ གཞི་བཞག་ཞིནམ་ལས་ འབྲེལ་བ་ཡོད་པའི་ཚད་གཞི་གཞན་ ག་ཅི་རང་བཟོ་རུང་ ཤེས་རིག་ལྷན་ཁག་གིས་བཟོ་གནང་ནི།
ཁ/ གདམ་འཐུ་གཉིས་པ་འདི་ སྤ་རོ་ཤེས་རིག་མཐོ་རིམ་སློབ་གྲྭ་གིས་གནང་ནི། དེ་གི་སྐབས་ གདམ་འཐུའི་ཚད་གཞི་འདི་ རྫོང་ཁ་སྐད་ཡིག་བརྟག་དཔྱད་ཆོས་རྒྱུགས་རྐྱངམ་ཅིག་ལུ་ གཞི་བཞག་ཞིནམ་ལས་ སྐུགས་ཚད་མཐོ་ཤོས་ཐོབ་མི་ལས་འགོ་བཙུགས་ཏེ་ ལོ་བསྟར་བཞིན་དུ་ སློབ་སྦྱོང་པ་ ༢༥ རེ་གདམ་འཐུ་འབད་ནི། དེ་གི་སྐབས་ལུ སྐུགས་ཚད་དམའ་ཤོས་ བརྒྱ་ཆ་ ༥༠ ངེས་པར་དུ་ཐོབ་དགོཔ་ཨིན། ལོ་བསྟར་བཞིན་དུ་ སློབ་སྦྱོང་པའི་གྱངས་ཁ་ ༢༥ རེ་ལེན་ནི་དང་ དེ་ཡང་ བརྒྱ་ཆ་ལས་འབད་བ་ཅིན་ གཞུང་གི་ ༧༠% དང་ སྒེར་གྱི་ ༣༠% ལེན་ནི། དེ་སྦེ་ གྱངས་ཁ་ ༢༥ རེ་འབད་བཞག་དགོ་མི་འདི་ སློབ་སྟོན་དང་འབྲེལ་བའི་མཐུན་རྐྱེན་མཁོ་ཆས་ཚུ་ལུ་གཞི་བཞག་སྟེ་ཨིན།


text:
- ལས་འབྲེལ་རྩིས་ཞིབ།
- དངུལ་འབྲེལ་རྩིས་ཞིབ།
- ཁྲིམས་བསྟུན་རྩིས་ཞིབ།
ལས་སྡེ་ཚུ་གིས་ ཐོན་སྐྱེད་ཚུ་བཀོལ་སྤྱོད་འབད་ནི་ནང་ ཚད་དམ་དང་ འཇོན་ཚད་ དོན་སྨིན་ཚུ་གྲུབ་ཡོད་མེད་ཀྱི་བརྟག་ཞིབ་འབད་ནིའི་དོན་ལུ་ ལས་རིམ་དང་ ལས་སྤྱོད་ ཡང་ན་ འཛིན་སྐྱོང་ལམ་ལུགས་ དེ་ལས་ བྱ་རིམ་ཚུ་གི་རང་དབང་གི་བརྟག་དཔྱད་ཨིན། འདི་གིས་ གཞུང་ལུ་ འཛིན་སྐྱོང་གི་མཛད་སྒོ་ཚུ་དང་ དེ་གའི་གྲོས་ཐག་ཚུ་གི་གྲུབ་འབྲས་ཚུ་གི་སྐོར་ལས་ བརྡ་སྤྲོད་འབད་ནི་ནང་རྩ་ཅན་གྱི་འགན་ཁག་འབགཔ་ཨིན། རྩིས་ཞིབ་འདི་གིས་ མི་དམངས་ཀྱི་ཞབས་ཏོག་ཚུ་ ག་དེ་སྦེ་ལག་ལེན་འཐབ་ཨིན་ན་ ལྷད་མེད་དང་ ཁུངས་ལྡན་གྱི་བརྡ་དོན་ཚུ་སྤྲོད་ཐོག་ལས་ དྭངས་གསལ་དང་ འགན་འཁྲི་ཡར་དྲག་བཟོ་ནི་གི་དམིགས་ཡུལ་བསྐྱེདཔ་ཨིན།
“ཚད་དམ་དང་ ལེགས་བཅོས་འབད་ནི་གི་དམིགས་ཡུལ་ལུ་བརྩི་འཇོག་འབད་དེ་ གཞུང་གི་ལས་སྣ་ཚུ་དང་ ལས་རིམ་ཚུ་ ཡང་ན་ འགོ་འདྲེན་ཚུ་གི་ འཇོན་ཚད་དང་དོན་སྨིན་གྱི་རང་དབང་བརྟག་ཞིབ་” (མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་འདུས་ཚོགས) །
ལས་འབྲེལ་རྩིས་ཞིབ་ཀྱི་འགན་དབང་དང་ དོན་ཚན་གྱི་གདམ་འཐུ།
རྒྱལ་གཞུང་རྩིས་ཞིབ་དབང་འཛིན་གྱིས་ ལས་འབྲེལ་རྩིས་ཞིབ་རྐྱབ་ནི་གི་འགན་དབང་འདི་ འབྲུག་གི་རྩ་ཁྲིམས་ཆེན་མོའི་རྩ་ཚན་༢༥(༡) དང་ འབྲུག་གི་རྩིས་ཞིབ་བཅའ་ཁྲིམས་༢༠༡༨ ཅན་མའི་དོན་ཚན་༦༨ པའི་ནང་ལུ་ “དབང་འཛིན་གྱིས་ མི་མང་ཐོན་སྐྱེད་ཚུ་ ཚད་དམ་དང་ འཇོན་ཚད་ དོན་སྨིན་ཅན་གྱི་ཐོག་ལུ་སྤྱོད་ནིའི་སྐོར་ རྩིས་ཞིབ་རྐྱབ་སྟེ་སྙན་ཞུ་འབད་དགོ་” ཟེར་འཁོད་དེ་ཡོད་མི་ལས་ཐོབ་ཨིན། རྩིས་ཞིབ་བཅའ་ཁྲིམས་ཀྱི་དོན་ཚན་༦༩ པའི་ནང་ལུ་ “དབང་འཛིན་གྱིས་ དགོས་མཁོ་མཐོང་མི་དང་འཁྲིལ་ གདམ་འཐུ་འབད་བའི་འཆར་གཞི་དང་ བརྗོད་དོན་ ཡང་ན་ དོན་ཚན་ཚུ་གི་ཐད་ མི་མང་ལས་སྤྱོད་ཚུ་ནང་ ཚད་དམ་དང་ འཇོན་ཚད་ དོན་སྨིན་ཚུ་གི་སྐོར་ལས་ བརྟག་ཞིབ་འབད་ནི་དང་ སྙན་ཞུ་འབད་ནིའི་དོན་ལུ་ ལས་འབྲེལ་རྩིས་ཞིབ་འགོ་འདྲེན་འཐབ་དགོ་” ཟེར་འཁོད་དེ་ཡོད་མི་ལས་ཡང་ཐོབ་ཨིན།
ལས་འབྲེལ་རྩིས་ཞིབ་ཚུ་གི་དོན་ཚན་གདམ་འཐུ་འབད་ནི་གི་ཚད་གཞི་ནང་ གཤམ་འཁོད་ཚུ་ཚུདཔ་ཨིནཿ
• དངོས་ཁུངས།
• འབྱུང་སྲིད་པའི་ཕན་གནོད།
• ལེགས་བཅོས།
• གཞུང་ ཡང་ན་ མི་དམངས་ཀྱི་མཐའ་དོན།
• མངོན་མཐོ་རྩིས་ཞིབ་གཙུག་སྡེ་ལུ་ཉེན་ཁ།
• རྩིས་ཞིབ་རྐྱབ་ནིའི་འོས་འབབ།
• འོས་འབབ།
• ཧེ་མའི་རྩིས་ཞིབ་ཀྱི་ལཱ།
• འཆར་གཞི་བརྩམས་མི་ ཡང་ན་ འབད་འཕྲོ་ཡོད་པའི་ལཱ་རིགས་གཞན་ཚུ།
• སྲིད་དོན་གྱི་ཤེས་ཚོར་མཐོ་དྲགས་ཡོད་མི།
ལས་འབྲེལ་རྩིས་ཞིབ་འདི་ སྤྱི་ལོ་༢༠༠༠ ལས་ར་འགོ་བཙུགས་ཡོདཔ་དང་ སྤྱི་ལོ་༢༠༠༧ ཟླ་༧ པའི་ནང་ ལས་འབྲེལ་དང་ དོན་འབྲེལ་རྩིས་ཞིབ་སྡེ་ཚན་ཅིག་སོ་སོ་སྦེ་གཞི་བཙུགས་འབད་ཡི། ལས་འབྲེལ་རྩིས་ཞིབ་ཀྱི་ལམ་སྟོན་དང་པ་འདི་ སྤྱི་ལོ་༢༠༠༥ ལུ་གསར་བཟོ་འབད་ཡོདཔ་དང་ སྤྱི་ལོ་༢༠༡༡ གི་ལོ་ནང་ བསྐྱར་བཟོ་འབད་ཡི།
སྤྱི་ལོ་༢༠༡༧ ལུ་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་གནས་ཚད་(ISSAIs) འདི་ རྩིས་ཞིབ་ཀྱི་གནས་ཚད་སྦེ་ཆ་འཇོག་འབད་མི་དང་ འདི་བཟུམ་མའི་རྩིས་ཞིབ་ཚུ་ནང་ མཁས་རིག་དང་ ལག་ལེན་ཚུ་བསྒྱུར་བཅོས་སོང་ཡོདཔ་བཞིན་དུ་ ལམ་སྟོན་ཚུ་ སྤྱི་ལོ་༢༠༡༩ ལུ་ བསྐྱར་བཟོ་འབད་ཡི།
ལས་འབྲེལ་རྩིས་ཞིབ་ཚུ་གི་ལམ་སྟོན་ཚུ།
ལས་འབྲེལ་རྩིས་ཞིབ་ཚུ་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་འདུས་ཚོགས་ (INTOSAI) ཀྱི་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་གནས་ཚད་ཚུ་ལུ་གཞི་བཞག་སྟེ་བཟོ་མི་ རྒྱལ་གཞུང་རྩིས་ཞིབ་དབང་འཛིན་གྱི་ལས་འབྲེལ་རྩིས་ཞིབ་ཀྱི་ལམ་སྟོན་༢༠༡༩ ལུ་གཞི་བཞག་སྟེ་ཡོད། རྒྱལ་གཞུང་རྩིས་ཞིབ་དབང་འཛིན་གྱིས་ ཉེན་ཁ་དབྱེ་དཔྱད་དང་ རྩིས་ཞིབ་འཆར་གཞི། རྩིས་ཞིབ་བྱ་རིམ་འཛིན་སྐྱོང་། སྤུས་ཚད་ངེས་བརྟན་བསྐྱར་ཞིབ་ཀྱི་ཐབས་ལམ་ དེ་ལས་ གཅིག་མཚུངས་ཀྱི་ལག་ལེན་ཚུ་གི་ཐོག་ལས་ སྤུས་ཚད་ཚུ་ངེས་བརྟན་བཟོཝ་ཨིན།
དངུལ་འབྲེལ་རྩིས་ཞིབ་འདི་ཡང་ འདུས་ཚོགས་ཀྱིས་བཟོ་སྟེ་ཡོད་མི་ དངུལ་འབྲེལ་རྩིས་བརྗོད་ཀྱི་བརྩི་མཐོང་དང་ ཆ་གནས་ཡར་དྲག་གཏང་ནིའི་དོན་ལུ་ འདུས་ཚོགས་ཀྱི་དངུལ་འབྲེལ་སྙན་ཞུ་ཚུ་དང་ སྙན་ཞུ་འབད་ནི་གི་བྱ་རིམ་ཚུ་ རང་དབང་ཐོག་ལུ་བརྟག་ཞིབ་འབད་མི་ལུ་གོཝ་ཨིན།
དངུལ་འབྲེལ་རྩིས་ཞིབ་ཀྱི་དགོས་དོན་གཙོ་བོཿ
དངུལ་འབྲེལ་རྩིས་བརྗོད་ཚུ་ དངུལ་འབྲེལ་སྙན་ཞུའི་གཞི་བཀོད་དང་འཁྲིལ་ཏེ་ དངོས་ཁུངས་ག་ར་དང་ལྡནམ་སྦེ་ བཟོ་ཡོད་མེད་ཀྱི་གྲོས་འཆར་བཀོད་ནི།
དངུལ་འབྲེལ་གྱི་བརྡ་དོན་ཚུ་ནང་ གཡོ་ཟོལ་ ཡང་ན་ འཛོལ་སྐྱོན་ལས་བརྟེན་པའི་ ནོར་འཁྲུལ་ཚུ་མེད་པའི་ ཁུངས་མཐུན་གྱི་ཡིད་ཆེས་ཐོབ་ནི།
རྩིས་ཞིབ་པའི་ཞིབ་རྟོག་ལུ་གཞི་བཞག་སྟེ་ གནས་ཚད་ཚུ་གི་དགོས་མཁོ་དང་བསྟུན་ དངུལ་འབྲེལ་རྩིས་བརྗོད་ཚུ་གི་སྙན་ཞུ་འབད་ནི་དང་ བརྡ་སྤྲོད་འབད་ནི།
དངུལ་འབྲེལ་རྩིས་ཞིབ་རྐྱབ་ནི་གི་འགན་དབང་ཚུ།
རྒྱལ་གཞུང་རྩིས་ཞིབ་དབང་འཛིན་གྱིས་ དངུལ་འབྲེལ་རྩིས་ཞིབ་རྐྱབ་ནི་གི་འགན་དབང་འདི་ཡང་ འབྲུག་གི་རྩིས་ཞིབ་བཅའ་ཁྲིམས་༢༠༡༨ ཅན་མའི་དོན་ཚན་༧༣ པའི་ནང་ལུ་ “དངུལ་འབྲེལ་རྩིས་ཞིབ་ནང་ དངུལ་འབྲེལ་རྩིས་བརྗོད་ཚུ་ གཤམ་གསལ་གནད་དོན་ཚུ་ཚུད་ཡོདཔ་ དེ་འབདཝ་ད་ ཚད་འཛིན་མ་འབད་བའི་ ཆ་གནས་ཅན་གྱི་དངུལ་འབྲེལ་སྙན་ཞུའི་གནས་ཚད་དང་ ཁྲིམས་ལུགས་གཞི་བཀོད་དང་འཁྲིལ་ གྲ་སྒྲིག་འབད་མ་འབད་ཀྱི་གྲོས་འཆར་བཀོད་ནི་ཚུ་ཚུདཔ་ཨིནཿ
(༡) དངུལ་འབྲེལ་སྤྲོད་ལེན་ཚུ་ ཆ་གནས་ཡོད་པའི་ཁྲིམས་དང་འཁྲིལ་མ་འཁྲིལ་དང་ འབབ་ཁུངས་དང་ཟད་འགྲོ་གི་ཅ་ཆས་ཚུ་དང་འབྲེལ་བ་ཡོད་པའི་སྒྲུབ་བྱེད་ཚུ་ ཚུལ་མཐུན་ཡོད་མེད།
(༢) དཔྱ་བགོ་བཟོ་བའི་དངུལ་བསྡོམས་ཚུ་ ཆ་འཇོག་གྲུབ་པའི་ཚད་འཛིན་འཆར་དངུལ་ནང་འཁོད་ ཆེད་དུ་བཀོད་པའི་ལས་རིམ་དང་བྱ་སྒོའི་དོན་ལུ་ ཟད་འགྲོ་གཏང་ཡོད་མེད།
(༣) དངུལ་རྐྱང་དང་ དངོས་པོ་ དེ་ལས་ མི་དམངས་ཀྱི་རྒྱུ་དངོས་གཞན་ཚུ་ བརླག་སྟོར་དང་མེདཔ་ཤོར་ནི་ ཚུལ་མིན་སྤྱོད་ནི་ཚུའི་ ནང་འཁོད་རྩིས་ཞིབ་དང་ ནང་འཁོད་ཚད་འཛིན་གྱི་དོན་ལུ་གྲ་སྒྲིག་ཚུ་ཚུད་པའི་ ཚད་འཛིན་ ཡང་ན་ དངུལ་འབྲེལ་ དེ་མིན་པའི་རིགས་ཚུའི་རྩིས་ལས་དང་ འབྲེལ་ཡོད་ལམ་ལུགས་ཚུ་ ལྡང་ངེས་ཡོད་མེད།
(༤) འོང་འབབ་དང་ཁྲལ་རིགས་ གཞན་འབབ་ཁུངས་དང་བཙུགས་བཞག་གི་རྩིས་ཁྲ་ཚུ་ ངེས་བདེན་ཡོད་མེད་དང་ གནས་རྩིས་དང་དངུལ་སྒྱུར་ ཐོ་བཀོད་དང་ སྙན་ཞུའི་ཐབས་ལམ་དང་འབྲེལ་བའི་ ལམ་ལུགས་ཚུ་ ལྡང་ངེས་ཡོད་མེད་” ཟེར་འཁོད་དེ་ཡོད་མི་ནང་ལས་ཐོབ་ཨིན།
དངུལ་འབྲེལ་རྩིས་ཞིབ་ཀྱི་ཁྱབ་ཚད།
རྒྱལ་གཞུང་རྩིས་ཞིབ་དབང་འཛིན་གྱིས་ གཞུང་དང་དེའི་འཆར་དངུལ་ལས་སྡེ་ཚུ་གི་དངུལ་འབྲེལ་རྩིས་བརྗོད་ཚུ་ རྩིས་ཞིབ་རྐྱབ་མི་འདི་ཡང་ ལྷན་ཁག་ཚུ་དང་ ལས་ཁུངས་ཚུ། སྡེ་ཚན་ཚུ་དང་ གཞན་མི་སྡེ་ཕྲན་དང་གཙུག་སྡེ་ཚུ་ནང་ ལས་སྡེའི་གལ་གནད་དང་ ཉེན་ཁ་ཡོད་མེད་ཀྱི་གནས་སྟངས་ དེ་ལས་ རྩིས་ཞིབ་ཀྱི་ཐོན་སྐྱེ་ཡོད་ལུགས་དང་འཁྲིལ་ཏེ་ རྩིས་ཞིབ་རྐྱབ་ཨིན། ཞི་བའི་མི་སྡེ་ལས་ཚོགས་དང་ ཆོས་སྡེ་ལྷན་ཚོགས་ དེ་ལས་ སྲིད་དོན་ཚོགས་པ་ཚུ་གི་དངུལ་འབྲེལ་རྩིས་བརྗོད་ཚུ་ཡང་ རྩིས་ཞིབ་རྐྱབ་དགོཔ་ཡོདཔ་ལས་ སྤྱིར་བསྡོམས་ལུ་ རྒྱལ་གཞུང་རྩིས་ཞིབ་དབང་འཛིན་གྱིས་ ལོ་བསྟར་བཞིན་དུ་ དངུལ་འབྲེལ་རྩིས་ཞིབ་༦༤༠ དེ་ཅིག་རྐྱབ་ཨིན།
རྒྱལ་གཞུང་རྩིས་ཞིབ་དབང་འཛིན་གྱིས་ རྩིས་ཞིབ་རྐྱབ་པའི་སྐབས་ གཤམ་གསལ་གྱི་གནདད་དོན་ཚུ་བསྐྱར་ཞིབ་འབདཝ་ཨིནཿ
• འཆར་དངུལ་བགོ་བཀྲམ་དང་བྱ་རིམ་ཚུ།
• ལས་སྣ་རེ་རེ་གི་དོན་ལུ་འཁྲི་བའི་ཟད་སོང་ཚུ།
• དངུལ་འབྲེལ་རྩིས་བརྗོད་དང་ཡིག་རིགས་ཚུ།
• ནང་འཁོད་དམ་འཛིན་གྱི་བྱ་རིམ་ཚུ།
• འཆར་དངུལ་དང་ འཆར་དངུལ་གྱི་དོན་ཚན་གཙོ་བོ་ཚུ་དང་འཁྲིལ་བསྟུན།
དངུལ་འབྲེལ་རྩིས་ཞིབ་ཀྱི་ལམ་སྟོན་ཚུ།
དངུལ་འབྲེལ་རྩིས་ཞིབ་ཚུ་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་འདུས་ཚོགས་ (INTOSAI) ཀྱི་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་གནས་ཚད་ཚུ་ལུ་གཞི་བཞག་སྟེ་བཟོ་མི་ རྒྱལ་གཞུང་རྩིས་ཞིབ་དབང་འཛིན་གྱི་ཁྲིམས་བསྟུན་རྩིས་ཞིབ་ཀྱི་ལམ་སྟོན་༢༠༡༩ ལུ་གཞི་བཞག་སྟེ་ཡོད། རྒྱལ་གཞུང་རྩིས་ཞིབ་དབང་འཛིན་གྱིས་ ཉེན་ཁ་དབྱེ་དཔྱད་དང་ རྩིས་ཞིབ་འཆར་གཞི། རྩིས་ཞིབ་བྱ་རིམ་འཛིན་སྐྱོང་། སྤུས་ཚད་ངེས་བརྟན་བསྐྱར་ཞིབ་ཀྱི་ཐབས་ལམ་ དེ་ལས་ གཅིག་མཚུངས་ཀྱི་ལག་ལེན་ཚུ་གི་ཐོག་ལས་ རྩིས་ཞིབ་ཀྱི་སྤུས་ཚད་ཚུ་ངེས་བརྟན་བཟོཝ་ཨིན།
ཁྲིམས་བསྟུན་རྩིས་ཞིབ་འདི་ ལག་ལེན་རུང་བའི་ཁྲིམས་ལུགས་ཚུ་དང་ བཅའ་ཡིག་དང་སྒྲིག་གཞི་ དེ་ལས་ དབང་འཛིན་ཚུ་གིས་གནང་མི་བཀའ་རྒྱ་དང་བཀོད་རྒྱ་ཚུ་གི་ནང་དོན་ཚུ་དང་ འཁྲིལ་བསྟུན་འབད་མ་འབད་ཀྱི་ ཀུན་ཚང་གི་བསྐྱར་ཞིབ་ཅིག་ཨིན། ཁྲིམས་བསྟུན་རྩིས་ཞིབ་ཀྱི་སྐབས་ལུ་ རྩིས་ཞིབ་པ་ཚུ་གིས་ བཅའ་ཡིག་དང་སྒྲིག་གཞི་དང་ ཡང་དག་པའི་དངུལ་འབྲེལ་འཛིན་སྐྱོང་གི་གཞི་རྩ་ཚུ་ ཡང་ན་ ལག་ལེན་དྲག་ཤོས་ཚུ་ལུ་གཞི་བཞག་བཏུབ་པའི་ འཁྲིལ་བསྟུན་མ་འབད་བའི་དངོས་ཁུངས་ ཡང་ན་ གཞི་བཙུགས་འབད་ཡོད་པའི་ཚད་གཞི་ཚུ་ལས་ཐ་དད་ཡོད་མི་ཚུ་ལུ་ལྟཝ་ཨིན།
མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་གནས་ཚད་༤༠༠༠ ནང་ལུ་ “ཁྲིམས་བསྟུན་རྩིས་ཞིབ་འདི་གིས་ རྩིས་ཞིབ་རྐྱབ་པའི་ལས་སྡེ་གང་རུང་གིས་ ཁྲིམས་ལུགས་དང་ བཅའ་ཡིག་དང་སྒྲིག་གཞི་ སྲིད་བྱུས་ཚུ་ གཏན་ཁྲིམས་ ཡང་ན་ ཁས་ལེན་འབད་བའི་ཁ་ཚིག་དང་གནས་ཚིག་ལ་སོགས་པ་ཚུ་དང་ འཁྲིལ་བསྟུན་འབད་མ་འབད་ལྟཝ་ཨིན། ཁྲིམས་བསྟུན་རྩིས་ཞིབ་སྐབས་ལུ་ རྩ་དོན་རྒྱ་ཆེ་དྲགས་སྦེ་ཞིབ་དཔྱད་འབད་ཆོག་” ཟེར་འཁོད་དེ་ཡོད།
ཁྲིམས་བསྟུན་རྩིས་ཞིབ་རྐྱབ་དགོ་པའི་འགན་དབང་ཚུ།
རྒྱལ་གཞུང་རྩིས་ཞིབ་དབང་འཛིན་གྱིས་ ཁྲིམས་བསྟུན་རྩིས་ཞིབ་རྐྱབ་ནི་གི་འགན་དབང་འདི་ཡང་ འབྲུག་གི་རྩིས་ཞིབ་བཅའ་ཁྲིམས་༢༠༡༨ ཅན་མའི་དོན་ཚན་༧༤ པའི་ནང་ལུ་ “ཁྲིམས་བསྟུན་རྩིས་ཞིབ་ཀྱིས་ འདུན་པ་བསྐྱེད་མི་ལག་ལེན་པ་ལུ་ དབྱེ་ཞིབ་ཀྱི་གྲུབ་འབྲས་ ཡང་ན་ རང་དབང་གི་བརྟག་ཞིབ་ཀྱི་ཐོག་ལས་ འོས་ལྡན་གྱི་ཚད་གཞི་གི་ཐད་ དོན་ཚན་དང་འབྲེལ་བའི་གནད་དོན་གྱི་འཇལ་ཚད་ཀྱི་ཡིད་ཆེས་བསྐྱེད་བཅུག་པའི་སྒོ་ལས་ དོན་ཚན་དང་འབྲེལ་བའི་གནད་དོན་རྒྱ་ཆེ་དྲགས་འབད་ཁྱབ་དགོཔ་འདི་ཡངཿ
(༡) ཆ་གནས་ཅན་གྱི་ཁྲིམས་ལུགས་དང་ བཅའ་ཡིག་ སྒྲིག་གཞི་ སྲིད་བྱུས་ བཀའ་རྒྱ་ ལམ་ལུགས་ དེ་ལས་ ལག་ལེན་ཚུ་འཁྲིལ་བསྟུན་འབད་ཡོདཔ་དང་ ཁོང་ཚུ་ངོས་འཛིན་འབད་ནི་དང་ འདི་དང་འབྲེལ་བའི་འཁྲིལ་བསྟུན་ཚུ་ ལྟ་རྟོག་འབད་ནིའི་དོན་ལུ་ ལམ་ལུགས་ཚུ་ གཞི་བཙུགས་འབད་ཡོད་མེད།
(༢) རྩིས་ཁྲ་ཚུ་ ཆེད་དུ་བཀོད་པའི་བཀང་ཤོག་ཚུ་ནང་ རྒྱུན་སྐྱོང་འཐབ་ཡོད་མེད་དང་ དེ་ལུགས་ཀྱི་རྩིས་ཁྲ་ཚུ་ སྤྲོད་ལེན་གྱི་གནས་རིམ་དང་འཁྲིལ་ཏེ་ དྲང་བདེན་ཐོག་སྟོན་དང་མ་སྟོན།
(༣) ལས་རིམ་གྱི་ལག་ལེན་ཚུ་ རིན་གོང་དང་དུས་ཚོད་འཐེབ་འགྱོ་ནིའི་ཆ་རྐྱེན་ཚུ་ སྤང་ནིའི་དོན་ལུ་ ལྡང་ངེས་ཀྱི་ལྟ་རྟོག་འབད་མ་འབད།
(༤) གཞུང་གི་རྒྱུ་དངོས་ཚུའི་ཐོ་གཏན་འཁེལ་ཡོད་མེད་དང་ དམ་འཛིན་དང་ ཚད་འཛིན་ འཛིན་སྐྱོང་ དེ་ལས་ དངོས་འབྲེལ་ཉེན་སྲུང་ཐབས་ལམ་ཚུ་ ལྡང་ངེས་ཡོད་མེད།
(༥) སྙན་ཞུ་འབད་མི་དངོས་འབྲེལ་ཅ་དངོས་ཚུ་དང་ གཞི་རྟེན་མཁོ་ཆས་ཚུ་ དངོས་གནས་ཐོག་ལུ་ཡོད་མེད་དང་ དགོས་མཁོའི་གསལ་བཀོད་དང་གནས་ཚད་ཚུ་དང་འཁྲིལ་བསྟུན་ཡོད་མེད།
(༦) མི་སྟོབས་དང་ དངུལ་འབྲེལ་རྒྱུ་དངོས་གཞན་ཚུ་བརྩིས་ཏེ་ ཐོན་ཁུངས་ཡོད་མི་ཚུ་ ཚུལ་མཐུན་ཐོག་ལུ་བཀོལ་སྤྱོད་འབད་མ་འབད།
(༧) སྐྱིན་འགྲུལ་དང་ སྤྲོད་འཇལ་ དམིགས་བསལ་གྱི་དགོས་དོན་མ་དངུལ་ཚུ་ ཐོ་ཡིག་གཏན་འཁེལ་བཞག་མ་བཞག་དང་ འཛིན་སྐྱོང་ཚུལ་མཐུན་འབད་མ་འབད།
(༨) ལས་རིམ་དང་ལས་དོན་གཞི་བཙུགས་འབད་མི་ཚུ་ འཆར་གཞི་བརྩམས་མི་དང་འཁྲིལ་ཏེ་ཨིན་མིན་དང་ རེ་འདུན་བསྐྱེད་པའི་དམིགས་ཡུལ་ཚུ་གྲུབ་མ་གྲུབ་” ཟེར་འཁོད་དེ་ཡོད་མི་ནང་ལས་ཐོབ་ཨིན།
ཁྲིམས་བསྟུན་རྩིས་ཞིབ་ཀྱིས་ དམངས་ཀྱི་མ་དངུལ་དང་ཐོན་སྐྱེད་ཚུ་ ཆ་གནས་ཅན་གྱི་དབང་འཛིན་ཚུ་དང་འཁྲིལ་ཏེ་ ལག་ལེན་འཐབ་ཡོད་མེད་ཀྱི་ ཁུངས་ལྡན་གྱི་སྙན་ཞུ་ཚུ་སྤྲོད་ཐོག་ལས་ དྭངས་གསལ་ཡར་དྲག་གཏངམ་ཨིན། དེ་མ་ཚད་ དག་བཅོས་ཀྱི་བྱ་ལེན་འཐབ་ནི་དང་ འགན་འཛིན་པ་ཚུ་ལུ་ ཁོང་རའི་ལས་སྣ་ཚུ་གི་ཐད་ཁར་འགན་འཁྲི་བཀལ་ནིའི་དོན་ལུ་ དབང་འཛིན་ལུ་མ་གནསཔ་དང་ འགལ་ཤོར་བྱུང་མི་ཚུ་སྙན་ཞུ་འབད་ཐོག་ལས་ འགན་འཁྲི་ཡང་གོང་འཕེལ་གཏངམ་ཨིན།
ཁྲིམས་བསྟུན་རྩིས་ཞིབ་རྐྱབ་ནི་གི་བྱ་རིམ་ཚུ།
རྒྱལ་གཞུང་རྩིས་ཞིབ་དབང་འཛིན་གྱིས་ དོན་འབྲེལ་དང་ ལས་སྡེ་གཞིར་བཞག་གི་ཁྲིམས་བསྟུན་རྩིས་ཞིབ་ གཉིས་ཆ་ར་འགོ་འདྲེན་འཐབ་ཨིན། དོན་འབྲེལ་རྩིས་ཞིབ་རྐྱབ་ནི་གི་དོན་ཚན་ཚུ་ གདམ་ཁ་རྐྱབ་ནི་གི་འགན་ཁུར་འདི་ འཛིན་སྐྱོང་གི་གནས་རིམ་མཐོ་ཤོས་ལུ་ཕོགཔ་ཨིན་རུང་ ལས་སྡེ་གཞིར་བཞག་གི་ཁྲིམས་བསྟུན་རྩིས་ཞིབ་གདམ་ཁ་རྐྱབ་ནི་འདི་ སྡེ་ཚན་དང་ ལུང་ཕྱོགས་ཡིག་ཚང་ཚུ་ལུ་རག་ལསཔ་ཨིན། འབྲེལ་ཡོད་ཁྲིམས་ལུགས་ཀྱིས་ རྩིས་ཞིབ་ཀྱི་དགོས་མཁོ་བཀོད་མི་ དངུལ་འབྲེལ་རྩིས་ཞིབ་བཟུམ་སྦེ་མེན་པར་ ཁྲིམས་བསྟུན་རྩིས་ཞིབ་ཚུ་གི་འབྱུང་གྲངས་འདི་ ལས་སྡེ་ཚུ་གི་ཉེན་ཁའི་བརྟག་ཞིབ་རྐྱངམ་གཅིག་དང་ ཕན་ཁུངས་ལྷན་ཐབས་བཀལ་ནི་གི་ འོས་འབབ་ལུ་རག་ལསཔ་ཨིན།
གལ་གནད་ཅན་སྦེ་བརྟག་ཞིབ་འབད་མི་དོན་ཚན་ཚུ་ཡང་ སྒྲིག་གཞི་ལས་འགལ་བ་ཡོད་མེད་དང་ འོས་འབབ་མེད་པའི་གཞུང་གི་ལས་སྣ་ཚུ་ ཡང་ན་ འཆར་དངུལ་དང་འཁྲིལ་བསྟུན་འབད་ནི་ནང་ནོར་འཁྲུལ་ཡོད་མི་དང་ ག་ཅི་ལས་ཡང་ལྷག་སྟེ་ གྲོས་ཐག་གཅད་ནི་གི་བྱ་རིམ་ཚུ་ནང་ ཁོང་རའི་ཕན་གནོད་དང་འཁྲིལ་ཏེ་ རྩིས་ཞིབ་རྐྱབ་ནིའི་དོན་ལུ་གདམ་ཁ་རྐྱབ་ཨིན།
ཁྲིམས་བསྟུན་རྩིས་ཞིབ་ཚུ་གི་ལམ་སྟོན་ཚུ།
ཁྲིམས་བསྟུན་རྩིས་ཞིབ་ཚུ་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་འདུས་ཚོགས་ (INTOSAI) ཀྱི་ མངོན་མཐོ་རྩིས་ཞིབ་གཙུག་སྡེའི་རྒྱལ་སྤྱིའི་གནས་ཚད་ཚུ་ལུ་གཞི་བཞག་སྟེ་བཟོ་མི་ རྒྱལ་གཞུང་རྩིས་ཞིབ་དབང་འཛིན་གྱི་ཁྲིམས་བསྟུན་རྩིས་ཞིབ་ཀྱི་ལམ་སྟོན་༢༠༡༩ ལུ་གཞི་བཞག་སྟེ་ཡོད། རྒྱལ་གཞུང་རྩིས་ཞིབ་དབང་འཛིན་གྱིས་ ཉེན་ཁ་དབྱེ་དཔྱད་དང་ རྩིས་ཞིབ་འཆར་གཞི། རྩིས་ཞིབ་བྱ་རིམ་འཛིན་སྐྱོང་། སྤུས་ཚད་ངེས་བརྟན་བསྐྱར་ཞིབ་ཀྱི་ཐབས་ལམ་ དེ་ལས་ གཅིག་མཚུངས་ཀྱི་ལག་ལེན་ཚུ་གི་ཐོག་ལས་ སྤུས་ཚད་ཚུ་ངེས་བརྟན་བཟོཝ་ཨིན།


text:
ཁྱོད་ལུ་ལན་དགོ་ནིའི་སྐོར་ལས་ཨིན།
ཁྱོད་ཀྱི་དམིགས་ཡུལ་འདི་ རྒྱལ་ཁ་འཐོབ་ནིའི་་མིན་པར་ གནས་ཚུལ་དགོ་ནི་འདི་ཨིན། ལྷོད་ལྷོད་སྦེ་ མགུ་མ་འཐོམས་པར་དུས་ཚོད་ག་དེམ་ཅིག་ འགོར་མི་འདི་ལེན་དགོ། དྲི་བ་དྲིས་ལན་འབད་དགོ་པའི་ དམིགས་དོན་གཙོ་བོ་ར་ བརྡ་དོན་དང་ ལན་གསལ་འཐོབ་ནིའི་དོན་ལུ་ཨིན། ཁྱོད་ཀྱི་དྲི་བ་ཚུ་ གནད་དོན་འདི་འགྲུབ་ཨིན། ཁྱོད་ཀྱི་ནང་འཁོད་ཀྱི་ཚོར་བའི་བརྡ་མཚོན་ དཔེར་ན་ མིག་སྤུ་སེང་ནི་དང་ ཕྱག་ལྟག་འཐུ་ནི་ དགའ་འཛུམ་སྟོན་ནི་ལ་སོགས་པ་གེ་ར་ཁྱོད་ཀྱིས་དྲི་བ་འབད་སའི་མི་ངོམ་འདི་གིས་བལྟ་བཞག་འོང་། རྒྱང་མཐོང་ནང་འབད་བ་ཅིན་རྣམ་འགྱུར་ག་ནི་ཡང་སྟོན་མ་ཤེས་མི་ཅིག་ཨིན་པ་ཅིན་ ལྟདམོ་དབངཔོ་ངལ་སི་སི་ཅིག་འོང་། དེ་འབདཝ་དཟབ་ཟབ་འབད་དེ་ རང་གི་ལཱ་འགན་ཤེས་དགོ། སྡུག་སྐད་བཏོན་ནི་འདི་གིས་ གནས་ཚུལ་འབྱུང་ཁུངས་ཚུ་ལུ་ ཁོང་གི་སླབ་མི་ལུ་ཚོད་ལྟ་འབད་དོ་ཟེར་བའི་བརྡ་མཚོན་ཨིནམ་ལས་ ཁོང་གིས་ སྒྲུབ་བྱེད་ཧེང་སྐལ་ཚུ་ སྲུང་བཞག་འོང་། ཁོང་ཁྲོ་ལང་བཅུག་པ་ཅིན་ཟིང་འཁྲུག་ལངས་ གྲུབ་འབྲས་མེདཔ་འགྱོ་འོང་། ཁྱོད་ར་ཁོང་ཁྲོ་ཟ་ནི་འདི་ཡང་ ཚུལ་དང་མ་མཐུནམ་ཅིག་ཨིནམ་ལས་ ཁྱོད་ར་མི་ངན་ཨིན་པའི་བརྡ་སྟོན་འོང་། བློ་གི་ལན་ཚུ་ ཤུགས་སྦེ་མ་སླབ་པར་ བཟོ་བཅོས་བཏང་སྟེ་སླབ་དགོ། མི་གཅིག་ཁོང་ཁྲོ་ལངས་བཅུག་པ་ཅིན་ ཁོའམ་མོ་གིསའདི་ལུ་ཧད་བཏགས་འཕུལ་དེ་ ཁྱོད་ལུ་ལན་ མི་སླབ་ནི་ཨིནམ་ཤེས་དགོ
དོན་ཚན་གུ་དམིགས་དགོཔ།
ཁྱོད་ཀྱིས་ག་མནོཝ་སླབ་ནི་བ་གནས་ཚུལ་བྱིན་མི་ལས་ ལན་གསལ་ཐོབ་ནི་འདི་ཁག་ཆེ། དེ་འབདཝ་ལས་ མནོ་ཚེ་དྲན་ཚེ་སླབ་ནི་དང་བར་བཀག་རྐྱབ་ནི་ཚུ་འབད་ནི་མི་འོང་། ཉམས་མྱོང་ཅན་གྱི་ སྲིད་དོན་ཚོགས་པའི་འཐུས་མི་དང་ ཚོང་པ་འདི་ཚུ་གིས་ དྲི་བ་དྲིས་ལན་ བརྒྱ་དང་སྟོང་ནང་བཅའ་མར་གཏོགས་གཏོགསཔ་འོང་། ཁོང་གི་དུས་ཚོད་འདི་ཁག་ཆེཝ་ལས་ གལ་སྲིད་ལན་སླབ་ནིའི་དང་འདོད་མེད་པ་ཅིན་ སྣང་མེད་བསྐྱུར་བཞག་འོང་། གལ་སྲིད་ཁོང་གིས་རྒྱབ་སྐྱོར་འབད་དེ་ བཟོ་ཡོད་པའི་དཀའ་ངལ་ཚུའི་སྐོར་ལས་ཁྱོད་ཀྱིས་གནས་ཚུལ་སྤེལ་བ་ཅིན་ ཁོང་གི་ ངོ་དང་ གོ་ས་ རྒྱུ་དངོས་འཕྲལ་འཕྲལ་སྦེ་ལཱ་གཡོག་ཚུ་ཡང་བྱང་འོང་ཟེར་ཁོང་གིས་ཤེས། གནས་སྟངས་དང་ མི་ངོམ་ཚུ་ལུ་ ལེགས་ཤོམ་སྦེ་བལྟ་དགོ། གལ་སྲིད་ཁྱོད་ཀྱིས་དྲི་བ་ཚུ་ བསྐོར་ཏེ་ འཇམ་ཏོང་ཏོ་སྦེ་འདྲིཝ་ད་ འགྲུབ་འབྲས་མ་འཐོན་པ་ཅིན་ ཕྲངམ་ཕྲང་སར་འདྲི་དགོ། ཁོང་གི་ལན་གསལ་ཚུ་ ཧ་གོ་ཚུགས་པར་ ལཱ་ཁག་ཡོད་པ་ཅིན་ དྲི་བ་ཚུ་ཚིག་བསྒྱུར་ཏེ་ ལོག་སྟེ་འདྲི་དགོ། ལ་ལུ་ཅིག་གིས་ ཁོང་གི་བསམ་འཆར་ཚུ་ འགོ་རིམ་ལེགས་ཤོམ་སྦེ་ བསྒྲིག་མ་ཚུགས་པའི་སྐབས་ བ་ཅིན་ལན་ལོག་སླབ་ནི་ལུ་སྤྲོ་བ་བསྐྱེད་འོང་། ལན་རྐྱབ་མི་འདི་ལུ་ལེགས་ཤོམ་སྦེ་ཉན་དགོ – འདི་གིས་ཁྱོད་ཀྱི་ལན་ཕོགཅི་ག་? གལ་སྲིད་མ་ཕོག་པ་ཅིན་ དོ་རུང་ལོག་སྟེ་འདྲི་དགོ། ཁོང་གིས་སླབ་མི་འདི་ ངེས་བདེན་ཨིནམ་ ཏན་ཏན་བཟོ་ནིའི་དོན་ལུ་ ཁོང་རའི་ལན་འདི་ལོག་ཚར་ཅིག་སྐྱོར་བྱིན་དགོ། (“ནཱ་གི་གསུངས་མི་འདི་་་་་་?”)
ལན་ཆ་ཚང་ལེན་དགོཔ།
དྲི་བ་དྲིས་ལན་ནང་བཅའ་མར་གཏོགས་མི་འདི་གིས་ ལན་ཁ་གསལ་སྦེ་བྱིན་ནིའི་བློ་འདོད་མེད་པ་ཅིན་ ཁོང་གི་ཚིག་དཔེར་ན་ “ད་རེས་ཁམས་ཅིག” “དག་པ་ཅིག” “ལེ་ཤ” ཡང་ན་ “གལ་ཆེ་བའི་ལཱ” ཟེར་མི་ཚིག་ཚུ་ལག་ལེན་འཐབ་འོང་། འདི་གི་སུ་ སྐབས་ ཁྱོད་ཀྱིས་ལྷན་ཐབས་ཀྱི་དྲི་བ་བཀོད་དེ་ དྲིས་ལན་གསལ་ཏོག་ཏོ་ལེན་ནིའི་རྩིས་རྐྱབ་དགོ། དྲི་བ་ཚུ་ཡང་ དཔེར་ན་ “ནམ?” “ག་དེམ་ཅིག?” “གྱངས་ཁ་ག་དེམ་ཅིག་ཨིན་ན་ཕོག་ཚོད་ཤེས་ག་” ཡང་ན་ “ཁྱོད་ཀྱི་ལཱ་་ངོ་མ་རསྨོ?” ཟེར་མི་ཚུ་བཟུམ
འདི་བཟུབ་སྦེ་ མཇུག་བསྡོམས་ཀྱི་ལན་གསལ་ཚུ་ཡང་འདི་དང་འདྲ། “ཨིན” ཡང་ན་ “མེན་” ཟེར་མི་ཚུ་ དྲི་བ་འདི་མཇུག་བསྡོམས་བཞག་ནིའི་དོན་ལུ་ལག་ལེན་འཐབ་འོང་། འཕྲལ་འཕྲལ་སྦེ་ཁྱོད་ལུ་བརྡ་དོན་མང་སུ་དགོཔ་འཐོན་ཏེ་ ལོག་སྟེ་ར་ བློ་འགོ་བཙུགས་དགོཔ་འཐོན་འོང་།
ཁྱོད་ར་:ཁྱོད་ཀྱིས་གན་རྒྱ་འདི་གུ་མཚན་རྟགས་བཀོད་ཅི་ག?
ལན་སླབ་མི: བཀོད་ཅི།
ཁྱོད་ར: ཁྱོད་ཀྱིས་དེ་སྦེ་འབད་དགོ་པའི་ རྒྱུ་མཚན་ག་ཅི་སྨོ?
དྲི་བ་ཤུལ་མམ་གུ་མ་འགྱོ་བའི་ཧེ་མ་ ལན་རེ་རེ་བཞིན་དུ་ དབྱེ་ཞིབ་འབད་དགོ། ལན་སླབ་མི་ ཉམས་མྱོང་ཅན་ཅིག་ཨིན་པ་ཅིན་ ཁྱོད་ཉན་དགོ་མནོ་མི་ལན་ཚུ་སླབ་འོང་། དེ་འབདཝ་ད་ཁྱོད་ར་གིས་ཟིན་བྲིས་བཏབ་བཞག་མི་ཚུ་ལོག་སྟེ་ལྷག་བལྟ་བའི་བསྒང་ལས་ དྲི་བ་ལས་ཟུར་ཐབས་འབད་ག་མ་འབད་ཧ་གོ་ཚུགས།
ཁྱོད་ར: རྫོང་ཁག་ གང་རུང་ཅིག་གི་ སྨན་ཁང་ནང་ སྨན་བསྐྱལ་བཏང་ཡི་ག?
ལན་སླབ་མི: བཏང་ཡི། སྨན་ཁང་འདི་ཚུ་དང་འབྲེལ་བའི་གནད་དོན་ཐད་ལུ་ལམ་ལུགས་ཚུ་དང་འཁྲིལ་ཏེ་ར་འབད་ཡི།
ལན་འདི་ནང་ བཏང་ཡི་ཟེར་སླབ་དོ་བཟུམ་མཐོང་རུང་ ཁྱོད་ཀྱི་དྲི་བའི་ལན་ཐད་ཀར་དུ་མ་སླབ། དེ་འབདཝ་ལས་ལྷན་ཐབས་ཀྱི་དྲི་བ་ “སྨན་ག་ཅི་ར་ཏང་ཡི” “ཚེས་གྲངས་ནམ་དང་ ས་གནས་ག་ཏེ་ལས་བཏང་ཡི?” “འདི་ཚུ་བཏང་ཡོད་པའི་སྒྲུབ་བྱེད་ག་ཅི་ཡོདཔ?” “འདི་ཚུ་ཕར་ལུ་ལྷོད་ཡོད་པའི་སྒྲུབ་བྱེད་ཡོད་ག?” ཟེར་བ་ལ་སོགས་པ་ཚུ་འདྲི་དགོ། གལ་སྲིད་ཁོང་གིས་སླབ་མི་ལན་གསལ་ཚུ་ ཧ་མ་གོ་བ་ཅིན་ ཧ་མ་གོ་ཟེར་སླབ་དགོ། ངོ་ཚ་བ་བལྟ་སྟེ་ ཧ་མ་གོ་རུང་གོ་རྫུས་བཏབ་ལས་ མགོ་མཐོམས་མི་འདི་ ཁས་ལེན་འབད་བ་་དྲག། འདི་ལུ་ཁྱོད་ཀྱིས་ “ང་བཅས་ཀྱི་གནས་ཚུལ་ལྷག་མི་ཡང་ན་ ལྟ་མི་ཚུ་གི་ འདི་ཧ་མི་གོ་ནི་མས། ནཱ་གིས་གོ་བ་འཇམ་སུ་སྦེ་འགྲེལ་བཤད་རྐྱབ་གནང་མས” ཟེར་འདྲི་དགོ་ནི་དང་ ཡང་ན་ ལོག་སྟེ་སྐྱོར་བའི་ཁུངས་བཟོ་སྟེ་ “ང་གིས་གོ་བ་ལེན་དོ་བཟུམ་འབད་བ་ཅིན་ བློན་པོ་གིས་གསུངས་མི་དོན་ཚན་ XY. འདི་ཨིན་ན་ལགས?”ཟེར་འདྲི་དགོ
ཤོག་ཀུའི་ལཱ་དང་ འབྲེལ་ཡོད་ཡིག་ཆ།
གལ་སྲིད་ གནས་ཚུལ་བྱིན་མི་འདི་གིས་ ཤུལ་ལས་ མ་བཏུབ་མ་བཅའ་བའི་ལོ་རྒྱུས་རེ་སླབ་འཐོན་འོངས་པ་ཅིན་ གནས་ཚུལ་གསར་བཏོན་གྱི་འདྲ་དང་ ཡིག་ཆ་ ཞིབ་འཚོལ་སྙན་ཞུ་ དྲི་བ་དྲིས་ལན་སྐབས་བཏབ་པའི་ འདྲ་པར་ཚུ་བཏོན་ཆོག་ཆོག་སྦེ་བཞག་དགོ། ཁྱོད་རའི་སྒྲ་བཟུང་འཁོར་ལོ་དང་ རིག་པ་འདི་གཡོག་བཀོལ་ཏེ་ར་བཞག་དགོ། འདི་ཚུ་གིས་ དྲི་བ་མཇུག་བསྡུ་རུང་ བྱ་རིམ་གི་སྐོར་ལས་ ལྷན་ཐབས་འབད་འོང་། དྲི་བ་མཇུག་བསྡུ་རུང་ འོས་འབབ་དང་བསྟུན་ཏེ་ ལྷན་ཐབས་ཀྱི་དྲི་བ་འདྲི་ནིའི་ གནང་བ་ལེན་དགོ
ངོ་བསྟོད་ཀྱི་དབང་ལུ་ཐལ་ནི་མི་འོང་།
འདི་དྲི་བ་དྲིས་ལན་འབདཝ་མ་གཏོགས་མཛའ་བཤེས་མཐུན་ལམ་བཟོཝ་མིན། ཁྱོད་བརྡ་དོན་འཚོལ་བར་འགྱོ་འགྱོཝ་ཨིན། གྲོགས་རམ་འབད་བར་མེན། མི་གཅིག་གིས་ཁྱོད་ལུ་ “དྲི་བ་འདི་ མངོན་ཚོར་གྱི་ཐོག་ལས་རིག་སྟེ་ འདྲི་འདྲིཝ་ཅིག་ཨིན་པས” ཟེར་སླབ་ད་ ཁྱོད་ལུ་ངོ་བསྟོད་རྐྱབ་མེན། ཁོང་རང་ལུ་ ལན་མནོ་བསམ་གཏང་ནི་གི་ དུས་ཚོད་ལེནམ་ཨིན།
ཞིབ་བརྟག་གི་དྲི་བ་འདི་གི་མཇུག་ལུ་ ཁོང་ལུ་ བསམ་འཆར་བཀོད་ནིའི་གོ་སྐབས་བྱིན་དགོ། འདི་གིས་བློ་གྲོས་ཐེབས་བྱིནམ་ཨིན། དེ་ལས་ཁོང་རའི་ཁ་ཐུག་ལས་ གཞན་ཡོདཔ་མེདཔ་གི་སྐོར་ལས་འདྲི་ནི་འདི་ གུས་ཞབས་ཀྱི་བརྡ་མཚོན་ཨིན་པའི་ཁར་ གནས་ཚུལ་འདི་ ནམ་གསལ་སྟོན་འབད་ནི་ཨིན་ན་དང་ ག་དེ་སྦེ་བཀོད་ནི་ཨིན་ན་གི་སྐོར་ལས་བཤད་ནིའི་གོ་སྐབས་ཡང་ཨིན། ནམ་རང་འབད་རུང་ མཇུག་བསྡུ་བའི་སྐབས་དྲི་བ་བཀོད་དགོཔ་དེ་ཡང་། “ང་གིས་ནཱ་ལུ་འདྲི་དགོཔ་གཞན་ག་ཅི་ར་འདུག?” ཡང་ན་ ནཱ་གི་ཁ་ཐུག་ལས་ ཁ་སྐོང་རྐྱབ་དགོཔ་ག་ཅི་ར་ཡོད?”ཟེར་འདྲི་དགོ
དྲིས་ལན་གྱི་མཇུག་སྡུད་ལག་ལེན་འཐབ་ཐངས།
སྤྱིར་བཏང་ དྲིས་ལན་མཇུག་བསྡུ་བའི་སྐབས་ གནས་ཚུལ་བྱིན་མི་འདི་ གོ་ཡངས་སུ་སོང་སྟེ་ རང་ཕྱོགས་མ་སྲུང་པར་བཞག་ནི་གི་དུས་ཚོད་འབྱུངམ་ཨིན། འདི་གི་སྐབས་ལུ་ དྲི་བ་དྲིས་ལན་སྐབས་འཐོན་ཡོད་པའི་ ཐ་སྙད་དང་མིང་དེ་ལས་ གོ་གནས་ཚུ་དབྱེ་ཞིབ་འབད་དགོ། ཨ་རྟག་ར་ བརྒྱུད་འཕྲིད་ཨང་དང་ ཡང་ན་ གློག་འཕྲིན་ཁ་བྱང་ཚུ་ ཤུལ་ལས་བརྡ་དོན་ཁ་གསལ་བཟོ་ནིའི་དོན་ལུ་འབྲེལ་བ་འཐབ་དགོཔ་འཐོན་པ་ཅིན་ལག་ལེན་འཐབ་ནིའི་དོན་ལསལེན་དགོ། འདི་བཟུམ་སྦེ་ཁྱོད་རའི་འབྲེལ་གཏུགས་ཁ་བྱང་ཚུ་ཡང་བཞག་དགོ། མཐའ་མའི་གུས་ཞབས་འདི་ སྣང་མེད་བསྐྱུར་ནི་མི་འོང་། ཁོང་གིས་ཁྱོད་ལུ་ བརྙས་བཅོས་དང་ བཀག་རྐྱབ་ནི་ལ་སོགས་པ་ཚུ་ག་ཅི་ར་འབད་རུང་ ཁོང་གིས་དུས་ཚོད་བྱིན་མི་ལུ་དཀའ་དྲིན་དགའ་ཚོར་ཞུ་དགོཔ་འདི་ཁག་ཆེ། ཁོང་གིས་ཁྱོད་དང་གཅིག་ཁར་ བློ་སླབ་ནིའི་དང་འདོད་བསྐྱེད་མི་འདི་ལུ་ ཧིང་ལས་ར་ དགའ་ཚོར་ཡོད་པའི་རྣམ་འགྱུར་སྟོན་དགོ།
འདི་རྒྱབ་ཁུངས་ཀྱི་བརྡ་དོན་ཤེས་ནིའི་དོན་ལུ་དང་ མཐུན་འབྲེལ་གྱི་ཐོག་ལས་འགོ་འདྲེན་འཐབ་འཐབ་ཨིན་པ་ཅིན་ གནས་ཚུལ་འབྱུང་ཁུངས་གཞན་ཡང་ ཡོད་མེད་འདྲི་དགོ། མི་འདི་གི་མིང་ ལག་ལེན་འཐབ་སྟེ་གོ་སྐབས་ཐེབས་འཐོབ་སྲིད།
ཁས་ལེན།
ཚབ་ཚབ་རིལ་རི་སྦེ་ ཅ་ལ་ཚུ་བསྡམ་ནི་དང་འགྱོ་ཆས་བསྒྲིག་ནི་ཚུ་འབད་ནི་མི་འོང་། འདི་གི་སྐབས་ལུ་ཁྱོད་ཀྱིས་སྣང་མེད་ཐོག་ལས་ གནས་ཚུལ་འདི་གསལ་སྟོན་མ་འབདཝ་ལས་ ཚར་གཅིག་ཁོང་ལུ་སྟོན་འོང་ཟེར་ངོས་ལེན་འབད་འོང་། བསྒུག་ཞིན་ན་ ཁྱོད་ར་གིས་ ཧ་གོ་མི་ཚུ་གེ་ར་བཤད་བྱིན་དགོ། “མིན་ང་གིས་འབད་བ་ཅིན་ ཁྱོད་རང་འདི་གི་སྐོར་ལས་བསྟུན་གྲོས་འབད་དགོ་པ་ཅིན་ ངེ་གི་རྩོམ་སྒྲིགཔ་དང་གཅིག་ཁར་དྲག་ཟེར་སླབ་སླབ་ཨིན། ཁོ/མོའི་ཁ་གསལ་ནཱ་ལུ་ཡོད” ཟེར་སླབ་དགོ། གནས་ཚུལ་ལུ་དོ་སྣང་ཅན་ཚུ་གིས་ དུས་ཚོད་འར་འུར་འདི་ ཁོང་རའི་འདོད་པ་བཀང་ནིའི་གོ་སྐབས་སྦེ་ལེན་འོང་།
དྲིས་ལན་མཇུག་བསྡུ་བའི་ཤུལ་ལུ་ཟིན་ཐོ་ལུ་དབྱེ་ཞིབ་འབད་དགོ
དྲི་བ་དྲིས་ལན་མཇུག་བསྡུཝ་ཅིག་ ཟིན་ཐོ་ཚར་ཅིག་ ལྷག་བལྟ་དགོ། འདི་གི་སྐབས་ལུ་ ཁྱོད་ཀྱི་དྲན་པ་འདི་ ལེགས་ཤོམ་སྦེ་གཡོག་བཀོལ་བཏུབ་ཨིན། གལ་སྲིད་ཟིན་ཐོ་འདི་ལུ་མ་བལྟ་བར་ ནངས་པར་ཚུན་ཚོད་བཞག་པ་ཅིན་ ཡིག་འབྲུ་ཧིང་སངས་ས་མེད་མི་ཚུ་ ག་ཅི་འབྲི་བྲིསཝ་ཨིན་ན་རིག་མི་ཚུགས་ནི་དང་ འཕྲལ་མགྱོགས་རབདེན་དཔྱད་འབད་དགོཔ་ག་ཅི་ཨིན་ན་ཚུ་བརྗེད་འགྱོཝ་ཨིན། ཟིན་ཐོ་ནང་གི་ བར་སྟོངམ་ཚུ་བསུབ་ཞིནམ་ལས་ ཤུལ་མམ་གྱི་ལྷན་ཐབས་ དྲི་བཀོད་འདི་ག་ཏེ་ལུ་ཨིན་པས་ག་རྟགས་བཀལ་བཞག་དགོ


text:
༉ རྒྱལ་ཡོངས་ནད་ཡམས་ཀོ་བིཌ་-༡༩ འི་ སྨན་ཁབ་ལས་རིམ་ འགོ་འདྲེན་འཐབ་མི་དེ་ ཁ་ཙ་ མཇུག་བསྡུཝ་དང་འབྲེལ་ འདས་པའི་ཉིན་གྲངས་༩ ནང་ རྒྱལ་ཁབ་ནང་སྡོད་མི་ མི་གྲངས་༤༦༦, ལུ་ སྨན་ཁབ་ཐུན་ཚད་དང་པ་བཙུགས་མི་དེ་ འཛམ་གླིང་ནང་ རྒྱལ་ཁབ་༢ པ་ཨིན་པས།
དེ་ཡང་ ཁྱད་ཚད་ལྡན་མི་ག་ར་ལུ་ ཀོ་བིཌ་-༡༩ འི་ སྨན་ཁབ་བཙུགས་ཡོདཔ་ལས་ ཨིཛ་རེལ་རྒྱལ་ཁབ་ཀྱི་ཤུལ་ལས་ འབྲུག་གིས་ ཨང་༢ པ་ཐོན་ཡོདཔ་ལས་ སྙན་གྲགས་ཐོན་ཡོདཔ་མ་ཚད་ རྒྱལ་ཁབ་ནང་ སྨན་ཁབ་བཙུགས་མི་ཚུ་ལུ་ཡང་ དཔའ་ཉམས་བསྐྱེད་དེ་ ཨ་རྟག་གི་ གནས་སྟངས་ལུ་ སྣང་བ་ཤར་ཏེ་ སེམས་བག་ཡེངས་ཐོག་ལུ་སྡོད་སར་ མཐོང་གསལ་བྱུངམ་མས།
དེ་འབདཝ་ད་ ང་བཅས་ཆ་ཁྱབ་ ད་ལྟོ་ སྨན་ཁབ་ཐུན་ཚད་དང་པ་རྐྱངམ་གཅིག་ བཙུགས་ཡོདཔ་ལས་ བློ་བདེ་ནི་དང་ སེམས་བག་ལྷོད་སྦེ་ སྡོད་ཐབས་མེད་མི་དེ་ཡང་ སྨན་ཁབ་ཐུན་ཚད་༢ པ་ མ་བཙུགས་ཚུན་ཚོད་ ནད་ཡམས་ཀྱི་ ཉེན་སྲུང་ངེས་བརྟན་མེདཔ་ཨིན།
དེ་མ་ཚད་ ནད་ཡམས་ཀྱི་ སྨན་ཁབ་ཐུན་ཚད་༢ པ་བཙུགས་ཏེ་འབད་རུང་ ཀོ་བིཌ་-༡༩ མི་འཐོབ་ཟེར་ ངེས་པ་མེདཔ་ལས་ ང་བཅས་བློ་བདེ་སྟེ་ གསོ་བའི་སྒྲིག་གཞི་ཚུ་ རྒྱབ་བསྐྱུར་ཐོག་ ག་དགའཝ་སྦེ་ སྡོད་ནི་དེ་ འཛོལ་བ་ཨིན།
དེ་གི་ནང་དོན་ཉིད་ལས་ ཁ་ཙ་ མཇུག་བསྡུ་མི་ རྒྱལ་ཡོངས་སྨན་ཁབ་ལས་རིམ་སྐབས་ ཨ་ལོ་སྐྱེ་ནི་ཡོད་མི་དང་ ཨོམ་བྱིན་མི་ སྐྱེས་མ་ཚུ་གིས་གཙོས་པའི་ སྐྱེས་ལོ་༡༨ མན་ཆད་འབད་མི་ཚུ་ལུ་ ཀོ་བིཌ་-༡༩ འི་ སྨན་ཁབ་མ་བཙུགས་པར་ཡོདཔ་ལས་ ནད་ཡམས་ཀྱི་ གནོད་ཉེན་དེ་ འཚུབས་ཆེ་དྲགས་སྦེ་ར་ཡོད།
ད་རུང་ འདས་པའི་བདུན་ཕྲག་ནང་ལས་ རྒྱལ་ཁབ་ནང་ ནད་ཡམས་ཐོབ་མི་ ཡར་སེང་འགྱོ་ནི་ ལོག་འགོ་བཙུགས་ཡོདཔ་བཞིན་དུ་ ཁ་ཙ་ཚུན་ ནད་འབུབ་ཐོབ་མིའི་གྱངས་ཁ་༨༩༡ ལུ་ ལྷོད་ཡོདཔ་ལས་ ཧེང་སྐལ་ར་ ཚ་གྱང་ལང་དགོཔ་ཅིག་ཨིན་མས།
འབྲུག་གི་ ལུང་ཕྱོགས་རྒྱལ་ཁབ་ཚུ་ནང་བལྟ་རུང་ འཕྲལ་ཁམས་ཅིག་ལས་ རྒྱ་གར་དང་ བང་ལ་དེཤ་ལུ་ མི་སེར་ཚུ་ སེམས་བག་ཡེངས་ཤོར་མི་ལུ་བརྟེན་ ཀོ་རོ་ན་བའེ་རཱསི་ཐོབ་མི་དང་ ཤི་རྐྱེན་བྱུང་མི་ རྣམ་རྟོག་ལང་སི་སི་སྦེ་ ཡར་འཕར་འགྱོ་ནི་ འགོ་བཙུགས་ནུག།
དེ་འབདཝ་ལས་ བང་ལ་དེཤ་གཞུང་གིས་ ད་རིས་ལས་འགོ་བཙུགས་ ཉིན་གྲངས་༧ གྱི་རིང་ རྒྱལ་ཡོངས་འགྲོ་འགྲུལ་བཀག་དམ་གྱི་ གསལ་བསྒྲགས་འབད་ཡོདཔ་ད་ ཉིནམ་༡ ནང་ར་ ནད་འབུབ་ཐོབ་མིའི་ཚད་གཞི་ བརྒྱ་ཆ་༢༣.༢༨ ཡར་སེང་སོང་མི་དེ་ ད་ཚུན་གྱི་བར་ན་ མཐོ་ཤོས་ཅིག་ཨིན་མས།
བང་ལ་དེཤ་ལུ་ ཀོ་བིཌ་-༡༩ ཐོབ་མིའི་གྱངས་ཁ་༦༣༧,༣༦༤ ལུ་ ལྷོད་ཡོད་མི་ལས་༩,༢༦༦ ལུ་ ཤི་རྐྱེན་བྱུང་ནུག།
དེ་བཟུམ་སྦེ་ ཁ་ཙ་ རྒྱ་གར་ལུ་ ནད་འབུབ་ཐོབ་མི་གསརཔ་ མི་༩༣,༢༤༩ ངོས་བཟུང་འབད་མི་དེ་ འདས་པའི་ཟླཝ་ཕྱེད་དང་༧ གྱི་ནང་ མཐོ་ཤོས་ཅིག་ཨིནམ་ད་ རྒྱལ་ཁབ་དེ་ནང་ བསྡོམས་ཀྱིས་མི་འབོར་ས་ཡ་༡༢.༤༨༥ ལྷགཔ་ཅིག་ལུ་ ཀོ་བིཌ་-༡༩ ཐོབ་མི་ལས་༡༦༤,༦༥༥ ལུ་ ཤི་རྐྱེན་བྱུང་ཡོདཔ་སྦེ་ ཨེན་ཌི་ཊི་བི་ནང་བཀོད་ནུག།
མ་གཞི་ འབྲུག་གི་རྒྱལ་སྤྱི་ས་མཚམས་ཚུ་ སྒོ་བསྡམས་ཏེ་ར་ བཞག་ཡོདཔ་མ་ཚད་ ས་མཚམས་བདའ་སྟེ་ ཉེན་སྲུང་ལྟ་རྟོག་པ་ཚུ་ བཙུགས་ཏེ་ཡོད་རུང་ ཕྱིའི་ལས་མི་ ནང་འདྲེན་འབད་ནི་ འགོ་བཙུགས་ཡོདཔ་མ་ཚད་ འབྲུག་མི་ཚུ་ཡང་ ཕར་ཚུར་རྒྱུན་འགྲུལ་འཐབ་དོ་ཡོདཔ་ལས་ མི་སྡེ་ནང་ ནད་ཡམས་ཁྱབ་སྤེལ་འགྱོ་ནིའི་ ཉེན་ཁ་སྦོམ་འདུག།
འདི་འབདཝ་ལས་ ང་བཅས་ག་འབད་རུང་ སྨན་ཁབ་བཙུགས་ཚར་ཡོདཔ་ལས་ ཉེན་སྲུང་ཡོད་ཟེར་ མ་མནོ་བར་ སེམས་ཚ་གྱང་ཐེབས་འབག་སྟེ་ དུས་རྒྱུན་དུ་ གསོ་བའི་བསླབ་བཀོད་དང་འཁྲིལ་ སྒྲིག་གཞི་ཚུ་ ལག་ལེན་འཐབ་དགོ།


text:
LibreOffice 7.4 Help
ཨེཆ་ཊི་ཨེམ་ཨེལ་ ཡང་ན་ ཚིག་ཡིག་ ཡིག་ཆའི་ནང་ལུ་ཡོད་མི་ད་ལྟོའི་འོད་རྟགས་ཀྱི་གནས་ས་ལུ་ ཡིག་ཚུགས་ཅིག་བཙུགསཔ་ཨིན།
An inserted script is indicated by a small green rectangle. If you do not see the rectangle, choose LibreOffice - PreferencesTools - Options - LibreOffice Writer/Web - View, and select the Comments check box. To edit a script, double-click the green rectangle.
ཁྱོད་ཀྱི་ཡིག་ཆའི་ནང་ལུ་ཡིག་ཚུགས་གཅིག་ལས་ལྷག་སྟེ་ཡོད་པ་ཅིན་ ཡིག་ཚུགས་ཞུན་དག་འབད་ཟེར་མི་ཌའི་ལོག་ནང་ལུ་ ཡིག་ཚུགས་ཅིག་ནང་ལས་ཅིིག་ལུ་མཆོང་ནིའི་དོན་ལུ་ ཧེ་མམ་གྱི་དང་ཤུལ་མམ་གྱི་ཨེབ་རྟ་ཚུ་ཡོདཔ་ཨིན།
ཁྱོད་ཀྱིས་བཙུགས་དགོ་མནོ་མི་ཡིག་ཚུགས་བཟུམ་ཅིག་ཐོ་བཀོད་འབད།ཡིག་ཚུགས་དེ་ ཨེཆ་ཊི་ཨེམ་ཨེལ་འབྱུང་ཁུངས་ཨང་རྟགས་དེ་ནང་ལུ་
ཁྱོད་ཀྱིས་འབྲེལ་མཐུད་འབད་དགོ་མནོ་མི་ཡིག་ཚུགས་ཡིག་སྣོད་དེ་ག་ཡོད་འཚོལ་ཞིནམ་ལས་ དེ་ལས་ བཙུགས་དེ་ལུ་ཨེབ་གཏང་འབད།.
ཁྱོད་ཀྱིས་བཙུགས་དགོ་མནོ་མི་ ཡིག་ཚུགས་ཨང་རྟགས་དེ་ཐོ་བཀོད་འབད།


text:
ཡོངས་འབྲེལ་ཐོག་གི་ཞབས་ཏོག་དང་ཡོངས་འབྲེལ་ཐོག་ལས་ དངུལ་སྤྲོད་ནིའི་ཐབས་ལམ།
ཡོངས་འབྲེལ་ལས་བརྟེན་ཏེ་ ཚོང་ལཱ་ཚུ་ཡང་ འཛམ་གླིང་གི་ཚོང་ལམ་འདི་ནང་ཁྱབ་ཚུགས་ནིའི་དོན་ལུ་ ཡོངས་འབྲེལ་ཐོག་ལས་ཚོང་འབྲེལ་འཐབ་དོ་ཡོདཔ་ལས་ ཡོངས་འབྲེལ་ནང་ཡོད་པའི་ ཚོང་མགྲོན་པ་ཚུ་གིས་ཡང་ ཡོངས་འབྲེལ་ཐོག་ལས་ ཉོ་བཙོང་འཐབ་སྟེ་ དངུལ་ཚུ་ཡང་ ཚོང་ཉོ་བཙོང་གི་དོན་ལུ་ དངུལ་ཚབ་དང་དངུལ་སྤྲོད་ཀྱི་དངུལ་བྱང་ཚུ་ལག་ལེན་འཐབ་སྟེ་སྤྲོད་དོ་ཡོདཔ་ཨིན།
འབྲུག་གི་དངུལ་ཁང་ཚད་འཛིན་གྱིས་ སྤྱི་ལོ་ ༢༠༡༢ ལུ་ རྒྱལ་སྤྱི་དངུལ་ཚབ་དང་དངུལ་སྤྲོད་ཤོག་བྱང་འདི་འགོ་བཙུགས་ཏེ་ཡོད་མི་ལུ་བརྟེན་ ཡོངས་འབྲེལ་ཐོག་ལས་ ཅ་ལ་ཉོ་ནི་དང་ཚོང་སྒྱུར་འཐབ་ནི་འབད་ཚུགསཔ་སྦེ་བའོ་ཡོདཔ་ཨིན་རུང་ རྒྱལ་ཁབ་ནང་ལུ་ ཡོངས་འབྲེལ་ཐོག་ལས་དངུལ་སྤྲོད་ནིའི་ཞབས་ཏོག་ཕུལ་མི་མེད་མི་ལུ་བརྟེན་ འབྲུ་གཔའི་ཚོང་པ་ཚུ་ (ཟ་ཁང་། མཁའ་འགྲུལ་ལས་སྡེ། ལྟ་བཤལ་ལས་སྡེ། ལག་བཟོའི་ཚོང་ཁང་།) ད་ལྟོ་ཚུན་ཚོད་ཀྱི་རིང་ལུ་ ཁོང་རའི་ཐོན་སྐྱེད་དང་ཞབས་ཏོག་ཚུ་ ཡོངས་འབྲེལ་ཐོག་ལས་ཚོང་སྒྱུར་འཐབ་མ་ཚུགས་པར་ལུས་ཡོདཔ་ཨིན།
ད་འབྲུག་གི་དངུལ་ཁང་ཚད་འཛིན་གྱིས་ ཡོངས་འབྲེལ་ཐོག་ལས་ དངུལ་སྤྲོད་ལེན་གྱི་ཞབས་ཏོག་འཕུལ་ནི་འགོ་བཙུགས་ཏེ་ཡོདཔ་ལས་ འབྲུག་གི་དངུལ་ཁང་དང་ཐོ་བཀོད་ཡོད་པའི་ ཚོང་འབྲེལ་པ་ཚུ་གིས་ཁོང་རའི་ཐོན་སྐྱེད་ཚུ་ ཡོངས་འབྲེལ་ཐོག་ལས་ཚོང་འབྲེལ་འཐབ་ནི་དང་ ཡོངས་འབྲེལ་ཐོག་ལས་ དངུལ་ཚུ་སྤྲོད་ལེན་འབད་ནི་ནང་ལུ་ ཕན་གྲོགས་འབད་ཚུགས། གནམ་གྲུ་གི་ཤོག་འཛིན་བཏོག་ནི། གནས་ཁང་གི་ཁང་མིག་བདག་སྲུང་འབད་ནི། ཡོངས་བསྒྲིལ་བལྟ་བཤལ་ལ་སོས་པའི་ཐོན་སྐཻད་དང་ཞབས་ཏོག་ཚུ་ རྒྱལ་སྤྱི་དང་རྒྱལ་ཁབ་ནང་འཁོད་ལུ་ སྐྱོད་ཐམ།/མཱསི་ཀཱཌ་ལག་ལེན་འཐབ་སྟེ་ ཡོངས་འབྲེལ་ཐོག་ལས་ ཚོང་འབྲེལ་འཐབ་ཚུགས། འབྲེལ་ཡོད་ཡིག་ཚང་གི་ ཡོངས་འབྲེལ་ཐོག་ལས་ དངུལ་སྤྲོད་ནིའི་དོན་ལུ་ཐོ་བཀོད་འབད་བ་ཅིན་ མཐུན་རྐྱེན་གྱི་སྤྱོད་འཐུས།/ཁྲལ།/འོང་འབབ་ཀྱི་ཁྲལ་སྤྲོད་ནི་དང་བསྡུ་ལེན་འབཐ་ནི་ཚུ་ཡང་ ཡོངས་འབྲེལ་ཐོག་ལས་འབད་ཚུགས།
འབྲུག་གི་དངུལ་ཁང་ཚད་འཛིན་གྱིས་ རྒྱལ་སྤྱི་ནང་ལུ་ངོས་ལེན་ཡོད་འི་ དངུལ་སྤྲོད་ནིའི་ཐབས་ལམ་ཚུ་ཕུལ་དོ་ཡོདཔ་ད་ རྒྱལ་སྤྱི་ཉེན་སྲུང་གནས་ཚད་ དངུལ་སྤྲོད་ནིའི་ཤོག་བྱང་གི་བཟོ་གྲྭ་དང་བརྡ དོན་ཉེན་སྲུང་གི་གནས་ཚད་ཀྱི་ངོ་སྦྱོར་འབད་དེ་ཡོདཔ་ཨིན། བཀོད་རྒྱ་ཕྱིར་ཐོན་/དབྱེ་ཞིབ་འབཐ་བའི་སྐབས་ལུ་ དངུལ་སྤྲོད་ནིའི་བརྡ་དོན་ཚུ་ དངུལ་སྤྲོད་ཀྱི་ཤོག་བྱང་གི་ཨང་གྲངས་དང་མིང་ དེ་ལས་ ཁ་བྱང་ཚུ་ཡང་ གསང་ཨང་ཐོག་ལས་ ཉེན་སྲུང་ཅན་གྱི་འཕྲུལ་ཆས་བརྗེ་སོར་གྱི་གཞི་བཀོད་ཐོག་ལས་འབད་དོ་ཡོདཔ་ཨིན། ཉེན་སྲུང་ཅན་གྱི་འཕྲུལ་ཆས་བརྗེ་སོར་གྱི་གཞི་བཀོད་ཀྱི་རིང་ལུགས་འདི་ ང་བཅས་ལུ་བཏང་ཡོད་པའི་ བརྡ་དོན་ཚུ ཕར་ཚུར་སྤྲོད་ལེན་འབད་བའི་སྐབས་ལུ་ སྒེར་དབང་སྦེ་རང་བཞག་ཐབས་དང་ གཞན་ག་གིས་ཡང་ མ་ཤེསཔ་སྦེ་བཞག་ནིའི་ བཟོ་གྲྭའི་གནས་ཚད་ཀྱི་འཕྲུལ་རིག་ཅིག་ཨིན། འདི་ནང་ ཡོངས་འབྲེལ་ཐོག་གི་དངུལ་སྤྲོད་ལེན་འདི་ ཉེན་སྲུང་དང་ལྣམ་སྦེ་བཟོ་ནིའི་དོན་ལུ་ སྐྱོད་ཐམ་དང་མཱསི་ཊར་ཀཱཌ་གི་ཉེན་སྲུང་ཅན་གྱི་གསང་ཨང་ ཐི་རི་དྲི་གི་ཉེན་སྲུང་གི་མཐུན་རྐྱེན་ཚུ་ཡང་ཡོདཔ་ཨིན།
འབྲུག་གི་དངུལ་ཁང་ཚན་འཛིན་གྱི་ དངུལ་སྤྲོད་ནིའི་ཐབས་ལམ་འདི་ ཚོང་འབྲེལ་པའི་ཡོང་འབྲེལ་ནང་ལུ་ མཉབ་སྡེབ་འབད་བའི་ཤུལ་ལུ་ ཚོང་འབྲེལ་པ་ཚུ་གིས་ ཁོང་རའི་ཚོང་མགྲོན་པ་ཚུ་ལུ་ ཚོང་ཉོ་ནིའི་ཏབས་ཏོག་འདི་ འཇམ་ཏོང་ཏོ་དང་ཡར་དྲག་བཏང་ཡོདཔ་ད་ ཡོངས་འབྲེལ་ཐོག་ལས་ཚོང་ཉོ་ནི་འདི་ ག་ནི་བ་འཇམ་དོ་ཡོདཔ་ལས་ མི་མང་ཤོས་ཀྱིས་རང་ ཅ་ལ་ཚུ་ ཡོངས་འབྲེལ་ཐོག་ལས་རང་ མཁོ་སྒྲུབ་འབད་དོ་ཡོདཔ་ཨིན།
ཁེ་ཕན།
འབྲུག་གི་དངུལ་ཁང་གི་ཚོང་འབྲེལ་པ་ཚུ་གིས་ འོག་ལུ་འཁོད་དེ་ཡོད་པའི་ཁེ་ཕན་ཚུ་ཐོབ་ཚུགས།
ཚོང་མགྲོན་པ་ཚུ་གིས་ འོག་གི་ཁེ་ཕན་ཚུ་ཐོབ་ཚུགས།
སྔ་གོང་ལས་ཚང་དགོཔ།
དང་འདོད་ཡོད་པའི་ ཚོང་འབྲེལ་པ་ཚུ་གིས་ འབྲུག་གི་དངུལ་ཁང་ཚད་ཀྱི་དངུལ་སྤྲོད་ནིའི་ཐབས་ལམ་སྤྱོད་ནིའི་དོན་ལུ་ འོག་གི་དགོས་མཁོ་ཚུ་ཚང་དགོཔ་ཨིན།
– འབྲུག་གི་དངུལ་ཁང་ཚད་འཛིན་གྱི་ ཡོངས་འབྲེལ་ཐོག་ལས་ དངུལ་སྤྲོད་ནིའ་ཐབས་ལམ་དེ་ཡང་ གནས་ཁང་ལ་སོགས་པའི་ཚོང་གི་ཞབས་ཏོག་ བདག་དབང་སྲུང་ནིའི་དོན་ལུ་ ལག་ལེན་འཐབ་བཏུབ་པའི་ འབྲེལ་མཐུན་ཐོག་ལས་བཟོ་ཡོད་པའི་ འཕྲུལ་ཆས་ཅིག་སྦེ་ཡང་ཧ་གོ་བཏུབ་ནི་དང་ ཡང་ན།
– ཡོངས་འབྲེལ་དང་བདག་སྲུང་གི་འཕྲུལ་ཆས་བཟུམ་མའི་ནང་ལས་ བདག་དབང་ཚུ་མ་སྲུང་རུང་ ཚོང་འབྲེལ་པ་ཚུ་གིས་ དངུལ་ལེན་ནི་ནང་ལུ་ ངོས་ལེན་འབད་བཏུབ།
ང་བཅས་ཀྱིས་ འོག་ལུ་བཀོད་དེ་ཡོད་པའི་ འཛམ་གླིང་ནང་གི་དངུལ་བྱང་ཚུ་ངོས་ལེན་འབདཝ་ཨིན།
ག་དེ་སྦེ་རང་ལག་ལེན་འཐབ་བཏུབ་སྨོ
ཞབས་ཏོག་དེ་གིས་ ཚོང་ཉོ་མི་དང་ཚོང་དཔོན་གཉིས་བར་ན་ དངུལ་སྤྲོད་ལེན་གྱི་ལཱ་འཇམ་ཏོང་ཏོ་བཟོཝ་ཨིན། དངུལ་སྤྲོད་ཀྱི་ཐབས་ལམ་འདི་གིས་ ཚོང་འབྲེལ་པའི་ཡོངས་འབྲེལ་འཆར་སྒོ་དང་ དངུལ་ཁང་གཉིས་ཀྱི་པར་ན་ ཐད་ཀར་གྱི་འབྲེལ་བ་བཟོ་མི་འདི་གིས་ ཁྱོད་ཀྱི་ཞབས་ཏོག་ལག་ལེན་འཐབ་སྟེ་སྤྲོད་ཡོད་པའི་མ་དངུལ་འདི་ དངུལ་ཁང་གིས་ཚོང་དཔོན་གྱི་རྩིས་ཁྲ་ནང་ལུ་བཙུགསཔ་ཨིན།
དཔེན་ན། མི་གཅིག་གིས་ གནམ་གྲུའི་ཤོག་འཛིན་བཏོག་ནི་ཨིན་པ་ཅིན་ ཁོ་ཡང་ན་མོ་གིས་ འབྲུག་ཨེ་ཡར་དང་ཡང་ན་ བཱོ་ཊན་ཨེ་ཡར་ལཱེཎསི་ནང་ལས་ གནམ་གྲུ་གི་ཁ་གསལ་དང་སྤྱི་ཚེས་ཚུ་གདམ་ཁ་རྐྱབ་སྟེ་ འགྲོ་འགྲུལ་འབད་མི་ མི་ངོ་འདི་གི་ཁ་གསལ་ཚུ་བཙུགས་ཏེ་ ཡོངས་འབྲེལ་ཐོག་ལས་ བདག་དབང་སྲུང་ནིའི་ནང་ལུ་ཨེབ་ཅིག་ གདོང་ཤོག་འདི་གིས་ཕྲངམ་ཕྲང་ས་ འབྲུག་གི་དངུལ་ཁང་གིཚད་འཛིན་གྱི་དངུལ་སྤྲོད་ནིའི་གདོང་ཕྱོགས་འདི་གུར་ ཕྱོགས་སྟོན་འབད་འོང་། འདི་ནང་ སྐྱོད་ཐམ་དང་མཱསི་ཊར་ཀཱཌ་གཉིས་ལས་གདམ་ཁ་རྐྱབ་སྟེ་ དངུལ་སྤྲོད་ཤོག་བྱང་དང་དངུལ་ཚབ་ཤོག་བྱང་གང་རུང་གི་ཁ་གསལ་འདི་བཙུགས་ཏེ་ དངུལ་སྤྲོད་དགོཔ་ཨིན། དངུལ་སྤྲོད་ནིའི་འཕྲུལ་རྟ་གུར་ཨེབ་ཅིག་ ཁོ་ཡང་ན་མོ་གིས་ དངུལ་སྤྲོད་ཡོད་མི་འདི་ བདེ་དཔྱད་འབད་བའི་ཤུལ་ལུ་ མཐར་འཁྱོལ་ཅན་ཅིག་སྦེ་འགྱོ་ཡི་ག་དང་ མཐར་འཁྱོལ་ཅན་ཅིག་སྦེ་མ་འགྱོ་མི་གཉིས་ཀྱི་སྐོར་ལས་ གཏན་མཐའི་ལེན་གསལ་གཅིག་ཐོབ། གལ་སྲིད་དངུལ་འདི་མཐར་འཁྱོལ་ཅན་སྦེ་སྤྲོད་ཚུགས་ཏེ་ཡོད་པ་ཅིན་ ཁོ་ཡང་ན་མོ་གིས་ མཁའ་འགྲུལ་འགི་གི་ཡོངས་འབྲེལ་ནང་ལུ་ས་ཁོངས་དང་ཁྱོད་རའི་གློག་འཕྲིན་ཐོག་ལས་ ཡོངས་འབྲེལ་ཐོག་གི་ཤོག་འཛིན་འདི་ཐོབ་ཚུགས།
དྲན་གསོ། དྲན་གསོ། ང་བཅས་ཀྱི་ཚོང་འབྲེལ་པའི་འཐུས་ཀྱི་རིན་དེ་ཡང་ དངུལ་སྤྲོད་ལེན་འབད་ཡོད་ས་ལས་ བརྒྱ་ཆ་ལས་ ༣.༥ ཨིནམ་ད་ གནད་དོན་ཁ་གསལ་གྱི་དོན་ལུ་དང་འདྲི་དཔྱད་ཀྱི་དོན་ལུ་ ང་བཅས་ཀྱི་སྤྱོད་ཁྲལ་དགོངས་ཡངས་ཨང་ #༡༠༩༥/༠༢༣༣༢༥༨༩/ ༠༢༣༥༠༢༠༡ གི་ཐོག་ལས་འབྲེལ་བ་འཐབ་ནི་དང་ ཡང་ན་ [email protected] ཐོག་ལས་གློག་འཕྲིན་གཏང་གནང་།


text:
༉ སྤྱི་ཟླ་༧ པ་རྫོགས་ཞིནམ་ལས་ ད་རེས་ ལག་ལེན་འཐབ་བཞིན་ཡོད་མི་ ཐིམ་ཁྲོམ་གྱི་ ཚོད་བསྲེ་བཙོང་ཁང་གི་ ཁང་གླ་ཚུ་ རྒྱ་ཆེཝ་སྦེ་ར་ མར་ཕབ་རྐྱབ་ཡོདཔ་ལས་ ཟླ་རིམ་བཞིན་དུ་ དངུལ་ཀྲམ་༣,༣༠༠ ལས་ དངུལ་ཀྲམ་༣,༧༠༠ བར་ན་མ་གཏོགས་ སྤྲོད་མི་དགོ་ནི་ཨིན་པས།
ཚོད་བསྲེ་བཙོང་ཁང་ཚུ་ བཟོ་སྐྲུན་མཇུག་བསྡུ་ཞིནམ་ལས་ ཁྲོམ་སྡེ་གིས་ དང་འདོད་ཅན་གྱི་ ཚོད་བསྲེ་བཙོང་མི་ཚུ་ལུ་ ཁང་གླ་ཐོག་ལས་སྤྲོད་ཡོདཔ་ད་ དཔྱེ་འབད་བ་ཅིན་ ལུང་བསྟན་ཕུག་ གནམ་གྲུ་ཆགས་སའི་ཉེ་འདབས་དང་ གཞུང་ལམ་ཟུར་ཁ་ལུ་ གཞི་བཙུགས་མི་ ཚོད་བསྲེ་བཙོང་སའི་ ཁང་ཚན་རེ་ལུ་ ཟླ་རིམ་བཞིན་དུ་ ཁང་གླ་དངུལ་ཀྲམ་༧,༩༠༠ རེ་ སྤྲོད་དགོཔ་ཨིན་པས།
དེ་བཟུམ་སྦེ་ དུས་ཅི་ སྤྱི་ཟླ་༥ པའི་ནང་ ལྕང་བང་གྲུ་ལུ་བཟོ་མི་ ཚོད་བསྲེ་ཁྲོམ་གྱི་ ཁང་ཚན་རེ་ལུ་ ཁང་གླ་དངུལ་ཀྲམ་༧,༣༠༠ སྦེ་ ཚོང་པ་ཚུ་ལུ་བྱིན་ཡོད་རུང་ ད་ལྟོ་ཚུན་ཚོད་ཀྱི་བར་ན་ ཚོང་པ་༤ མ་གཏོགས་ ཁང་གླ་མཐོ་དྲགས་འབད་མི་དང་ ཚོད་བསྲེ་ཉོ་མི་མེད་པའི་དཀའ་ངལ་གྱིས་ ཚོང་པ་ཚུ་ལུ་ དཀའ་ངལ་སྦོམ་བྱུང་ནུག།
དེ་འབདཝ་ལས་ ཁང་གླ་མཐོ་དྲགས་མི་དང་ ཉོ་མི་མེད་པའི་གནད་དོན་ཚུ་ མི་སྡེ་བརྡ་བརྒྱུད་དང་ གསར་ཤོག་ཚུ་ནང་ གནས་ཚུལ་ཁྱབ་སྤེལ་འབད་བའི་ཤུལ་ལས་ ཁྲོམ་སྡེ་གིས་ ཚོང་པ་ཚུ་དང་གྲོས་བསྟུན་འབད་ཞིནམ་ལས་ ཁང་གླ་མར་ཕབ་རྐྱབ་ཡོདཔ་སྦེ་ཨིན་པས།
ཁྲོམ་སྡེའི་བཀོད་ཁྱབ་བཟོ་རིག་འགོ་དཔོན་ བསོད་ནམས་རྣམ་རྒྱལ་གྱིས་ སླབ་མིའི་ནང་ ཁྲོམ་ཚོགས་ཀྱི་གོང་ཚད་དང་བསྟུན་ ཁང་གླ་བཀལ་ཡོདཔ་ད་ ཕིཊ་གྲུ་༤ འབད་མི་ ཁང་ཚན་རེ་ལུ་ དངུལ་ཀྲམ་༧༠ གི་རྩིས་རྐྱབ་ཡོད་མི་དེ་ ད་རེས་ བསྒྱུར་བཅོས་འབད་དེ་ དངུལ་ཀྲམ་༢༢ གུ་ མར་ཕབ་རྐྱབ་ཅི་ཟེར་ཨིན་པས།
བསོད་ནམས་རྣམ་རྒྱལ་གྱིས་ སླབ་མིའི་ནང་ བརྒྱ་འཁོར་ཚོད་བསྲེ་ཚོང་ཁྲོམ་ནང་ བཙོང་མི་ཚོང་པ་ཚུ་ལུ་ ད་རེས་ བསྐྱར་གསོ་འབད་མི་དང་འཁྲིལ་ ཉིན་བསྟར་བཞིན་དུ་ དངུལ་ཀྲམ་༡༠༠ རེ་སྤྲོད་དགོཔ་ད་ དེ་ཡང་ གཞུང་གིས་ ངོས་འཛིན་འབད་མི་ ཚོད་བསྲེ་ཁྲོམ་གསརཔ་ཚུ་ནང་ སྒོ་བསྡམས་ནི་དང་ མཐུན་རྐྱེན་གཞན་ཚུ་ཡང་ མཁོ་སྒྲུབ་འབད་མི་ལུ་བརྟེན་ ཨིན་ཟེར་ཨིན་པས།
ལུང་བསྟན་ཕུག་ལུ་ཡོད་མི་ ཚོད་བསྲེ་ཚོང་ཁང་ལས་ ཚོང་པ་ ཆོས་ཉིད་དབང་མོ་གིས་ སླབ་མིའི་ནང་ འདས་པའི་ཟླཝ་༣ དེ་ཅིག་ ཁྲོམ་སྡེ་ལུ་ དངུལ་ཀྲམ་༧,༩༠༠ བཏབ་དགོ་མི་དེ་ ནད་ཡམས་ཀྱི་གནས་སྟངས་ ལེགས་ཤོམ་འགྱོ་བའི་ཤུལ་ལས་ མི་སེར་ཚུ་ཡང་ ཚོད་བསྲེ་ཉོ་བར་འོང་པ་ཅིན་ འོང་འབབ་བཟོ་ཚུགས་ནིའི་རེ་བ་ལུ་ དོ་འགྲན་འབད་དེ་ སྡོད་ཡི་ཟེར་ཨིན་པས།
ད་རེས་ ཁྲོམ་སྡེ་གིས་ ཁང་གླ་དངུལ་ཀྲམ་༧,༩༠༠ ལས་༣,༧༠༠ གུ་ ཕབ་ནི་དེ་གིས་ ད་ལས་ཕར་ བཟའ་ཚང་གསོ་སྐྱོང་འཐབ་ནི་དང་ སློབ་གྲྭ་ནང་འགྱོ་མི་ ཨ་ལོ་ཚུ་གི་དོན་ལུ་ ཕན་ཐོགས་འབྱུང་ནི་མས་ཟེར་ ཆོས་ཉིད་དབང་མོ་གིས་ བཤདཔ་ཨིན་པས།
དེ་བཟུམ་སྦེ་ ལྕང་བང་གྲུ་ལུ་ ཚོད་བསྲེ་ཚོང་པ་དབང་མོ་གིས་ སླབ་མིའི་ནང་ མ་གཞི་ཁྲོམ་སྡེ་གིས་ ཁང་གླ་དངུལ་ཀྲམ་༧,༣༠༠ རེ་སྤྲོད་དགོ་པའི་ བཀོད་རྒྱ་བྱིན་རུང་ ཟླཝ་༣ གྱི་རིང་ ས་ཁོངས་དེ་ནང་ ཚོད་བསྲེ་ཉོ་མི་ ཕུད་རྡོག་གཅིག་ཡང་ འོང་ནི་མེདཔ་ལས་ ཁྲོམ་སྡེ་ལུ་ སྐྱིད་སྡུག་ཞུ་སྟེ་ཡོདཔ་བཞིན་དུ་ ད་རེས་ ཁང་གླ་ཕབ་ནི་དེ་གིས་ སེམས་དགའ་ཡི་ཟེར་ཨིན་པས།
ཧེ་ཇོ་ཁྲོམ་ནང་འབད་བ་ཅིན་ ཧེ་མར་ དངུལ་ཀྲམ་༤,༣༠༠ འབད་མི་དེ་ ད་རེས་ དངུལ་ཀྲམ་༡,༥༠༠ གུ་ ཕབ་ཡོདཔ་ལས་ ཚོང་པ་ཚུ་གིས་ རྩ་འགེངས་སྡོད་ནི་ཟེར་ སླབ་ཨིན་པས།
ལྕང་བང་གྲུ་ལུ་ཡོད་མི་ ཚོད་བསྲེ་ཁྲོམ་བཟུམ་ཅིག་ནང་ སྒོ་བསྡམས་བཞག་ནིའི་མཐུན་རྐྱེན་མེདཔ་ལས་ ཉིན་བསྟར་བཞིན་དུ་ དངུལ་ཀྲམ་༡༠༠ རེ་ འཐུས་སྦེ་ བསྡུ་ལེན་འབད་དོ་ཡོདཔ་ཨིན་པས།
ཨིན་རུང་ ལྕང་སྒྱིད་དར་ཕུག་གི་ ཚོད་བསྲེ་ཁྲོམ་གྱི་ཁང་ཚན་རེ་ལུ་ ཟླ་རིམ་བཞིན་དུ་ དངུལ་ཀྲམ་༢,༨༠༠ ལས་ དངུལ་ཀྲམ་༡,༦༠༠ གུ་ཕབ་མི་དེ་ ས་ཁོངས་ཕིཊ་གྲུ་༤ རེ་ལུ་ དངུལ་ཀྲམ་༡༣ སྦེ་ བཞག་མི་ལུ་བརྟེན་ཨིན་པས།
ཁྲོམ་སྡེ་ལས་ འགོ་དཔོན་ཚུ་གིས་ སླབ་མི་དང་འཁྲིལཝ་ད་ ལྕང་སྒྱིད་དར་ཕུག་ལུ་ སྣུམ་འཁོར་བཀག་བཞག་ནིའི་ས་གོ་ལེགས་ཤོམ་མེད་མི་དང་ ད་རེས་ནངས་པར་ བཟོ་སྐྲུན་གྱི་ལཱ་ཚུ་ འབད་བའི་བསྒང་ཡོདཔ་ལས་ དེ་གིས་ ཚོང་ལམ་ལུ་ ཐོགས་ཕོག་མི་ལུ་བརྟེན་ཨིན་ཟེར་ཨིན་པས།
བར་སྦིས་ས་ལམ་འོག་དང་ ལུང་བསྟན་ཕུག་ རྟ་བབ་ འབྱུང་བཞི་ནང་ ཁྲོམ་ལྟེ་བ་ དེ་ལས་ ལྕང་གྱི་བརྡར་ཕུག་བརྩིས་ཏེ་ ཁྲོམ་ཚོགས་བར་མའི་ དབྱེ་ཁག་ནང་ཚུད་མི་ ཚོད་བསྲེ་ཁྲོམ་༦ དང་ ད་ལྟོ་ཚུན་ འབྱུང་བཞི་ནང་གི་ བཟོ་སྐྲུན་མཇུག་བསྡུ་མ་ཚུགས་ནི་དེ་གིས་ ཚོང་པ་ཚུ་ལུ་ གོ་སྐབས་སྤྲོད་མ་ཚུགས་པར་ལུས་ཏེ་འདུག།
ད་རེས་ཀྱི་ཟླཝ་ནང་ བཟོ་སྐྲུན་མཇུག་བསྡུ་ཞིནམ་ལས་ ཟླ་རིམ་བཞིན་དུ་ ཁང་ཚན་རེ་ལུ་ དངུལ་ཀྲམ་༤,༠༠༠ རེ་སྦེ་ ཚོང་པ་ཚུ་ལུ་ བྱིན་ནི་ཨིནམ་ད་ དེ་ཁར་ སྒོ་བསྡམ་ནི་དང་ གསང་སྤྱོད་ཚུ་ཡང་ བཟོ་སྐྲུན་འབད་དེ་ཡོདཔ་ཨིན་པས།
ཚོད་བསྲེ་ཁྲོམ་ཆུང་བ་དེ་ཡང་ ལྕང་སྒྱིད་དར་ཕུག་དང་ ལྕང་གཟི་རི་ ཀ་ཝང་བྱང་ས་ གླང་རྒྱུག་ཕར་ཁ་ གཟི་ལུང་ཁ་ ལྕང་བང་གྲུ་ བར་སྦིས་ས་བརྡ་དོན་འཕྲུལ་རིག་ས་ཁོངས་ དེ་ལས་ གདང་རས་ནང་ཚུ་ཨིན་པས།
བར་སྦིས་ས་ལམ་ལྟག་གི་ ཚོད་བསྲེ་ཁྲོམ་དེ་ བཟོ་སྐྲུན་གྱི་ལཱ་འབད་བའི་བསྒང་ཡོདཔ་ལས་ ད་ལྟོ་ཚུན་ ཚོད་བསྲེ་ཁྲོམ་ཆུང་བ་༨ དང་ ཚོད་བསྲེ་ཁྲོམ་བར་མ་༦ དེ་ལས་ རྒྱ་ཆེ་བའི་ཚོད་བསྲེ་ཁྲོམ་ ས་ཁོངས་བཟོ་སྐྲུན་ལས་འགུལ་ལུ་ ཟད་འགྲོ་ཡོངས་བསྡོམས་དངུལ་ཀྲམ་ས་ཡ་༨༠ བཏང་ཡོད་པའི་གནས་ཚུལ།
བཀྲིས་ཕུན་ཚོགས།


text:
ཐིག་ཁྲམ་ཕྲ་རིང་
གནད་སྡུད་ཀྱི་མཐོང་སྣང་ཚད་འཛིན་འབད་ནིའི་དོན་ལུ་ ཐིག་ཁྲམ་གནད་སྡུད་ཕྲ་རིང་ལག་ལེན་འཐབ།
བཙགས་ཡོད་པའི་གནད་སྡུད་མཐོང་སྣང་འདི་ ཁྱོད་ཀྱིས་ བསྒྱུར་བཅོས་ ཡངན་ དབྱེ་སེལ་ཆ་མེད་གཏང་ནི་ ཡང་ན་ ཁྱད་ཚད་བཙགས་ཚུན་ ཤུགས་ལྡན་ཨིན། ཚགས་མ་འདི་ཤུགས་ལྡན་ཨིན་པ་ཅིན་ ཚགས་མ་འཇུག་སྤྱོད་འབད་ ངོས་པར་ ཐིག་ཁྲམ་གནད་སྡུད་གུ་ཕྲ་རིང་འདི་ ཤུགས་ལྡན་བཟོ་འོང་།
Saves the current database table record. The Save Record icon is found on the Table Data bar.
ད་ལྟོའི་གནད་སྡུད་གཞི་རྟེན་ཐིག་ཁྲམ་ཨོན་/ཨོཕ་གི་དོན་ལས་ཞུན་དག་ཐབས་ལམ་འབདཝ་ཨིན།
Reverses the last command or the last entry you typed. To select the command that you want to reverse, click the arrow next to the Undo icon on the Standard bar.
འབད་བཤོལ་:གནད་སྡུད་ཨིན་པུཊི།
In forms or database tables, you can search through data fields, list boxes, and check boxes for specific values.
བཀྲམ་སྟོན་འབད་འོད་པའི་གནད་སྡུད་ ཡང་སེལ་འབདཝ་ཨིན། སྣ་མང་-ལག་ལེན་པའི་མཐའ་འཁོར་ནང་ གནད་སྡུད་ཡང་སེལ་འབད་མི་འདི་ ཡོད་བཞིན་འབད་སྡོད་འོང་།
གནད་སྡུད་བཀྲམ་སྤེལ་དོན་ལུ་ དབྱེ་སེལ་ཁྱད་ཚད་གསལ་བཀོད་འབདཝ་ཨིན།
ཚིག་ཡིག་ས་སྒོ་འདི་ཚུ་ ཀ་ཁའི་གོ་རིམ་དང་ (A-Z)་ ཨང་གི་ས་སྒོ་འདི་ཚུ་ ཡར་འཛེགས་གོ་རིམ་ནང་ལུ་(0-9) དབྱེ་སེལ་འབད་ཡོདཔ་ཨིན།
ཚིག་ཡིག་གི་ས་སྒོ་འདི་ཚུ་ ཀ་ཁའང་གོ་རིམ་(Z-A)ནང་སྦེ་སེལ་འཐུ་འབདཝ་ཨིནམ་དང་ ཨང་གི་ས་སྒོ་འདི་ཚུ་ ཨང་གྲངས་ཀྱི་མར་བབ་གོ་རིམ་ནང་ (9-0) སེལ་འཐུ་འབདཝ་ཨིན།
ད་ལྟོ་སེལ་འཐུ་འབད་ཡོད་པའི་གནད་སྡུད་ས་སྒོ་གི་ནང་དོན་ལུ་བརྟེན་པའི་དྲན་ཐོ་ཚུ་བཙགསཔ་ཨིན།
ཐིག་ཁྲམ་གྱི་མཐོང་སྣང་བཙགས་ཡོད་མི་དང་མ་བཙག་མི་གཉིས་ཀྱི་བར་ན་ སོར་བསྒྱུར་འབདཝ་ཨིན།
ཚགས་མའི་གདམ་ཁ་ཚུ་ གཞི་སྒྲིག་འབད་བཅུགཔ་ཨིན།
ཚགས་མའི་སྒྲིག་སྟངས་ཚུ་ཆ་མེད་གཏངམ་ཨིནམ་དང་ ད་ལྟོའི་ཐིག་ཁྲམ་ནང་ དྲན་ཐོ་ཚུ་ཆ་མཉམ་ར་བཀྲམ་སྟོན་འབདཝ་ཨིན།
རྟགས་བཀལ་ཡོད་པའི་དྲན་ཐོའི་ས་སྒོ་ཆ་མཉམ་ ད་ལྟོའི་ཡིག་ཆ་ནང་ འོད་རྟགས་ཀྱི་གནས་ས་ལུ་བཙུགསཔ་ཨིན།
Updates the contents of the existing database fields by the marked records. The Data to Fields icon is only available if the current document is a text document.
Starts the Mail Merge Wizard to create form letters.
ཡིག་འཕྲིན་མཉམ་བསྡོམ་འབད་ནི།
Displays, in the data source browser, the table that is linked to the current document.
ད་ལྟོའི་ཡིག་ཆའི་གནད་སྡུད་འབྱུང་ཁུངས།
གནད་སྡུད་འབྱུང་ཁུངས་ཀྱི་ དཔྱད་ཞིབ་འབད་མིའདི་གི་ མཐོང་སྣང་དེ་ ཊརན་ཨཱོན་ཨོཕ་འབདཝ་ཨིན།དཔྱད་ཞིབ་འབད་ནི་ཨཱོན་/ཨཱོཕ་ ངོས་དཔར་འདི་ ཐིག་ཁྲམ་གནད་སྡུད་ཀྱི་ཕྲ་རིང་གུར་མཐོང་ཚུགས།
དཔྱད་ཞིབ་འབད་མི་ཨཱོན་/ཨཱོཕ།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༥༧ པ་དང་འཁྲིལ་ སྤྱི་ཚེས་༤-༡༠-༢༩༡༦ ལུ་ ཐིམ་ཕུག་རྫོང་ཁག་གི་བྱང་ཐིམ་ཁྲོམ་–ཀ་ཝང་–གླིང་བཞི་–ན་རོ་–སྲོས་ཀྱི་རྒྱལ་ཡོངས་ཚོགས་འདུའི་འདེམས་ཁོངས་ནང་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ ངོ་ཚབ་སྦེ་ མི་སེར་དམངས་གཙོའི་ཚོགས་པ་གི་ མི་ངོམ་ཚེ་རིང་འདི་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ལུ་བརྡ་འཕྲིན་སྤེལཝ་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་༦༣༡༢ (ཕོ་རྒས་༢༩༣༣ དང་ ཨམ་སྲུ་ ༣༣༧༩) ལས་ ཚོགས་རྒྱན་སྐྱུར་བར་འོང་མི་བསྡོམས་ ༢༦༩༢ ཀྱིས་ཚོགས་རྒྱན་བཙུགས་ཏེ་ཡོདཔ་ལས་ བརྒྱ་དཔྱ་༤༢.༦%་གིས་ ཚོགས་རྒྱན་བཙུགས་ཏེ་འདུག། ཚོགས་རྒྱན་བཙུགས་ཡོད་མི་ཡོངས་བསྡོམས་ལས་ ཚོགས་རྒྱན་༢༦༧༦ འདི་ ཚོགས་རྒྱན་ས་ཁོངས་༡༤ ཚུ་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆ་ཐོག་བཙུགས་ཏེ་ཡོདཔ་དང་ ཚོགས་རྒྱན་༡༦ འདི་ འགྲེམ་ཐོག་རྒྱན་ཤོག་ཐོག་བཙུགས་ཏེ་འདུག།
དུས་མིན་བཙག་འཐུ་འདི་ནང་ དོ་འགྲན་འབད་མི་འདེམས་ངོ་གཉིས་ཆ་རང་གིས་ གྲུབ་འབྲས་གསལ་བསྒྲགས་འབད་བའི་ཉིན་གྲངས་སུམ་ཅུའི་ནང་འཁོད་ འདི་ཡང་ སྤྱི་ཚེས་༤-༡༢-༢༠༡༦ གི་ཕྱི་རུའི་ཆུ་ཚོད་༤ ལས་མ་ཕྱི་བར་ མི་མང་བཙག་འཐུའི་མ་དངུལ་འབྲི་ཤོག་ཨང་ ༧ ང་པའི་ཐོག་ ཐིམ་ཕུག་རྫོང་ཁག་བཙག་འཐུ་ཡིག་ཚང་ ཡང་ན་ བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བའི་ མི་མང་བཙག་འཐུའི་མ་དངུལ་སྡེ་ཚན་ལུ་ བཙག་འཐུའི་ཟད་གྲོན་སྙན་ཞུ་ཚུ་ འབད་དགོ་པའི་དྲན་གསོ་འབདཝ་ཨིན།
མི་མང་ཡོངས་དང་ འབྲེལ་ཡོད་ཚུ་གིས་ དུས་མིན་བཙག་འཐུ་འདི་གི་དོན་ལས་ བཙག་འཐུའི་བཤེར་ཡིག་བཙུགས་ནིའི་དུས་ཚོད་འདི་ ངལ་གསོ་ཚུ་མ་རྩིས་བའི་ཉིན་གྲངས་བཅུ་ཐམ་གི་དུས་ཡུན་འདི་ ད་རེས་ལས་འགོ་བཙུགས་ སྤྱི་ཚེས་༢༡-༡༡-༢༠༡༦ གི་ཕྱི་རུའི་ཆུ་ཚོད་༤ ལུ་མཇུག་བསྡུཝ་ཨིན་པའི་དྲན་གསོ་ཕུལཝ་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ ཟླ་དགུ་པའི་ཚེས་དྲུག་གམ་ སྤྱི་ལོ་༢༠༡༦ ཟླ་༡༡ པའི་ཚེས་༥ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
བཀྲ་ཤིས་ཆོས་རྫོང
བཀྲ་ཤིས་ཆོས་རྫོང - རྫོང ཐིམ་ཕུ
བཀྲ་ཤིས་ཆོས་རྫོང་འདི་ ཝང་ཆུ་གི་ མཐའམ་བདའ་སྟེ་ཆགས་ཡོད་པའི་ སྒྲིང་ཁྱིམ་ཚུ་གི་ནང་ལས་ མཛེས་ཤོས་གཅིག་ཨིན།
བཀྲ་ཤིས་ཆོས་རྫོང་འདི་ ༡༦༤༡ ལུ་ ཞབས་དྲུང་ངག་དབང་རྣམ་རྒྱལ་མཆོག་གིས་ བཞེངས་ཡོདཔ་དང་ ༡༩༦༢ ལུ་ འབྲུག་རྒྱལ་གསུམ་པ་ འཇིགས་མེད་རྡོ་རྗེ་དབང་ཕྱུག་མཆོག་གིས་ལོག་བཞེངས་གནང་ནུག།
༡༢༡༦ ལུ་ བླམ་རྒྱལ་བ་ལྷ་སྣང་པ་གིས་ ད་ལྟོ་ བདེ་ཆེན་ཕོ་བྲང་ཡོད་ས་ལུ་ རྡོ་སྔོན་རྫོང་བཞེངས་ཡོདཔ་ཨིན་མས། ཤུལ་ལས་ དུས་རབ་ ༡༧ པ་ ནང་ལུ་ ཞབས་དྲུང་ངག་དབང་རྣམ་རྒྱལ་མཆོག་ འབྲུག་ལུ་འབྱོན་ཞིནམ་ལས་ ལྷ་པ་ཚུ་ཕམ་གཏང་སྟེ་ རྡོ་སྔོན་རྫོང་འདི་ ཞབས་དྲུང་གི་ཕྱག་ལུ་ཚུད་ནུག། ༡༦༤༡ ལུ་ རྡོ་སྔོན་རྫོང་དེ་ ལོག་རྐྱབས་ཞིནམ་ལས་ མིང་ཡང་ བཀྲ་ཤིས་ཆོས་རྫཽང་ཟེར་བཏགས་གནང་ནུག། ༡༦༤༩ ལུ་ སྡེ་སྲིད་བཞི་པ་ བསྟན་འཛིན་རབ་རྒྱས་ཀྱིས་ རྒྱ་བསྐྱེད་མཛད་གནང་ཡོདཔ་དང་ ༡༦༩༨ སྡེ་སྲིད་ལྔ་པ་ དགེ་འདུན་ ཆོས་འཕེལ་གྱི་སྐབས་ལུ་ རྫོང་འདི་ལུ་ མེ་རྐྱེན་འབྱུང་ཏེ་ ལོག་དེ་ ཉམས་བཅོས་འབད་ནུག། སྡེ་སྲིད་ བཅུ་པ་ མི་ཕམ་ དབང་པོ་གིས་ བཀྲ་ཤིས་ཆོས་རྫོང་ནང་ན་ལུ་ བཀའ་རྒྱུད་ལྷ་ཁང་བཞེངས་ཡོདཔ་དང་ ༡༧༤༧ ལུ་ སྡེ་སྲིད་ ༡༣ པ་ ཤེས་རབ་དབང་ཕྱུག་གི་འགོ་འདྲེན་ཐོག་ལས་ རྒྱ་བསྐྱེད་མཛད་གནང་ནུག།
སྡེ་སྲིད་ ༡༦ པ་ བསོད་ནམས་ ལྷུན་སྒྲུབ་དང་ ཇེ་མཁན་པོ་ ཁྲི་རབ་ ༡༣ པ་ ཡོན་ཏན་མཐའ་ཡེ་གི་སྐབས་ལུ་ རྫོང་འདི་ལུ་ ད་རུང་མེ་རྐྱེན་འབྱུང་ཡོདཔ་ལས་ ཁོང་གཉིས་ཀྱིས་ རྫོང་འདི་ད་ལྟོ་ཡོད་ས་ལུ་ བཞེངས་ནིའི་གྲོས་འཆར་བརྩམ་ནུག། ༡༧༧༧ སྡེ་སྲིད་ ༡༨ པ་ འཇིགས་མེད་སེང་གེ་གི་སྐབས་ལུ་ རྫོང་གི་ཀུན་ར་དེ་ གནག་དུང་དུང་སྦེ་ཡོདཔ་ལས་ ཉམས་བཅོས་འབད་ཡོདཔ་མ་ཚད་ སྡེ་སྲིད་ ༢༥ པ་ པདྨ་ཆོས་སྒྲ་གིས་ཡང་ཉམས་བཅོས་འབད་ཡོདཔ་དང་ སྡེ་སྲིད་ ༣༢ པ་ ཕུར་རྒྱལ་གྱིས་ སྐུ་རྟེན་ལེ་ཤ་ཅིག་བཙུགས་གནང་ནུག།
༡༨༦༩ ལུ་ རྫོང་དེ་ལུ་ མེ་རྐྱེན་འབྱུང་ཡོདཔ་ལས་ རྩ་བ་ལས་རང་ཉམས་བཅོས་འབད་དེ་ མི་དབང་ འཇིགས་མེད་ རྡོ་རྗེ་དབང་ཕྱུག་མཆོག་གིས ༡༩༦༢ ལས་ ༡༩༦༩ གི་རིང་ལུ་ རྫོང་འདི་ ཉམས་གསོ་མཛད་གནང་ནུག།
འབྲེལ་མཐུད།[ཞུན་དག།]


text:
LibreOffice 7.4 Help
སེལ་འཐུ་འབད་ཡོད་མི་དངོས་པོ་ཚུ་བཏོག་བཞིནམ་ལས་འཛིན་པང་གུ་སོག་འཇོག་འབད་བཞགཔ་ཨིན། སྦྱར ལག་ལེན་འཐབ་སྟེ་འཛིན་པང་ལས་ དངོས་པོ་འདི་ལོག་བཙུགས་བཏུབ།
ཁྱོད་ འཛིན་པང་ལས་ཡིག་ཆ་གི་ནང་ལུ་སྤོ་བཤུད་འབདཝ་ད་ གིས་ཆ་ཤས་བཙུགསཔ་ཨིན། འཛིན་པང་ཚུ་གི་ནང་དོན་ ད་ལྟོའི་འོད་རྟགས་གནས་ས་ལུ་བཙུགས་བཏུབ་པ་ཅིན་རྐྱངམ་ཅིག་བརྡ་བཀོད་ཟེར་སླབ་བཏུབ།
འདྲ་བཤུས་ དང་འབྲེལ་མཐུད་ཁྱོད་ཀྱིས་གདམ་ཁ་རྐྱབ་བཏུབ་མི་ལུ་ སྟོན་ཁང་ནང་དཀར་ཆག་འོག་མ་ཅིག་ཁ་ཕྱེཝ་ཨིན། སེལ་འཐུ་འབད་མི་སྟོན་ཁང་གི་དངོས་པོ་འདི་ ད་ལྟོའི་ཡིག་ཆ་ནང་ལུ་འདྲ་བཤུས་བརྐྱབནི་དང་ཡང་ཅིན་ འབྲེལ་མཐུད་འདི་གསར་བསྐྲུན་འབདཝ་ཨིན།
ཁྱོད་རའི་ཡིག་ཆ་ནང་ལུ་ཁྱོད་ཀྱི་དངོས་པོ་སེལ་འཐུ་འབད་ཡོད་པ་ཅིན་ སེལ་འཐུ་འབད་ཡོད་མི་དངོས་པོ་འདི་ གསརཔ་བཙུགས་པ་དེ་གིས་ཚབ་བཙུགསཔ་ཨིན།
དེ་གིས་ སེལ་འཐུ་འབད་ཡོད་མི་པར་འདི་ རྒྱབ་གཞིའི་ཚད་རིས་སྦེ་བཙུགསཔ་ཨིན། དཀར་ཆག་འོག་མའི་བརྡ་བཀོད་Page or Paragraphའདི་ ཚད་རིས་ཀྱིས་ཤོག་ལེབ་འདི་ཆ་མཉམ་དང་ ཡང་ན་ ད་ལྟོ་ཡོད་པའི་དོན་མཚམས་རྐྱངམ་ཅིག་ཁྱབ་ནི་ཨིན་ན་ དེ་ངོས་འཛིན་འབདནིའི་དོན་ལས་ལག་ལེན་འཐབ།
གིས་སེལ་འཐུ་འབད་ཡོད་མི་ཆ་ཤས་འདི་ལུ་འདྲ་བཤུས་བརྐྱབ་ཨིན།
Deletes the current selection. If multiple objects are selected, all will be deleted. In most cases, a confirmation question appears before objects are deleted.
དངོས་པོ་ཚུ་གནད་སྡུད་ལས་ དངོས་ཅན་གྱི་ཐོག་ལས་བཏོན་གཏང་ནི་ཡང་ཅིན་ དངོས་པོ་བཀྲམ་སྟོན་འདི་སྐབས་དོན་གུ་གཞི་བཞག་སྟེ་རྩ་བསྐྲད་གཏངམ་ཨིན།
སྟོན་ཁང་གི་སྐབས་ལུ་ཁྱོད་ཀྱིས་ Deleteགདམ་ཁ་རྐཡབ་པ་ཅིན་ ཐོ་བཀོད་འདི་ སྟོན་ཁང་ལས་བཏོན་གཏང་འོང་ དེ་འབདཝ་ད་ ཡིག་སྣོད་དེ་ཉིད་ མ་དཀྲོགས་པར་ལུསཔ་ཨིན།
ལག་ལེན་འཐབ་ ཁ་ཕྱེ་ལས་ཀ་གསར་པའི་ནང་ དངོས་པོ་སེལ་འཐུ་འདི་ཁ་ཕྱེ་ནི་ལུ་ བརྡ་བཀོད་འདི་ལག་ལེན་འཐབ་
གིས་ སེལ་འཐུ་འབད་ཡོད་མི་དངོས་པོ་ལུ་བསྐྱར་མིང་བཏགས་འབད་ནི་ལུ་ལྕོགས་ཅན་བཟོཝ་ཨིན་ བསྐྱར་མིང་བཏགས་སེལ་འཐུ་འབད་བའི་ཤུལ་ལས་ མིང་འདི་སེལ་འཐུ་འབད་ནི་དང་ གསརཔ་འདི་ཐད་ཀར་དུ་འབད་བཙུགས་བཏུབ། བཏོན་གཏང་ནི་ཡང་ན་ མིང་གི་ཡན་ལག་ཅིག་ལུ་བསྡོམས་ནི་དང་ཡང་ཅིན་ འོད་རྟགས་གཏན་པོར་བཟོ་ནི་གི་དོན་ལུ་ མདའ་རྟགས་ལྡེ་མིག་ཚུ་ མིང་གི་མཇུག་ལུ་ཡང་ན་ འགོ་ལུ་འོད་རྟགས་གཞི་སྒྲིག་འབད་ནིའི་དོན་ལས་ ལག་ལེན་འཐབ།
གིས་སྒོ་སྒྲིག་ནང་གི་མཐོང་སྣང་ཡང་ན་ སེལ་འཐུ་འབད་ཡོད་མི་དངོས་པོ་ དུས་མཐུན་བཟོཝ་ཨིན།
སེལ་འཐུ་འབད་ཡོད་མི་ཆ་ཤས་འདི་ ཚད་མང་མཐའི་སྟོན་ཁང་ནང་བཀྲམ་སྟོན་འབདཝ་ཨིན། སྤྱིར་གཏང་སྟོན་ཁང་ལུ་ལོག་སོར་བསྒྱུར་འབད་ནིའི་དོན་ལས་ སྔོན་ལྟ་གུ་ལོག་བལྟབ་ཨེབ་གཏང་།
དངོས་པོ་འདི་སེལ་འཐུ་འབད་ཡོད་པ་ཅིན་བརྡ་བཀོད་འདི་ཤུགས་ལྡན་བཟོ་བཏུབ། འབྲེལ་འཐུད་ཀྱི་མིང་ "Link to xxx" (xxx ཟེར་ཡོད་མི་འདི་གིས་དངོས་པོའི་མིང་གི་ཚབ་འབདཝ་ཨིན) སེལ་འཐུ་འབད་ཡོད་པའི་དངོས་པོ་གི་སྣོད་ཐོ་བཟུམ་སྦེ་ ཐད་དཀར་དུ་གསར་བསྐྲུན་འབད་འོང་།


text:
༉ ནད་ཡམས་ལུ་བརྟེན་ རྩིས་ལོ་༢༠༢༠ དང་༢༠༢༡ གི་ ནང་འཁོད་འོང་འབབ་བརྒྱ་ཆ་༡༤ དེ་ཅིག་ མར་བབས་སོང་མི་ལུ་བརྟེན་ ག་དེ་སྦེ་ རྒྱུན་སྐྱོང་ཟད་འགྲོ་ལང་ཚུགས་ག་ཟེར་ རྩི་རང་རྫོང་ཁག་གི་ ས་གནས་གཞུང་གི་འགོ་ཁྲིདཔ་ཚུ་ ཚ་གྱང་ལང་སྟེ་ཡོདཔ་ཨིན་པས།
སེམས་ལྗོངས་རྒཔོ་ ཊོབ་ན་ཨ་ཅཱར་ཡ་གིས་ སླབ་མིའི་ནང་ ག་དེ་སྦེ་ འགྲུལ་འཐུས་ལང་ཚུགས་ག་ཟེར་བའི་ ཚ་གྱང་ལང་སྟེ་ཡོད་ཟེར་ཨིནམ་ད་ རྒྱུན་སྐྱོང་ཟད་འགྲོ་མེད་མི་ལུ་བརྟེན་ རྩིས་ལོ་དེ་ནང་ འགྲུལ་འཐུས་བརྒྱ་ཆ་༥༠ སྤྲོད་མ་ཚུགས་པར་ཡོད་ཟེར་ཨིན་པས།
རྒེད་འོག་བདག་སྐྱོང་གིས་ ཧེ་མ་ ཟླ་རིམ་བཞིན་དུ་ འགྲུལ་འཐུས་དངུལ་ཀྲམ་༡༥༠༠༠ དེ་ཅིག་ གཏང་དོ་ཡོདཔ་ཨིན་པས།
རྒཔོ་གིས་ སླབ་མིའི་ནང་ ཉིན་བསྟར་གྱི་འཐུས་ ཡར་སེང་འབད་ཡོད་རུང་ དངུལ་ལུ་ཡར་སེང་མ་འབད་བས་ཟེར་ཨིནམ་ད་ ད་རེས་ ཟླཝ་རེ་ནང་ ཉིན་བསྟར་གྱི་འཐུས་ཡར་སེང་འབད་མི་ལུ་བརྟེན་ དངུལ་ཀྲམ་༣༠,༠༠༠ ལུ་ ཡར་སེང་སོང་སྟེ་ཡོད་ཟེར་ཨིན་པས།
ཁོ་གིས་ སླབ་མིའི་ནང་ འཐུས་མེད་པའི་བསྒང་ལས་ ལས་བྱེདཔ་ཚུ་གིས་ ལཱ་འབད་ནིའི་སྤྲོ་བ་མིན་འདུག་ཟེར་ཨིནམ་ད་ རྒྱལ་ཁབ་ཀྱི་གནས་སྟངས་ཡང་ བལྟ་དགོཔ་ཁག་ཆེ་བས་ཟེར་ཨིན་པས།
རྫོང་ཁག་གི་ དངུལ་རྩིས་སྙན་ཞུ་དང་འཁྲིལ་བ་ཅིན་ ད་ལྟོའི་རྩིས་ལོ་ནང་ སེམས་ལྗོངས་རྒེད་འོག་ལུ་ རྒྱུན་སྐྱོང་མ་དངུལ་ དངུལ་ཀྲམ་ས་ཡ་༦.༨༣༥ ཡོད་ས་ལས་ དངུལ་ཀྲམ་ས་ཡ་༢.༤ དེ་ཅིག་ ལག་ལེན་འཐབ་ནུག་ཟེར་ཨིན་པས།
སྐྱིད་འཁོར་ཐང་རྒཔོ་ བེ་ད་མོ་ནི་ལྕམ་ལ་གའི་གིས་ སླབ་མིའི་ནང་ འགོ་དཔོན་ལ་ལོ་ཅིག་ལུ་ ལཱ་འགོ་བཙུགས་ཀྱི་མ་དངུལ་ལས་ འགྲུལ་འཐུས་སྤྲོད་དེ་ཡོད་ཟེར་ཨིནམ་ད་ རྒེད་འོག་དེ་ རྫོང་ཁག་ལས་ ཀི་ལོ་མི་ཊར་༡༠ གི་ས་ཁར་ཨིན་རུང་ དངུལ་ཀྲམ་༣༠,༠༠༠ སྤྲོད་དེ་ཡོད་ཟེར་ཨིན་པས།
ཁོ་གིས་ སླབ་མིའི་ནང་ ནང་འཁོད་ཀྱི་ འོང་འབབ་མར་བབས་སོང་རུང་ འགྲུལ་འཐུས་མ་གཏོགས་ གཞན་མི་ཟད་འགྲོ་གཏང་དགོ་ས་ དེ་ཅིག་ར་གནོད་པ་བྱུང་སྟེ་མེད་ཟེར་ཨིནམ་ད་ ད་ལྟོ་ཡོད་པའི་མ་དངུལ་དེ་ འཛིན་སྐྱོང་འཐབ་དགོཔ་ཁག་ཆེ་ཟེར་ཨིན་པས།
རྩི་རང་རྫོང་ཁག་ཚོགས་འདུ་གིས་ རྩིས་ལོ་༢༠༢༡ དང་༢༠༢༢ ལུ་ གསར་སྒྲུབ་མ་དངུལ་ དངུལ་ཀྲམ་ས་ཡ་༥༦༦.༣༢༦ དེ་ཅིག་ ཆ་འཇོག་འབད་ཡོདཔ་ཨིན་པས།
རྫོང་ཁག་བདག་སྐྱོང་ནང་ གསར་སྒྲུབ་མ་དངུལ་ དངུལ་ཀྲམ་ས་ཡ་༢༤༦.༤༨༣ དང་ ཤེས་རིག་སྡེ་ཚན་ནང་ དངུལ་ཀྲམས་ས་ཡ་༥༦ བགོ་བཀྲམ་འབད་ཡོདཔ་ད་ ཁྲོམ་སྡེ་གོང་འཕེལ་སྡེ་ཚན་ནང་ དངུལ་ཀྲམ་ས་ཡ་༥༠.༤ བགོ་བཀྲམ་འབད་མི་དེ་ མཐོ་ཤོས་གཉིས་པ་ཨིན་པས།
རྒེད་འོག་ཚུ་གི་གྲས་ལས་ མཐོ་ཤོས་ར་ བར་གཤོང་རྒེད་འོག་ནང་ དངུལ་ཀྲམ་ས་ཡ་༦༧.༥ ཨིནམ་ད་ རྒེད་འོག་བདག་སྐྱོང་གིས་ གསོ་བའི་སྡེ་ཚན་ནང་ དངུལ་ཀྲམ་ས་ཡ་༣༡.༦ བགོ་བཀྲམ་འབད་ཡོདཔ་ཨིན་པས།
རྫོང་ཁག་དངུལ་རྩིས་འགོ་དཔོན་ ཟླ་བ་སྒྲོལ་མ་གིས་ རྫོང་ཁག་ཚོགས་འདུ་ནང་ གསལ་ཞུ་འབད་བའི་སྐབས་ མོ་གིས་ སླབ་མིའི་ནང་ གསར་སྒྲུབ་མ་དངུལ་དེ་ ལངམ་སྦེ་ཡོད་རུང་ རྒྱུན་སྐྱོང་གི་མ་དངུལ་དེ་ ག་དེ་སྦེ་ལང་ཚུགས་གའི་ ཚ་གྱང་ཡོད་ཟེར་ཨིན་པས།
ནང་འཁོད་འོང་འབབ་ མར་བབས་སོང་རུང་ རྫོང་ཁག་གི་གོང་འཕེལ་གྱི་ལས་སྣ་ཚུ་ལུ་ ཐོ་མི་ཕོག་ཟེར་ མོ་གིས་བཤད་པའི་ཁར་ རྩིས་ལོ་༢༠༢༠ ལས་༢༠༢༡ གི་ ནད་འཁོད་འོང་འབབ་ དངུལ་ཀྲམ་ས་ཡ་༣༣༡༨༦ ཧེ་མའི་ལོ་དང་ཕྱདཔ་ད་ ཉུང་ཤོས་ཅིག་ཨིན་པའི་གནས་ཚུལ།
སྐད་སྒྱུར་ གནས་བརྟན།


text:
༉ ཁ་ཙ་ དུས་རྒྱུན་གྱི་ བརྟག་དཔྱད་ལས་རིམ་འགོ་འདྲེན་འཐབ་ད་ བསམ་རྩེ་བཀྲིས་ཆོས་གླིང་རྒེད་འོག་ནང་ མི་ཅིག་ལུ་ ནད་ཡམས་ཀོ་བིཌ་-༡༩ ཐོབ་ཡོད་པའི་ ངོས་བཟུང་འབད་མི་དང་འཁྲིལ་ རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གིས་ རྒེད་འོག་དེ་ དུས་ཡུན་ཆུ་ཚོད་༧༢ ཀྱི་རིང་ འགྲོ་འགྲུལ་བཀག་དམ་འབད་ཡོདཔ་མ་ཚད་ སློབ་གྲྭ་དང་ ཡིག་ཚང་ གཙུག་སྡེ་ཚུ་ག་ར་ སྒོ་བསྡམས་ཡོད་པའི་ གསལ་བསྒྲགས་འབད་ནུག།
དེ་ལས་ ཁ་ཙ་ ཟླཝ་༧ ལས་ སྐྱེས་ལོ་༥༢ ཀྱི་བར་ན་འབད་མི་ འབྲུགཔ་༡༤ ལུ་ ནད་ཡམས་ཀོ་བིཌ་-༡༩ ཐོབ་ཡོད་པའི་ མངོན་གསལ་བྱུང་ནུག།
ནད་འབུབ་ཐོབ་མི་ཚུ་ཡང་ ཕོ་༦ དང་མོ་༨ ཨིནམ་ད་ ཁོང་གི་གྲས་ལས་ བསམ་རྩེ་ བཀྲིས་ཆོས་གླིང་ལས་ ཚ་རིམས་སྨན་བཅོས་ཁང་ལས་༡ དང་ ཧེ་མ་ནད་འབུབ་ཐོབ་མི་ཚུ་དང་ འབྲེལ་བ་འཐབ་མི་༡༢ དེ་ལས་ ཕུན་ཚོགས་གླིང་ལུ་ ཕྱི་ཁ་ལས་ལྷོད་མི་༡ ཨིན་པས།
དེ་གི་ཧེ་མར་ སྤྱི་ཟླ་༦ པའི་ཚེས་༢༧ ལུ་ མི་༢༥ ལུ་ ཀོ་བིཌ་-༡༩ ཐོབ་ཡོད་མི་ལས་ སྒོམ་ཀྲུ་ལུ་ མི་སྡེ་ནང་ལས་༥ དང་ ཕུན་ཚོགས་གླིང་ལུ་ ཚ་རིམས་སྨན་བཅོས་ཁང་ལས་༣ བདའ་ཟུན་ཡོདཔ་ད་ གཞན་ཚུ་ ཧེ་མ་ ནད་འབུབ་ཐོབ་མི་ཚུ་དང་ འབྲེལ་བ་འཐབ་མི་ཨིན་པས།
སྤྱི་ལོ་༢༠༢༠ ཟླ་༣ པའི་ཚེས་༦ ལས་ ད་རིས་ཚུན་ཚོད་ འབྲུག་ལུ་ ཀོ་བིཌ་-༡༩ ཐོབ་མི་༢,༠༧༦ ༼ཕོ་༡,༣༡༧ མོ་༧༥༩༽ལུ་ ཡར་འཕར་སོང་མི་ལས་ ནདཔ་༡,༧༧༣ ༼ཕོ་༡,༡༢༦ མོ་༦༤༧༽ དྲག་ཡོདཔ་ད་ ད་ལྟོ་ རྐྱང་གནས་ཟུར་བཞག་ནང་ ནད་གཞི་ཐོག་ལུ་སྡོད་མི་ ནདཔ་༣༠༢ ཡོད་མི་ལས་ ཕོ་༡༩༠ དང་མོ་༡༡༢ ཡོད་པའི་གནས་ཚུལ།


text:
༉ སྤྱི་ཟླ་༡ པའི་ཚེས་༣ གྱི་ ཕྱི་རུ་ཁམས་ཅིག་ལས་ གཞུང་གིས་ རྒྱལ་ཡོངས་འགྲུལ་སྐྱོད་བཀག་དམ་དེ་ ཡངས་ཆག་གཏང་ནི་ཨིན་པའི་སྐོར་ མི་སྡེ་བརྡ་བརྒྱུད་ནང་ལས་ཕར་ འཐོར་གཏམ་གསལ་བཀོད་འབད་མི་དེ་གིས་ སྤྱིར་བཏང་མི་མང་ལུ་ མགུ་འཐོམ་བྱུང་སྟེ་ བརྡ་བརྒྱུད་ལས་ཁང་ཚུ་ལུ་ བདེན་དཔྱད་ཀྱི་དོན་ལས་ དྲི་བ་བཀོད་མི་ ལེ་ཤ་ཐོན་ཡི།
མི་མང་ལུ་ མགུ་འཐོམ་བྱུང་མི་དེ་ཡང་ གཙོ་བོ་ར་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་གིས་ ནད་ཡམས་ཀོ་བིཌ་-༡༩ འི་ ཉེན་ཁ་མེད་པའི་ རྫོང་ཁག་ཚུ་ནང་ འགྲོ་འགྲུལ་བཀག་དམ་ཡངས་ཆག་འབད་ནི་དང་ དེ་གི་སྒྲིག་གཞི་ཚུ་ ཟིན་བྲིས་བཏབ་མི་དེ་ གཞུང་གིས་ གསལ་བསྒྲགས་མ་གནངམ་ལས་ གསང་བ་ཤོར་མི་ལུ་བརྟེན་ཨིན་མས།
འགྲོ་འགྲུལ་བཀག་དམ་ ནམ་ལས་ཡངས་སུ་ བཟོ་ནི་ཨིན་ན་དང་ ག་དེ་སྦེ་ འབད་ནི་ཨིན་ན་ དེ་ལས་ གཏན་འཁེལ་མ་འགྱོཝ་ལས་ འགྲུལ་སྐྱོད་ཡངས་ཆག་གི་ སྒྲིག་གཞི་ཟིན་བྲིས་ མི་སྡོ་བརྡ་བརྒྱུད་ནང་ གསལ་སྟོན་འབད་མི་དེ་ལུ་ གཞུང་ལས་ བརྡ་དོན་ཁ་གསལ་ བརྗེ་སོར་འབད་མ་བཏུབ་མི་ལུ་ མི་ལ་ལོ་གིས་ སྐྱོན་བརྗོད་དང་ ཁ་བཏང་མི་ཡང་ཐོན་ནུག།
གནད་དོན་དེ་ ཆེ་མཐོའི་གནས་རིམ་ནང་ གསུང་གྲོས་མ་གནངམ་ལས་ར་ ཟིན་བྲིས་གསང་བ་ཤོར་བཅུག་མི་ ཡང་ཅིན་ གསང་བ་གསལ་སྟོན་འབད་མི་དེ་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་ནང་ན་ལས་ར་ འོང་སྲིད་ནི་ཨིནམ་ལས་ མི་ཚུ་གིས་ ཟིན་བྲིས་གསལ་སྟོན་འབད་མི་དེ་གི་ དྲང་སྤྱོད་དང་ ཀུན་སྤྱོད་རྣམ་གཞག་ལུ་ དྲི་བཀོད་ཡང་འབད་ནི་ འགོ་བཙུགས་ནུག།
ལ་ལོ་གིས་ མི་སྡེ་བརྡ་བརྒྱུད་ནང་ ལས་བྱེད་ཚོགས་ཆུང་ནང་ལས་ གསང་བ་གསལ་སྟོན་མ་འབད་བ་ཅིན་ མི་མང་ལུ་ གསང་བ་ཤོར་ཐབས་མེདཔ་ལས་ ཐ་དམ་ཚིག་དང་ ཚོགས་ཆུང་ལུ་ གུས་ཞབས་མེད་མི་དང་ མི་མང་ལུ་ མགུ་འཐོམ་བཅུག་མི་ལུ་ འགན་འཁྲི་བཀལ་དགོ་ཟེར་ གསལ་བཀོདཡང་འབད་ནུག།
ད་རེས་ནངས་པར་ མི་ཚུ་གིས་ ནད་ཡམས་ཀྱི་ གནས་སྟངས་ལས་ གོ་སྐབས་ལེན་ཏེ་ མ་བདེན་པའི་ གནས་ཚུལ་དང་ རྫུན་གཏམ་ འཐོར་གཏམ་ལ་སོགས་པ་ འཕྲལ་འཕྲལ་ར་ ཁྱབ་སྤེལ་འབད་མི་གིས་ ཉེས་མེད་མི་ཚུ་ལུ་ རྣམ་རྟོག་དང་ འཇིགས་སྣང་ལང་བཅུག་པའི་ གདོང་ལེན་བྱུང་པའི་ ནམ་དུས་ལུ་ ཆེ་རིམ་ཅན་གྱི་ ཚོགས་ཆུང་ནང་ལས་ ཡིག་ཆ་དང་ གྲོས་འཆར་ཚུ་ ཐུགས་ཐག་མ་བཅདཔ་ལས་ར་ གསང་བ་ཤོར་མི་དེ་ ཚ་གྱང་དགོཔ་ཅིག་ཨིན་མས།
ཨིན་རུང་ ཁ་ཙ་ཕྱི་རུ་ བློན་ཆེན་གྱིས་ རྒྱང་མཐོང་ལས་རིམ་ནང་ ནད་ཡམས་ཀོ་བིཌ་-༡༩ འི་ དུས་མཐུན་སྙན་ཞུ་དང་ རྒྱལ་ཡོངས་འགྲོ་འགྲུལ་བཀག་དམ་ ཡངས་སུ་བཟོ་ནི་ཨིན་པའི་སྐོར་ལས་ གསལ་བཤད་གནང་མི་དེ་ སྤྱི་ཟླ་༡ པའི་ཚེས་༣ གྱི་ ཕྱི་རུ་ཁམས་ཅིག་ཁར་ ནད་ཡམས་ཀྱི་ ཉེན་ཁ་མེད་པའི་ རྫོང་ཁག་ཚུ་ནང་ འགྲུལ་སྐྱོད་ཡངས་ཆག་གི་ ཟིན་བྲིས་གསང་བ་ཤོར་མི་དང་ མ་འདྲཝ་ག་ནི་ཡང་མ་མཇལ།
དེ་འབདཝ་ལས་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་གིས་ ཟིན་བྲིས་བཏབ་མི་དེ་ ཧེ་མ་ལས་ར་ ཐུགས་ཐག་བཅད་དེ་ གཏན་འཁེལ་བཟོ་ཡོད་པའི་ བརྡ་མཚོན་སྟོན་ཡོད་རུང་ མི་མང་ལུ་ གཞུང་འབྲེལ་ཐོག་ གསལ་བསྒྲགས་མ་འབད་བའི་ཧེ་མར་ གསང་བ་གསལ་སྟོན་འབད་མི་ ག་ཨིན་རུང་ བྱ་རིམ་དང་འཁྲིལ་ འགན་འཁྲི་བཀལ་ནི་དེ་ཡང་ ག་ནི་བ་གལ་ཆེ།
གཞུང་གི་ འགྲོ་འགྲུལ་བཀག་དམ་འབད་མི་དེ་ གཙོ་བོ་ར་ ང་བཅས་རའི་མི་ཚུ་ ནད་ཡམས་ལས་ ཉེན་སྐྱོབ་འབད་ནི་དང་ མི་སྡེའི་ནང་ ཁྱབ་སྤེལ་བཀག་འཛིན་འབད་ཐབས་ལུ་ཨིནམ་བཞིན་དུ་ འགྲུལ་སྐྱོད་བཀག་དམ་ཐེངས་དང་པ་ལས་ ཡོན་ཏན་དང་ ཉམས་མྱོང་ཐོབ་མི་ལུ་བརྟེན་ ད་རེས་ བཀག་དམ་ཐེངས་༢ པ་དེ་ མཐར་འཁྱོལ་བྱུང་ཡོདཔ་བཞིན་དུ་ བདུན་ཕྲག་༢ ཀྱི་ཤུལ་ལུ་ ཐིམ་ཕུག་དང་ སྤ་རོ་མ་གཏོགས་ རྫོང་ཁག་གཞན་ཚུ་ནང་ ནངས་པ་ལས་ བཀག་དམ་ཡངས་སུ་ བཟོཝ་ཨིན་མས།
ང་བཅས་ར་ གནས་ཚུལ་རྫུས་མ་དང་ གསང་གཏམ་ཚུ་ལུ་ མགུ་འཐོམ་ནི་མེན་པར་ ནད་ཡམས་འཕྱེལ་འགྱོ་བའི་བསྒང་ཡོད་མི་དེ་ དམ་འཛིན་འབད་ཐབས་ལུ་ འགྲུལ་སྐྱོད་བཀག་དམ་གྱི་ སྒྲིག་གཞི་ཚུ་ལུ་ ཚུལ་ལྡན་སྦེ་གནས་དགོ།
ང་བཅས་ལུ་ ཚ་གྱང་ལང་དགོཔ་ ཡོད་མི་དེ་ཡང་ ཁ་ཙ་ཚུན་ཚོད་ རྒྱལ་ཁབ་ནང་ ནད་ཡམས་ཐོབ་མིའི་ གྱངས་ཁ་༧༣༤ ལུ་ ལྷོད་ཡོད་མི་ལས་ འགྲོ་འགྲུལ་བཀག་དམ་སྐབས་ མི་༢༧༨ ལུ་ ནད་འབུབ་བདའ་ཟུན་ཡོདཔ་ལས་ ག་ར་གིས་ གསོ་བའི་སྒྲིག་གཞི་ལུ་ གནས་པ་ཅིན་ ནད་ཡམས་འཕྱེལ་འགྱོ་ནི་ལས་བཀག་ཚུགས།


text:
༉ ཐིམ་ཕུག་ སྨད་ཝང་རྒེད་འོག་ ཁ་ས་ཁ་ལས་ སྐྱེས་ལོ་༥༣ ལང་མི་ དཔལམོ་བཟངམོ་གིས་ མོ་རའི་བུམོ་ སྒེར་གྱི་སློབ་གྲྭ་ཅིག་ནང་ བཏང་ཚུགས་མི་དེ་ གེ་ཟ་ལུ་བརྟེན་ཨིན་ཟེར་ དཔའ་ཉམས་དང་བཅསཔ་སྦེ་ བཤདཔ་ཨིན་པས།
དེ་ཡང་ མོ་གིས་ གེ་ཟ་ཚུ་ མེ་བཏང་ཐོག་ལས་ ཐིམ་ཕུག་དང་ ཕུན་ཚོགས་གླིང་གི་ གཞུང་ལམ་བདའ་སྟེ་ རྒྱུན་འགྲུལ་འཐབ་མི་ ལམ་འགྲུལཔ་ཚུ་ལུ་ བཙོངམ་ཨིན་པས།
ཨ་ལོ་༥ གི་ཨའི་ དཔལམོ་བཟངམོ་དེ་ དྲོ་པའི་ཆུ་ཚོད་༧.༣༠ དེ་ཅིག་ཁར་ ཁྱིམ་ནང་ལས་ཐོན་ཏེ་ ཁ་ས་གྲབ་ཆུ་འབྲིང་རིམ་སློབ་གྲྭ་བར་མའི་ལྟག་ལུ་ གཞུང་ལམ་གྱི་ ཟུར་ཁར་སྡོད་དེ་ མེ་འཕུ་བའི་བསྒང་ལས་ ཆུ་ཚོད་༨ ལངམ་ཨིན་པས།
དཔལམོ་བཟངམོ་གིས་ དགའ་འཛུམ་དང་བཅསཔ་སྦེ་ སླབ་མིའི་ནང་ མོ་གིས་ ལོ་དག་པ་ཅིག་གི་ཧེ་མ་ གེ་ཟ་བཙོང་ནི་ འགོ་བཙུགས་ཞིནམ་ལས་ཚུར་ འོང་འབབ་ལེགས་ཤོམ་ བཟོ་ཚུགས་ཡོདཔ་ལས་ སློབ་གྲྭ་ནང་འགྱོ་མི་ ཨ་ལོ་ཚུ་གི་ ཟད་འགྲོ་ལུ་ ལྷན་ཐབས་སྦོམ་ བྱུངམ་མས་ཟེར་ཨིནམ་ན་ མོ་གིས་ ཤིང་འབྲས་དང་ ཚོད་བསྲེའི་རིགས་ཚུ་ཡང་བཙོངམ་མས་ཟེར་ཨིན་པས།
མོ་གིས་ གེ་ཟ་རྐྱངམ་གཅིག་ལས་ར་ ཉིནམ་༡ ནང་ དངུལ་ཀྲམ་༢,༠༠༠ དང་༢,༥༠༠ གི་བར་ན་ འོང་འབབ་བཟོ་ཚུགས་དོ་ཡོདཔ་ད་ གེ་ཟ་མ་བཙོང་པར་ ཤིང་འབྲས་དང་ ཚོད་བསྲེ་བཙོང་པ་ཅིན་ དངུལ་ཀྲམ་༡,༠༠༠ ཡང་ ཐོབ་ཚུགས་པར་ ལཱ་ཁག་བཏངམ་མས་ཟེར་ བཤདཔ་ཨིན་པས།
མོ་གི་བུམོ་དེ་ སྡེཔ་སྲིད་ལུ་ སྐད་ཡིག་དང་ ལམ་སྲོལ་འབྲིང་རིམ་སློབ་གྲྭ་གོང་མའི་ནང་ དཔེ་ཆ་ལྷབ་དོ་ཡོདཔ་ད་ བུམོ་གི་དོན་ལུ་ ལོ་རེ་ནང་ སློབ་གྲྭའི་འཐུས་ དངུལ་ཀྲམ་༤༠,༠༠༠ དེ་རེ་ སྤྲོད་དགོ་མི་འདི་ གེ་ཟ་བཙོང་མི་ལས་ ཐོན་ཚུགས་དོ་ཡོདཔ་ལས་ དཀའ་ངལ་མེད་ཟེར་ དཔལམོ་བཟངམོ་གིས་ བཤདཔ་ཨིན་པས།
མ་གཞི་ མོ་གིས་ ཉིན་བསྟར་བཞིན་དུ་ ཚོང་འབྲེལ་འཐབ་པ་ཅིན་ ཟླཝ་༡ ནང་ འོང་འབབ་དངུལ་ཀྲམ་༦༠,༠༠༠ ལྷགཔ་ཅིག་ བཟོ་ཚུགས་པའི་ འོས་འབབ་ཡོད་རུང་ མོ་གི་ སོ་ནམ་པ་མཉམ་རོགས་ཚུ་ལུ་ཡང་ འོང་འབབ་བཟོ་ནི་གི་ གོ་སྐབས་འདྲ་མཉམ་ བཟོ་ཐབས་ལུ་ ཁོང་ར་ནང་འཁོད་ལུ་ བློ་བོ་སླབ་སྟེ་ སྡེ་ཚན་བཟོ་ཞིནམ་ལས་ ས་གོ་དེ་ནང་ སྐོར་རྒྱབ་ཐོག་ལས་ སོ་ནམ་གྱི་ ཐོན་སྐྱེད་ཚུ་ བཙོང་དོ་ཟེར་ཨིནམ་ད་ དཔེར་ན་ ད་རེས་བཟུམ་ དཔལམོ་བཟངམོ་གིས་ བཙོང་པ་ཅིན་ དེ་གི་ནངས་པར་ མཉམ་རོགས་གཞན་ཅིག་ འོངམ་ཨིན་པས།
འདི་བཟུམ་སྦེ་ སློབ་རིམ་༡༠ པ་ མཇུག་བསྡུ་བའི་ཤུལ་ལུ་ གཡུས་ཁར་སོ་ནམ་གྱི་ ལཱ་འབད་སྡོད་མི་ པ་སངས་སྒྲོལམོ་གིས་ཡང་ ས་གོ་སོ་སོར་ནང་སྡོད་དེ་ གེ་ཟ་བཙོང་དོ་ཡོདཔ་ད་ ཁ་ས་ཁའི་ མི་སེར་ཚུ་གི་དོན་ལུ་ གེ་ཟ་དེ་ འོང་འབབ་ཅན་གྱི་ ལོ་ཐོག་ཅིག་ཨིན་ཟེར་ སྐྱེས་ལོ་༢༨ ལང་མི་གིས་ བཤདཔ་ཨིན་པས།
དེ་འབདཝ་ད་ གཞུང་ལམ་བདའ་སྟེ་ གེ་ཟ་དང་ ཤིང་འབྲས་ ཚོད་བསྲེ་བཙོང་མི་ཚུ་ལུ་ ཚ་གྱང་ཅིག་ ཡོད་མི་དེ་ཡང་ རྒེད་འོག་བདག་སྐྱོང་གིས་ བཀག་འཛིན་འབད་མི་ལུ་བརྟེན་ཨིན་པས།
པ་སངས་སྒྲོལམོ་གིས་ སླབ་མིའི་ནང་ རྒེད་འོག་གིས་ རྫོང་ཁག་ལས་ བཙོང་མ་ཆོག་པའི་ བཀའ་རྒྱ་ཡོད་ཟེར་སླབ་སྟེ་ འཕྲལ་འཕྲལ་འབད་ར་ ཞིབ་དཔྱད་འབད་བར་ འོང་ནི་ཡོདཔ་མ་ཚད་ འཕྲལ་ཁམས་ཅིག་ཁར་ རྒཔོ་གིས་ མེ་འཕུ་མི་དེ་ཡང་ བསད་བཅུག་ཅི་ཟེར་ཨིན་པས།
འཕྲལ་ཁམས་ཅིག་ཁར་ རྒེད་འོག་ནང་ ཞལ་འཛོམས་ཅིག་ འཚོགས་པའི་སྐབས་ རྒཔོ་གིས་ སློབ་རིམ་༡༠ པ་དང་༡༢ པ་ མཐར་འཁྱོལ་མི་ཚུ་གིས་ སོ་ནམ་གྱི་ ལཱ་འབད་བ་ཅིན་ དངུལ་ཀྲམ་འབུམ་༥ རྒྱབ་སྐྱོར་འབད་འོང་ཟེར་ སླབ་ཡོད་རུང་ ད་རེས་ ཁོང་ལུ་ གེ་ཟ་བཙོང་མ་བཅུག་མི་༢ རྟགས་མི་མཐུན་པས་ཟེར་ མོ་གིས་ བཤདཔ་ཨིན་པས།
སོ་ནམ་ཐོན་སྐྱེད་བཙོང་མི་ཚུ་གིས་འབད་བ་ཅིན་ ལམ་བདའ་སྟེ་ སོ་ནམ་ཐོན་སྐྱེད་མ་བཙོང་པ་ཅིན་ གེ་ཟ་ཚུ་ འཚོ་ཐལཝ་ད་ ག་གིས་ཡང་ ཉོ་མི་བཏུབ་པའི་ཁར་ ཚོད་བསྲེའི་རིགས་ཚུ་ཡང་ རུལཝ་མས་ཟེར་ཨིན་པས།
ཐིམ་ཕུག་གི་རྫོང་བདག་ ཚེ་དབང་རིག་འཛིན་གྱིས་ རྫོང་ཁག་བདག་སྐྱོང་གི་ ཁ་ཐུག་ལས་ བཀའ་རྒྱ་བྱིན་མི་དེ་ ཐོན་སྐྱེད་ཚུ་ བཙོང་མ་ཆོགཔ་སྦེ་མེན་པར་ གཞུང་ལམ་བདའ་སྟེ་ ཏིར་པཱལ་སྤུབས་ཏེ་བཙོངམ་ད་ ཕྱི་ཁའི་མགྱོནམ་ཚུ་ ཡར་མར་བྱོནམ་ད་ མཛེས་ཆ་དང་ལྡནམ་སྦེ་ མ་མཐོང་ནི་དེ་གིས་ཨིན་ཟེར་ བཤདཔ་ཨིན་པས།
རྫོང་བདག་གིས་འབད་བ་ཅིན་ མི་ཚུ་གིས་ མེ་འཕུ་བའི་སྐབས་ རྒྱུན་འགྲུལ་འཐབ་མི་ཚུ་ལུ་ དཀའ་ངལ་མེདཔ་དང་ ས་གོ་ཚུ་ཡང་ གཙང་སྦྲ་དང་ལྡནམ་སྦེ་ བཞག་པ་ཅིན་ སོ་ནམ་གྱི་ ཐོན་སྐྱེད་ཚུ་ ཚོང་འབྲེལ་འཐབ་མི་ལུ་ རྒྱབ་སྐྱོར་ཡོདཔ་ལས་ གཞུང་ལམ་བདའ་སྟེ་ ཚོང་འབྲེལ་འཐབ་སའི་ ཁྱིམ་ཚུ་ཡང་ རྐྱབ་བྱིན་ནིའི་ རེ་བ་ཡོད་ཟེར་ཨིན་པས།
ཁ་ས་ཁ་སྤྱི་འོག་གི་ཚོགས་པ་ ཤེལ་དཀར་ཆོས་སྒྲོན་གྱིས་ སླབ་མིའི་ནང་ གཞུང་ལམ་དེ་ལས་ ཕྱི་ཁའི་མགྱོནམ་ ཆེ་ཆུང་མེད་པར་ བྱོན་དོ་ཡོདཔ་ལས་ ཏིར་པཱལ་ལ་སོགས་པ་ སྤུབས་མ་ཆོགཔ་སྦེ་ སླབ་ཡོདཔ་མ་གཏོགས་ ཚོང་འབྲེལ་འཐབ་མ་ཆོགཔ་སྦེ་ མ་སླབ་ཟེར་ཨིན་པས།
གེ་ཟ་མེ་བཏང་སྟེ་བཙོང་རུང་ ལམ་གྱི་སྦོ་ལོགས་ཁར་མེན་པར་ ལམ་གྱི་ལྟག་ལུ་ མེ་འཕུ་དགོཔ་སྦེ་ སླབ་མི་དེ་ཡང་ རྒྱུན་འགྲུལ་འཐབ་མི་ཚུ་གིས་ ལམ་བདའ་སྟེ་ སྣུམ་འཁོར་བཀག་བཞགཔ་ད་ ཐུག་རྐྱེན་འབྱུང་ནིའི་ ཉེན་ཁ་ཡོད་ནི་དེ་གིས་ཨིན་ཟེར་ ཚོགས་པ་གིས་ བཤདཔ་ཨིན་པས།
ཤེལ་དཀར་ཆོས་སྒྲོན་གྱིས་ སླབ་མིའི་ནང་ ཕྱིའི་བློན་པོ་ལ་སོགས་པ་ཚུ་ བྱོན་པའི་སྐབས་ བཀའ་རྒྱ་དང་འཁྲིལ་ ལམ་བདའ་སྟེ་ བཙོང་ནི་ལས་ བཀག་འཛིན་འབད་དོ་ཟེར་ཨིན་པའི་གནས་ཚུལ།
སྐལ་བཟང་དབང་ཕྱུག།


text:
༉ གཞུང་གིས་ ནངས་པར་ལས་ ཕྱིའི་ལས་མི་ཚུ་ རྒྱལ་ཁབ་ནང་ ནང་འདྲེན་འབད་ནི་དེ་ གནས་སྐབས་ཅིག་ མཚམས་འཇོག་འབད་ནི་ཨིན་པས།
དེ་ཡང་ ཁ་ཙ་ བདུན་ཕྲག་༣ གྱི་ ཟུར་བཞག་དུས་ཡུན་ཚང་སྟེ་ ཕྱི་ཁར་ཐོན་པའི་སྐབས་ བློན་ཆེན་ཌོག་ཊར་ བློ་གྲོས་ཚེ་རིང་གིས་ གསལ་བསྒྲགས་གནང་ཡི།
བློན་ཆེན་གྱིས་ གསུངས་མིའི་ནང་ ནད་ཡམས་ཀོ་བིཌ༌-༡༩ འི་ གནས་ཚད་བསྒྱུར་བཅོས་དང་ ཁྱིམ་མཚེས་རྒྱལ་ཁབ་ཚུ་ནང་ ནད་ཡམས་ཐོབ་མིའི་གྱངས་ཁ་ ཨ་རྟག་དང་མ་འདྲཝ་སྦེ་ ཡར་འཕར་འགྱོ་བའི་ ཚ་གྱང་ཡོད་མི་ལུ་བརྟེན་ གནས་སྐབས་ཅིག་ ཕྱིའི་ལས་མི་ཚུ་ ནང་འདྲེན་མི་འབད་ཟེར་ཨིན་པས།
འབྲུག་ལུ་ ནད་ཡམས་ཀྱི་ གནས་སྟངས་ལེགས་ཤོམ་ཡོད་ཟེར་ མི་ཚུ་ ག་དགའཝ་སྦེ་ སྡོད་ནི་མི་འོང་ཟེར་ཨིནམ་ད་ ང་བཅས་ལུ་ ཉེན་ཁ་ཆེ་ཤོས་ར་ ཁྱིམ་ཚང་རྒྱལ་ཁབ་ རྒྱ་གར་ལུ་ འདས་པའི་ཆུ་ཚོད་༢༤ གི་ནང་ ཀོ་བིཌ་-༡༩ ཐོབ་མི་ ནདཔ་གསརཔ་འབུམ་༢ ཐོན་མི་དེ་ ད་ལྟོ་ཚུན་ཚོད་ཀྱི་བར་ན་ མཐོ་ཤོས་ཨིན་པའི་ཁར་ མི་སྟོང་ཕྲག་༡ ལྷགཔ་ཅིག་ ཚེ་ལས་འདས་སོ་ནུག་ཟེར་ བློན་ཆེན་གྱིས་ གསུངས་ཡི།
བློན་ཆེན་གྱིས་འབད་བ་ཅིན་ ནད་འབུབ་ཐོབ་མིའི་ གྱངས་ཁ་ཡར་སེང་འགྱོ་མི་དེ་ཡང་ ལོ་གསར་གྱི་ དུས་སྟོན་བརྩི་སྲུང་དང་ མི་སྤུངས་འཛོམས་འབད་མི་ལུ་བརྟེན་ཨིནམ་ལས་ བདུན་ཕྲག་༡ དང་༢ ཀྱི་རྒྱབ་ལས་ གནས་སྟངས་ག་ཅི་བཟུམ་ཅིག་ནང་ ལྷོད་ནི་ཨིན་ན་ ཚ་གྱང་ལངམ་མས་ཟེར་ཨིན་པས།
ད་རེས་ནངས་པར་ འབྲུག་ལུ་ ཟུར་བཞག་མཐུན་རྐྱེན་ནང་ལས་ ནད་འབུབ་ཐོབ་སྟེ་ཡོདཔ་ བདའ་ཟུན་མི་ མང་ཤོས་ར་ རྒྱ་གར་ལས་ འོང་མི་ཚུ་ཨིནམ་ད་ དེ་ཡང་ རྒྱལ་ཁབ་ནང་ ལཱ་འབད་ནིའི་དོན་ལུ་ འོང་མི་དང་ ལ་ལོ་ཅིག་ རྒྱ་གར་ལས་ ལོག་འོང་མི་ འབྲུགཔ་ཨིན་པའི་ཁར་ བརྡ་བརྒྱུད་ཚུ་ནང་ ལྟ་བའི་སྐབས་ རྒྱ་གར་ལུ་ ཨ་རྟག་དང་མ་འདྲ་བའི་ ནད་གཞི་ཁྱབ་སྤེལ་འགྱོ་དོ་ཡོད་མི་ལུ་ ཞིབ་དཔྱད་འབད་ནི་ འགོ་བཙུགས་ཏེ་འདུག་ཟེར་ བློན་ཆེན་གྱིས་ གསུངས་ཡི།
ཁ་ཙ་ འདས་པའི་ཆུ་ཚོད་༢༤ འི་ནང་འཁོད་ལུ་ སྐྱེས་ལོ་༢༢ ལས་༥༢ ཀྱི་བར་ན་འབད་མི་ ཕོ་སྐྱེས་༥ ལུ་ ཀོ་བིཌ་-༡༩ ཐོབ་ཡོད་པའི་ གྲུབ་འབྲས་ཐོན་མི་ག་ར་ ཕུན་ཚོགས་གླིང་ལུ་ ཟུར་བཞག་མཐུན་རྐྱེན་ནང་བཞག་མི་ ཕྱི་མི་ཚུ་ཨིནམ་ད་ དེ་གི་ཧེ་མར་ སྤྱི་ཟླ་༤ པའི་ཚེས་༡༤ ལུ་ ཕུན་ཚོགས་གླིང་དང་ དགེ་ལེགས་ཕུག་གི་ ཟུར་བཞག་མཐུན་རྐྱེན་ནང་ ཕོ་སྐྱེས་༢ ལུ་ ནད་འབུབ་ཐོབ་སྟེ་ བདའ་ཟུན་མི་ཡང་ ཕྱི་མི་ཨིན་པས།
ཁ་ཙ་ ཉི་མའི་ཆུ་ཚོད་༢ ལུ་ རྒྱལ་ཡོངས་ལས་བྱེད་ཚོགས་ཆུང་དང་ ཕུན་ཚོགས་གླིང་དང་ བསམ་གྲུབ་ལྗོངས་མཁར་ལུ་ཡོད་མི་ ཀོ་བིཌ་-༡༩ ལས་བྱེད་ཚོགས་ཆུང་དང་ ཞལ་འཛོམས་འཚོགས་པའི་སྐབས་ ཚོགས་ཆུང་གིས་ ས་མཚམས་བདའ་སྟེ་ ནད་ཡམས་ཀྱི་ གནས་སྟངས་འཚུབས་ཆེན་དང་ ཉེན་ཁ་ཅན་ཅིག་ལུ་ གྱུར་ཡོདཔ་ལས་ ཉེན་སྲུང་གི་དོན་ལུ་ ས་ཁོངས་ཚུ་ནང་ མི་ཐེབས་བཙུགས་ཏེ་ ལྟ་རྟོག་འབད་བའི་བསྒང་འདུག་ཟེར་ སྙན་ཞུ་ཕུལ་ནུག།
དེ་འབདཝ་ལས་ གནས་སྐབས་ཅིག་གི་དོན་ལུ་ ཕྱིའི་ལས་མི་ཚུ་ ནང་འདྲེན་འབད་ནི་དེ་ བཀག་ཆ་འབད་རུང་ བཏུབ་ནི་མས་ཟེར་ གྲོས་འཆར་ཕུལ་ནུག་ཟེར་ཨིན་པས།
ལས་མི་ནང་འདྲེན་མཚམས་འཇོག་ལུ་བརྟེན་ རྒྱལ་ཁབ་ཀྱི་ དཔལ་འབྱོར་དང་ མི་རེ་གཉིས་ལུ་ཡང་ ཐོ་ཕོག་རུང་ བཀག་ཆ་མ་འབད་བར་ ཐབས་ར་མིན་འདུག་ཟེར་ བློན་ཆེན་གྱིས་ གསུངས་པའི་ཁར་ འབྲུག་གིས་ འདས་པའི་ལོ་༡ གི་རིང་ གནམ་མེད་ས་མེད་ལཱ་རྩ་འགེངས་འབད་མི་དེ་ ད་ལས་ཕར་ ཉིནམ་༡ དང་༢ དེ་ཅིག་ནང་ མེདཔ་གཏང་ཉེན་ཡོདཔ་ལས་ ཚ་གྱང་ལང་སྟེ་ ཕྱི་རུ་གཉིད་ཡང་ལོག་མི་བཏུབ་པས་ཟེར་ གསུངས་ཡི།
ཁ་ཙ་ཕྱི་རུ་ཚུན་ཚོད་ རྒྱལ་ཁབ་ནང་ ནད་ཡམས་ཀོ་བིཌ་-༡༩ ཐོབ་མིའི་གྱངས་ཁ་༩༣༤ ལུ་ ལྷོད་ཡོད་མི་ལས་ ད་ལྟོ་ རྐྱང་གནས་ཟུར་བཞག་ནང་ ཕོ་༤༨ དང་མོ་༩ འབདཝ་ད་ ནདཔ་༥༧ ཡོདཔ་ཨིན་པས།
རྒྱ་གར་རྒྱལ་ཁབ་ནང་འབད་བ་ཅིན་ མི་༡༤,༠༧༤,༥༦༤ ལུ་ ཀོ་བིཌ་-༡༩ ཐོབ་མི་ལས་༡༧༣,༡༢༣ ལུ་ ཤི་རྐྱེན་བྱུང་ཡོད་པའི་གནས་ཚུལ།
བཀྲིས་ཕུན་ཚོགས།


text:
LibreOffice 7.3 Help
ད་ལྟོའི་ཚེས་གྲངས་དེ་ ས་སྒོ་སྦེ་བཙུགསཔ་ཨིན། སྔོན་སྒྲིག་ཚེས་གྲངས་ཀྱི་རྩ་སྒྲིག་དེ་ ལག་ལེན་འཐབ་ཡོདཔ་ཨིནམ་དང་ ཚེས་གྲངས་དེ་ རང་བཞིན་གྱིས་དུས་མཐུན་མ་བཟོ་བར་བཞགཔ་ཨིན།
ཁྱོད་ཀྱི་ཚེས་གྲངས་ཀྱི་རྩ་སྒྲིག་སོ་སོ་ཅིག་ ངེས་འཛིན་འབད་དགོཔ་དང་ ཡང་ན་ རང་བཞིན་གྱིས་ དུས་མཐུན་བཟོ་ཡོད་པའི་ ཚེས་གྲངས་དེ་ ཡོད་པ་ཅིན་ ས་སྒོའི་ཌའི་ལོག་ནང་ རེ་འདོད་བསྐྱེད་ཡོད་པའི་ སྒྲིག་སྟངས་ཚུ་བཟོ་ནི་དང་ ས་སྒོའི་བརྡ་བཀོད་ཅིག་ བཙུགས་ནི་ལུ་བཙུགས་ནི་-ས་སྒོ་-གཞན་མི་ཚུ་སེལ་འཐུ་འབད། ཞུན་དག་གི་-ས་སྒོ་ཚུ་ གདམ་ཁ་རྐྱབ་ཐོག་ལས་ ཡོད་བཞིན་པའི་ཚེས་གྲངས་ས་སྒོ་གི་ རྩ་སྒྲིག་འདི་ དུས་ཚོད་ནམ་རང་འབད་རུང་ ལེགས་བཅོས་འབད་བཏུབ་ཨིན།


text:
བཀྲིས་སྒང་རྫོང་ཁག་གི་ མཐའ་ཟུར་ས་གནས་ཅིག་ཨིན་མི་ མེ་རག་དེ་ རྒྱ་མཚོའི་གནས་ཚད་ལས་ མི་ཊར་༣,༥༠༠ གི་ས་ཁར་ ཆགས་ཡོདཔ་བཞིན་དུ་ ས་གནས་ཀྱི་ མི་སྡེ་ཚུ་ འཚོ་བ་གཙོ་བོ་ར་ ལ་ནོར་ལུ་ བརྟེན་སྡོདཔ་ཨིན་པས། མེ་རག་གི་ ནོར་རྫིཔ་ཚུ་ ནོར་གྱི་བྱང་ས་ལུ་ ཧ་ལམ་ཟླཝ་༩ དེ་ཅིག་གི་རིང་ སྡོད་པའི་ཤུལ་ལས་ ལ་ནོར་གཡག་ཚུ་ གནམ་བྱཱར་ལུ་ གཡུས་ཁར་ལོག་བདའ་འོང་པའི་བསྒང་།
Check Also
གློག་ཤུགས་ཀྱིས་ ཆུ་མིག་ཐང་གི་ སློབ་ཕྲུག་ཅིག་འཚིགས་ཡོདཔ།
༉ སྐྱེས་ལོ་༡༤ ལང་མི་ ཆུ་མིག་ཐང་འབྲིང་རིམ་སློབ་གྲྭ་བར་མའི་ སློབ་ཕྲུག་ཅིག་ གློག་མེ་གིས་ ཤུགས་འབད་ར་ འཚིགས་པའི་ཤུལ་ལས་ ད་ལྟོ་ ཕུན་ཚོགས་གླིང་སྨན་ཁང་ནང་ སྨན་བཅོས་འབད་བའི་བསྒང་ཡོདཔ་ཨིན་པས། རྐྱེན་ངན་དེ་ཡང་ སྤྱི་ཟླ་༦ པའི་ཚེས་༢༥ ལུ་ …


text:
༉ འབྲུག་བཟའ་སྤྱོད་ལས་འཛིན་གྱིས་ འཕྲོ་མཐུད་དེ་ར་ ནང་འཁོད་ལས་ཐོན་སྐྱེད་འབད་མི་ ཆུམ་གྱི་རིགས་ཚུ་ ཉོ་སྒྲུབ་འབད་ནི་ཨིནམ་ལས་ སོ་ནམ་པ་ཚུ་གི་དོན་ལུ་ གནས་ཚུལ་བཟང་པོ་ཅིག་ཨིན་མས།
དེ་ཡང་ གཙོ་བོ་ར་ སོ་ནམ་པ་ཚུ་གིས་ འབྱ་འཛུགས་སྐྱོང་འབད་ནི་ལུ་ སེམས་ཤུགས་བསྐྱེད་བཅུག་ནི་དང་ རྒྱལ་ཁབ་ནང་ ཆུམ་གྱི་ཐོན་སྐྱེད་ ཡར་སེང་འབད་ཐོག་ལས་ རང་མགོ་རང་འདྲོངས་བཟོ་ནིའི་ ཐབས་བྱུས་ཨིན་མས།
ད་ལས་ཕར་ རྒྱལ་ཁབ་མཐའ་དབུས་མེད་པར་ སོ་ནམ་ཚོང་ཁང་༡༠༠ ལྷགཔ་ཅིག་ གཞི་བཙུགས་འབད་མི་ཚུ་གིས་ སོ་ནམ་པ་ཚུ་ལས་ རེད་ཉོ་ཞིནམ་ལས་ ཆུམ་འཐག་སྟེ་ ཚོང་སྒྱུར་འཐབ་ནི་ཨིན་མས།
ལཱ་ཤུལ་དབྱེ་ཞིབ་སྙན་ཞུ་དང་འཁྲིལཝ་ད་ ས་གནས་ལ་ལོ་ཅིག་གིས་ ཐོན་སྐྱེད་འབད་མི་ ཆུམ་གྱི་རིགས་ཚུ་གིས་ གོང་ཚད་ལེགས་ཤོམ་སྦེ་ ཐོབ་མ་ཚུགས་ནི་དེ་གིས་ ཚོང་འབྲེལ་ལུ་ ཐོ་ཕོག་མི་ལུ་བརྟེན་ སོ་ནམ་ལྷན་ཁག་དང་ གཞུང་གིས་ བར་འབྲེལ་འཐབ་སྟེ་ ཆུམ་གྱི་སྤུས་ཚད་ ལེགས་བཅོས་འབད་དགོཔ་ད་ དེའི་དོན་ལུ་ ཞིབ་འཚོལ་རྣམ་དག་ཅིག་ འབད་དགོཔ་འདུག་ཟེར་ཨིན་མས།
མ་གཞི་ སློབ་གྲྭའི་བཟའ་སྤྱོད་ལས་རིམ་བརྒྱུད་དེ་ སློབ་གྲྭ་ཚུ་ནང་ ས་གནས་ཁག་གིས་ ཐོན་སྐྱེད་འབད་མི་ཆུམ་ཚུ་ བཀྲམ་སྤེལ་འབད་ནིའི་དོན་ལུ་ འབྲུག་བཟའ་སྤྱོད་ལས་འཛིན་དང་ ཤེས་རིག་ལྷན་ཁག་གི་བར་ན་ ཆིངས་ཡིག་ཅིག་ བཟོ་སྟེ་ཡོད་རུང་ ད་ལྟོ་ཚུན་ ལག་ལེན་འཐབ་མ་ཚུགས་པར་ ལུས་ཡོདཔ་ལས་ རྗེས་དཔྱད་འབད་དགོཔ་འདུག།
རྒྱལ་ཁབ་ནང་ བཟའ་སྤྱོད་འབད་བཏུབ་པའི་ ས་ཞིང་གི་ཚད་གཞི་དེ་ ལོ་བསྟར་བཞིན་དུ་ མར་ཉམས་འགྱོ་དོ་ཡོདཔ་ད་ དེ་ཡང་ སྣུམ་འཁོར་ལམ་དང་ སྒྲིང་ཁྱིམ་ དེ་ལས་ ཁྲོམ་སྡེ་གོང་འཕེལ་ལུ་བརྟེན་ འབྱ་ཞིང་ཨེ་ཀར་༡,༠༢༣ དེ་ཅིག་ ཚུད་ཡོདཔ་མ་ཚད་ རྒྱལ་ཁབ་ནང་འཁོད་ལུ་ སྤྱིར་བསྡོམས་འབྱ་ཞིང་ཨེ་ཀར་༦,༣༤༥ དེ་ཅིག་ མཐའ་འཁོབས་སྦེ་ ལུས་ནི་དེ་གིས་ཨིན་མས།
ཆུམ་གྱི་ཐད་ཁར་ རང་ལྡང་བཟོ་དགོ་པ་ཅིན་ རྒྱལ་ཁབ་ནང་ ལོ་བསྟར་བཞིན་དུ་ ཆུམ་མེ་ཊིག་ཊཱོན་༢༦༠,༣༢༠ དེ་ཅིག་ ཐོན་སྐྱེད་འབད་ཚུགས་པའི་ འབྱ་ཞིང་ཨེ་ཀར་༡༦༠,༠༠༠ དེ་ཅིག་ ངེས་པར་དུ་དགོཔ་ད་ ད་ལྟོ་བཟུམ་ཅིག་འབད་བ་ཅིན་ རྒྱལ་ཁབ་ནང་ ཧ་ལམ་ ཆུམ་མེ་ཊིག་ཊཱོན་༡༨༠,༠༦༨ དེ་ཅིག་ མ་ལང་པར་ཡོདཔ་ལས་ སོ་ནམ་པ་ཚུ་ལུ་ ཆུམ་འབོར་ཆེ་ཏོག་ཏོ་སྦེ་ ཐོན་སྐྱེད་འབད་ནི་ལུ་ སེམས་ཤུགས་བསྐྱེད་བཅུག་ནི་དེ་ གལ་ཆེ་དྲགས་ཅིག་ཨིན་མས།
ཐོན་ཤུགས་ཉུང་མི་དང་ གླ་ཆ་མཐོ་དྲགས་ ཞིང་ཆུ་དཀོན་དྲགས་ རི་དྭགས་སེམས་ཅན་གྱི་གནོད་སྐྱོན་ ཚོང་ལམ་ཉུང་སུ་འབད་མི་ བསྐྱིན་འགྲུལ་མ་ཐོབ་མི་ དེ་ལས་ འཕྲུལ་ཆས་མེད་པའི་ གནད་དོན་ཚུ་ལུ་བརྟེན་ ང་བཅས་རའི་ སོ་ནམ་ཞིང་པ་ཚུ་ ཆུ་ཞིང་རྒྱ་ཆེ་དྲགས་སྦེ་ ལྕང་ལཱ་རྐྱབ་ནི་ལུ་ སེམས་ཤུགས་བསྐྱེད་མི་ཚུགས་དོ་ཡོདཔ་ཨིན་མས།
དཀའ་ངལ་དང་ གདོང་ལེན་ཚུ་ ང་བཅས་ཀྱིས་ ཤེས་རྟོགས་བྱུངམ་ལས་ ད་ལས་ཕར་ སེལ་ཐབས་འབད་ནི་ལུ་ དམིགས་གཏད་བསྐྱེད་དེ་ ལག་ལེན་འཐབ་དགོཔ་ད་ གལ་སྲིད་ འབྲེལ་ཡོད་དབང་འཛིན་ཚུ་གིས་ ཆུམ་གྱི་ཐོན་སྐྱེད་འབོར་ཆེ་དྲགས་སྦེ་ འབད་ནིའི་འཆར་གཞི་ཡོད་པ་ཅིན་ ཐ་ན་ ན་གཞོན་ཚུ་ལུ་ཡང་ ལཱ་གཡོག་གི་གོ་སྐབས་ བྱིན་ཚུགས་པའི་ འོས་འབབ་འདུག།
དེ་དང་བསྟུན་ སོ་ནམ་གོང་འཕེལ་གཏང་དགོ་པ་ཅིན་ མ་རྩ་བཙུགས་ནི་དེ་ཡང་ གནད་དོན་ཁག་ཆེ་དྲགས་ཅིག་ཨིནམ་ད་ སོ་ནམ་ལས་སྡེ་ནང་ རྒྱལ་ཡོངས་འཆར་དངུལ་བརྒྱ་ཆ་༢.༣ རྐྱངམ་གཅིག་ བགོ་བཀྲམ་འབད་མི་དེ་གིས་ རྒྱལ་ཁབ་ནང་ ཆུམ་གྱི་རང་ལྡང་བཟོ་ནིའི་དམིགས་ཡུལ་ འགྲུབ་ཚུགས་པར་ ལཱ་ཁག་རྐྱབ་ནི་ཨིནམ་ལས་ མ་འོངས་པ་ལུ་ འབྲེལ་ཡོད་དབང་འཛིན་ཚུ་གིས་ ཐུགས་བཞེད་རྒྱ་ཆེ་ལས་ གནང་དགོཔ་འདུག་ཟེར་ ཞུ་ནི་ཨིན།


text:
ཞི་གཡོག་གཟེངས་བསྟོད་ཀྱི་རྟགས་མ་དང་ལག་ཁྱེར་གནང་ཡོདཔ།
09 / ༡༢ / 2021
གཟའ་སྐར་ཕུན་སུམ་ཚོགས་པའི་ཉིནམ་དང་བསྟུན སྤྱི་ཚེས་ ༠༩/༡༢/༢༠༢༡ ལུ་ རྫོང་ཁ་གོང་འཕེལ་ལྷན་ཚོགས་ཡིག་ཚང་ནང་ འབྲུག་གི་རྩ་བ་གསུམ་ལུ་ ལྷག་བསམ་རྣམ་དག་གི་སྒོ་ལས་ ཕྱག་ཞུ་མི་ཞི་གཡོགཔ་ཚུ་ལུ་ གཟེངས་བསྟོད་ཀྱི་རྟགས་མ་དང་ལག་ཁྱེར་གནང་ནིའི་ལས་རིམ་ཅིག་འགོ་འདྲེན་འཐབ་ཡོད།
དུས་ཅི་ ལྷན་ཚོགས་ཡིག་ཚང་ནང་ལས་ ལོ་ངོ་ ༢༠ ལྷག་སྟེ་ཕྱག་ཞུ་མི་ ཡིག་སྐྱེལ་པ་སངས་རྒྱས་ཆོས་སྒྲོན་ལུ་ ...
ཕྱི་འབྲེལ་གྱི་དོན་ལུ་རྫོང་ཁ།
27 / ༠༧ / 2021
ནིའུ་ཌེ་ལི་ལུ་ཡོད་པའི་ འབྲུག་རྒྱལ་གཞུང་སྐུ་ཚབ་ཡིག་ཚང་གིས་ སྤྱི་ལོ་ ༢༠༢༡ ཟླ་ ༧ པའི་ཚེས་ ༢༢ ལུ་ ཕྱི་འབྲེལ་གྱི་དོན་ལུ་ རྫོང་ཁ་ཟེར་མི་ཅིག་འགོ་བཙུགས་གནང་ནུག། འདི་ནང་ལུ་ འབྲུག་རྒྱལ་གཞུང་སྐུ་ཚབ་ཡིག་ཚང་གིས་ བདུན་ཕྲག་གི་མིང་ཚིག་སྦེ་ ཨ་རྟག་ར་ གཟའ་པ་སངས་ཀྱི་ཚེ་ ཕྱི་འབྲེལ་སྲིད་སྐྱོང་གི་ཐ་སྙད་སྐད་སྒྱུར་འབད་དེ་ཡོད་མིའི་མིང་ཚིག་རེ་ ...
རྫོང་ཁ་སློབ་དཔོན་ཚུ་དང་གཅིག་ཁར་གྲོས་བསྟུན་ཞལ་འཛོམས།
21 / ༠༤ / 2021
རྫོང་ཁ་གོང་འཕེལ་ལྷན་ཚོགས་ཡིག་ཚང་གིས་ སྤྱི་ཟླ་ ༤ པའི་ཚེས་ ༡༧ དང་ ༡༨ ལུ་ ས་གནས་བུམ་ཐང་ལུ་སྦེ་ བུམ་ཐང་དང་ཀྲོང་གསར་རྫོང་ཁག་གི་རྫོང་ཁའི་སློབ་དཔོན་ཚུ་དང་གཅིག་ཁར་ ཉིན་གྲངས་གཉིས་ཀྱི་རིང་ གྲོས་བསྟུན་ཞལ་འཛོམས་ཅིག་འགོ་འདྲེན་འཐབ་ཡོདཔ་ཨིན། ལས་རིམ་དེ་ནང་ལུ་ རྫོང་ཁག་རེ་ལས་ སློབ་དཔོན་ ༢༠ རེ་སྦེ་ སློབ་དཔོན་བསྡོམས་ ༤༠ གིས་བཅའ་མར་གཏོགས་ཡོད། ...
ཡོངས་འབྲེལ་འཆར་སྒོ་ཚུ་རྫོང་ཁའི་ནང་བཟོ་ནིའི་གོ་བསྡུར་ཞལ་འཛོམས།
05 / ༠༤ / 2021
མི་དམངས་ཀྱིས་ བརྡ་དོན་དང་ཞབས་ཏོག་ཚུ་ འདྲ་མཉམ་དང་འཇམ་ཏོང་ཏོ་སྦེ་འཐོབ་ཚུགསཔ་བཟོ་ནིའི་དོན་ལུ་ རྫོང་ཁག་བཅུ་ཐམ་གྱི་རྫོང་ཁའི་ངོ་ཚབ་འགོ་དཔོན་ཚུ་དང་གཅིག་ཁར་ བདུན་ཕྲག་གཅིག་གི་རིང་ལུ་ གོ་བསྡུར་ཞལ་འཛོམས་ཅིག་འགོ་འདྲེན་འཐབ་པའི་བསྒང་ཡོདཔ་ཨིན། གོ་བསྡུར་ཞལ་འཛོམས་ཀྱི་ མཇུག་གི་ཉིནམ་གཉིས་ཀྱི་རིང་ ཡོངས་འབྲེལ་འཆར་སྒོའི་འཛིན་སྐྱོང་པ་ཚུ་གིས་ཡང་བཅའ་མར་གཏོགས་ནིའི་ལས་རིམ་ཅིག་ཡོདཔ་ཨིན།
གོ་བསྡུར་ཞལ་འཛོམས་ཀྱི་སྐབས་ལུ་ ...
iOS གི་དོན་ལུ་ཚིག་མཛོད་ཀྱི་རིམ་ལུགས་དུས་མཐུན་བཟོ་ཡོདཔ།
01 / ༠༣ / 2021
ཚིག་མཛོད་ཀྱི་འགྲུལ་འཕྲིན་རིམ་ལུགས་འདི་ iOS གི་དོན་ལུ་ཡང་དུས་མཐུན་བཟོ་ཡོདཔ་ཨིན། དུས་མཐུན་བཟོ་ཡོད་པའི་རིམ་ལུགས་ནང་ གློག་རིག་དང་ དཔལ་འབྱོར། དངུལ་འབྲེལ། དེ་ལས་ སྲིད་དོན་གྱི་མིང་ཚིག་ཚུ་ཡང་བཙུགས་ཡོདཔ་ཨིན།
རིམ་ལུགས་དུས་མཐུན་འདི་ཡང་ ཚན་རིག་དང་འཕྲུལ་རིག་མཐོ་རིམ་སློབ་གྲྭ་དང་མཉམ་འབྲེལ་འབད་དེ་བཟོ་ཡོདཔ་ཨིན།
རིམ་ལུགས་འདི་ཕབ་ལེན་འབད་ནིའི་དོན་ལུ་ ...
ཨའེ་ཨོ་ཨེས་ཀྱི་དོན་ལུ་ རྫོང་ཁའི་ལྡེ་སྒྲོམ།
18 / ༠༢ / 2021
རྫོང་ཁ་གོང་འཕེལ་ལྷན་ཚོགས་ཀྱིས་ ཨའེ་ཨོ་ཨེས་ཀྱི་གློག་ཆས་ཀྱི་དོན་ལུ་ རྫོང་ཁའི་ལྡེ་སྒྲོམ་རིམ་ལུགས་ཅིག་བཟོ་སྟེ་ ཨེབ་ཨིསི་ཊོར་ནང་བཙུགས་ཡོད་མི་འདི་གསལ་བསྒྲགས་འབདཝ་ཨིན། ཝིན་ཌོསི་གི་ལྡེ་སྒྲོམ་གྱི་སྒྲིག་བཀོད་དང་ ཅོག་འཐདཔ་སྦེ་ཡོདཔ་ལས་ ཨའེ་ཨོ་ཨེས་ཀྱི་གློག་ཆས་ཚུ་ནང་ རྫོང་ཁ་འཇམ་ཏོང་ཏོ་སྦེ་མཛུབ་གནོན་འབད་ཚུགས། རིམ་ལུགས་འདི་ལག་ལེན་འཐབ་ནིའི་དོན་ལུ་ ...
མཐུན་རྐྱེན་གསརཔ་གསར་བཏོན་འབད་ཡོདཔ།
11 / ༠༢ / 2021
རྫོང་ཁ་གོང་འཕེལ་ལྷན་ཚོགས་ཀྱིས་ དེ་རིས་ ལྷན་ཚོགས་ཞལ་འཛོམས་ཐེངས་ ༣༣ པ་འཚོགས་ཡོད་མི་དང་འབྲེལ་ བསམ་འཕེལ་གསུམ་པ་དང་། ཨ་ལུ་ཚུ་གི་དོན་ལུ་ རྫོང་ཁའི་སྤྲོ་གླུ་ ༡༤། དེ་ལས་ པར་སྲུང་དཔེ་དེབ་གཉིས་གསར་བཏོན་འབད་ཡོདཔ་ཨིན། འདི་བཟུམ་སྦེ་ རྫོང་ཁའི་མགྱོགས་ཡིག་གི་ཡིག་གཟུགས་གསརཔ་ཅིག་དང་ རྫོང་ཁ་མཛུབ་གནོན་སློབ་སྟོན་རིམ་ལུགས་ཅིག་གསར་བཏོན་འབད་ཡོདཔ་ཨིན།
བསམ་འཕེལ་གསུམ་པ་དང་ ...
ཞི་གཡོག་གཟེངས་བསྟོད་ཀྱི་རྟགས་མ་དང་ལག་ཁྱེར་གནང་ཡོདཔ།
18 / ༡༢ / 2020
སྤྱི་ཚེས་ ༡༦/༡༢/༢༠ ལུ་ རྫོང་ཁ་གོང་འཕེལ་ལྷན་ཚོགས་ཡིག་ཚང་ནང་ འབྲུག་གི་རྩ་བ་གསུམ་ལུ་ལྷག་བསམ་རྣམ་དག་གི་སྒོ་ལས་ ཕྱག་ཞུ་ཡོད་མི་ཞི་གཡོགཔ་ཚུ་ལུ་ གཟེངས་བསྟོད་ཀྱི་རྟགས་མ་གནང་ནིའི་ལས་རིམ་ཅིག་འགོ་འདྲེན་འཐབ་ཅི།
དུས་ཅི་ རྫོང་ཁ་གོང་འཕེལ་ལྷན་ཚོགས་ཡིག་ཚང་ནང་ལས་ འགོ་དཔོན་དང་ལས་བྱེདཔ་ ༦ གིས་ ཞི་གཡོག་གཟེངས་བསྟོད་རྟགས་མ་ཐོབ་ཡོདཔ་ཨིན། ...
རྫོང་རྒྱུགས་ཀྱི་མོ་བཏབ་ལས་རིམ་འགོ་འདྲེན་འཐབ་ཡོདཔ།
03 / ༡༢ / 2020
རྫོང་ཁ་གོང་འཕེལ་ལྷན་ཚོགས་ཀྱིས་ རྫོང་ཁའི་ཤེས་ཚད་བརྟག་ཞིབ་ཆོས་རྒྱུགས་ ༼རྫོང་རྒྱུགས།༽ ཟེར་བའི་ རྒྱལ་ཡོངས་སྐད་ཡིག་ རྫོང་ཁའི་ལྕོགས་གྲུབ་དང་ཤེས་ཚད་དབྱེ་ཞིབ་འབད་ནིའི་ལམ་ལུགས་ཅིག་བཟོ་ཡོད་མི་འདི་ ད་རེས་ རྒྱལ་ཁབ་ཀྱི་མཐོ་རིམ་སློབ་གྲྭ་དེ་ཚུ་ནང་ལས་ཕར་ མོ་བཏབ་ཀྱི་ལས་རིམ་འགོ་འདྲེན་འཐབ་དོ་ཡོདཔ་ཨིན། རྫོང་རྒྱུགས་ཀྱི་མོ་བཏབ་ལས་རིམ་འདི་ ...
ཁག་འབག་གི་གན་རྒྱ་གུར་མཚན་རྟགས་བཀོད་ཡོདཔ།
25 / ༡༡ / 2020
སྤྱི་ཚེས་༢༣/༡༡/༢༠༢༠ ལུ་ རྫོང་ཁ་གོང་འཕེལ་ལྷན་ཚོགས་དང་ ཀྲོང་གསར་སྟག་རྩེ་ལུ་ཡོད་པའི་སྐད་ཡིག་དང་ལམ་སྲོལ་མཐོ་རིམ་སློབ་གྲྭ་གཉིས་ཀྱི་བར་ན་ ཁག་འབག་གི་གན་རྒྱ་གུར་མཚན་རྟགས་བཀོད་ཡོདཔ་ཨིན། འདི་ཡང་ ལོ་ལྔ་འཆར་གཞི་༡༢ པའི་དམིགས་བསལ་ལས་འགུལ་ ཌི་ཇི་ཊཱལ་འབྲུག་ཡུལ་གྱི་འོག་ལུ་ རྫོང་ཁ་གོང་འཕེལ་ལྷན་ཚོགས་ཀྱིས་ ཨིང་སྐད་དང་རྫོང་ཁའི་བར་ན་ ...
གནས་ཚུལ་གྱི་གཏན་མཛོད།


text:
༉ འབྲུག་གི་བཙག་འཐུ་ལྷན་ཚོགས་ཀྱི་ མི་དམངས་ཡོངས་ལུ་ཞུ་དོན་དེ་ཡང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༡༡༢ པ་དང་ འབྲུག་གི་འགྲེམ་ཐོག་རྒྱན་ཤོག་ བཅའ་ཡིག་དང་སྒྲིགས་གཞི་༢༠༡༣ ཅན་མའི་དོན་ཚན་ ༤.༡ པ་དང་འཁྲིལ་ ས་གནས་གཞུང་གི་བཙག་འཐུ་གོ་རིམ་གཉིས་པ ༢༠༡༦ གི་ བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ མི་དམངས་ཀྱིས་བརྟག་ཞིབ་འབད་དེ་ ཐོབ་བརྗོད་དང་དགག་ཆ་བཀོད་ནི་གི་དོན་ལུ་ གསར་སྟོན་འབདཝ་ཨིན།
བཙག་འཐུའི་ཐོ་ཡིག་ཟིན་བྲིས་དང་ འགྲེམ་ཐོག་ཚོགས་རྒྱན་སྐྱུར་མི་ཚུའི་ཟིན་ཐོ་འདི་ འབྲེལ་ཡོད་རྫོང་ཁག་བཙག་འཐུའི་ཡིག་ཚང་དང་ ཐིམ་ཕུག་ཀ་ཝང་བྱང་ས་ འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ (དམངས་གཙོའི་ཁང་བཟང་) ཡང་ན་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.election-bhutan.org.bt ཚུ་ནང་གཟིགས་ཚུགས།
ཁྱད་ཡོན་ལྡན་པའི་ཚོགས་རྒྱན་སྐྱུར་མི་ཆ་མཉམ་གྱིས་རང་ ཁྱོད་རང་བཙག་འཐུའི་ཐོ་ཡིག་ནང་ཚུད་ཡོདཔ་དང་ ཁ་གསལ་ཚུ་མ་འཛོལ་བར་ ངེས་བདེན་བཀོད་དེ་ཡོདཔ་ལུ་ བདེན་དཔྱད་འབད་གནང་དགོ་པའི་མགྲོན་བརྡ་ཞུཝ་ཨིན། ཐོབ་བརྗོད་ཟེར་མི་འདི་ བཙག་འཐུའི་ཐོ་ཡིག་ནང་བཀོད་ནི་ལུ་ (དཔེ་འབདནི་ བཙག་འཐུའི་ཐོ་ཡིག་ནང་ ནོར་བ་འབད་བཀོད་དེ་ཡོད་མི་དང་ ཡང་ན་ ག་འབད་རུང་ཅིག་གི་བརྡ་དོན་མ་ཚུད་པར་ཡོད་མི་དེ་ དག་བཅོས་འབད་ནི་ལུ་སླབ་ཨིན) དེ་ལས་ /ཡང་ན་ དགག་ཆ་ཟེར་མི་འདི་ (དཔེ་འབདནི་ བཙག་འཐུའི་ཐོ་ཡིག་ནང་ ག་འབད་རུང་ཅིག་འཛོལ་ཏེ་བཙུགས་ཡོད་མི་ལུ་ དགག་ཆ་བཀོད་ནི་ལུ་སླབ་ཨིན) གལ་སྲིད་ འདི་བཟུམ་ཚུ་ཡོད་དེ་འབད་བ་ཅིན་ སྤྱི་ལོ་༢༠༡༦ སྤྱི་ཟླ་༧ པའི་སྤྱི་ཚེས་༢༠ ལས་འགོ་བཙུགས་ སྤྱི་ཚེས་༣༠ ཚུན་གྱི་བར་ན་ རང་སོའི་འབྲེལ་ཡོད་ རྫོང་ཁག་བཙག་འཐུ་ཡིག་ཚང་ནང་ལུ་བཀོད་དགོ།
ཐོབ་བརྗོད་དང་དགག་ཆ་བཀོད་ནི་ལུ་དགོ་པའི་འབྲི་ཤོག་འདི་ བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་ རྫོང་ཁག་བཙག་འཐུའི་ཡིག་ཚང་ དེ་ལས་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ནང་ལས་ཐོབ་ཚུགས།
བརྡ་དོན་ཁ་གསལ་གྱི་དོན་ལུ་ འབྲེལ་བ་འཐབ་ས།
བསོད་ནམས་སྟོབས་རྒྱས།
མདོ་ཆེན་ངོ་ཚབ།
བཙག་འཐུའི་ཐོ་ཡིག་དང་བཅད་མཚམས་ལས་ཁུངས།
འགྲུལ་འཕྲིན་ཨང་ ༡༧༦༧༢༠༦༢
པར་འཕྲིན་ཨང་ ༠༢༣༣༤༧༦༣
(ཆོས་རྒྱལ་ཟླ་སྒོ་རིག་འཛིན)
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ ནད་ཡམས་ཀྱི་ གནས་སྟངས་ལུ་བརྟེན་ འབྲུག་རྒྱལ་པོའི་ རྒུད་གསོའི་སྐྱིད་སྡུག་ཐོབ་མི་ཚུ་གིས་ འཕྲོ་མཐུད་དེ་ར་ སྤྱི་ལོ་༢༠༢༡ གི་ ཟླཝ་དང་པ་ལས་༣ པ་ཚུན་ འཐོབ་ནི་ཨིན་པས།
ཁ་ཙ་ སྐྱིད་སྡུག་ཡིག་ཚང་ལས་ གནས་ཚུལ་གསར་བཏོན་ འབད་མི་དང་འཁྲིལཝ་ད་ སྐྱིད་སྡུག་ཧྲིལ་བུམ་ཐོབ་མི་ཚུ་གིས་ དངུལ་ཀྲམ་༡༠,༠༠༠ དང་ ཆ་ཤས་རེ་ཐོབ་མི་ཚུ་གིས་ དངུལ་ཀྲམ་༧,༠༠༠རེ་ འཐོབ་ཚུགས་ཟེར་ཨིན་པས།
དུས་ཅི་ སྐྱིད་སྡུག་གི་དོན་ལུ་ སྤྱི་ཟླ་༡༠ པ་ལས་༡༢ ཀྱི་བར་ན་ མིང་ཐོ་བཀོད་མི་ཚུ་གིས་ ལོག་བཙུགས་མི་དགོ་ནི་ཨིན་རུང་ གསརཔ་བཙུགས་འདོད་ཡོད་མི་ཚུ་གིས་ འབད་ཆོག་ནི་ཨིན་པས།
ཞུ་ཡིག་ཚུ་ ཡོངས་འབྲེལ་འཆར་སྒོ་www.royalkidu.bt ཡང་ན་ སྤྱོད་ཁྲལ་དགོངས་ཡངས་ ཨང་ཚུ་གི་ཐོག་ལས་ འབྲེལ་བ་འཐབ་ཚུགས་ནི་ཨིན་པས།
དུས་ཅི་ སྤྱི་ཟླ་༤ པའི་ཚེས་༡༤ ལས་ སྤྱི་ཟླ་༡༡ པའི་ཚེས་༣༠ ཚུན་གྱི་བར་ན་ སྐྱིད་སྡུག་དོན་ལུ་ ཞུ་ཡིག་བཙུགས་མི་ ༤༣,༨༥༥ ཐོན་ཡོད་མི་ལས་༣༤,༣༨༤ གིས་ སྐྱིད་སྡུག་ཐོབ་སྟེ་ཡོད་མི་དེ་ བརྒྱ་ཆ་༧༨ ཀྱི་རྩིས་ཨིནམ་ད་༩,༤༧༡ ལུ་ འོས་འབབ་མེདཔ་ཨིན་པས།
སྐྱིད་སྡུག་ཐོབ་མི་ཚུ་གི་གྲས་ལས་༧,༧༣༡ གིས་ སྤྱི་ཟླ་༤ པ་ལས་ ཐོབ་བཞིན་དུ་ཡོད་མི་དེ་ ཟླཝ་༨ ཀྱི་རྩིས་ཨིནམ་ད་ སྐྱིད་སྡུག་ཐོབ་མི་གི་གྲས་ལས་ མང་ཤོས་ར་ སྐྱེས་ལོ་༢༠ དང་༢༩ གི་བར་ན་འབད་མི་ བརྒྱ་ཆ་༥༡ ཡོད་མི་ཚུ་ཡོདཔ་ད་ ལྟ་བཤལ་ལས་སྡེ་ཚུ་ནང་ ལཱ་འབད་མི་ བརྒྱ་ཆ་༣༤ ཡོདཔ་ཨིན་པས།
དེ་དང་གཅིག་ཁར་ ཨ་ལོ་༢༥,༠༠༠ ལུ་ཡང་ ཨ་ལོའི་གྲོགས་རམ་སྐྱིད་སྡུག་གིས་ ཟླ་རིམ་བཞིན་དུ་ དངུལ་ཀྲམ་༨༠༠ རེ་ སྤྲོད་བཞིན་དུ་ཡོདཔ་ད་ ད་ཚུན་ རྒྱལ་ཡོངས་ཐུབ་ནུས་མ་དངུལ་ནང་ལས་ ཁེ་ཕན་ཐོབ་མི་༣༤,༣༨༤ གི་དོན་ལུ་ དངུལ་ཀྲམ་ཐེར་འབུམ་༡.༤ བྱིན་ཡོདཔ་ཨིན་པས།
སྐྱིད་སྡུག་གི་ ཞུ་ཡིག་ཚུ་ནང་ སྤྱི་ཟླ་༤ པ་ལས་༦ པའི་བར་ན་ སྐྱིད་སྡུག་དབྱེ་ཁག་དང་པའི་ནང་ མི་ངོམ་༣༣,༨༢༩ གིས་ ཞུ་ཡིག་བཙུགས་ཡོདཔ་ད་ སྤྱི་ཟླ་༧ པ་ལས་༩ པའི་བར་ན་ མི་ངོམ་༣༠,༣༠༠ གིས་ ཞུ་ཡིག་བཙུགས་མིའི་གྲས་ཁར་ དབྱེ་ཁག་དང་པའི་ནང་བཙུགས་མི་༢༢,༥༣༢ ཡོདཔ་ད་ སྤྱི་ཟླ་༡༡ པའི་ཚེས་༣༠ ཚུན་ མི་ངོམ་༢༣,༢༥༣ གིས་ ཞུ་ཡིག་བཙུགས་མི་ལས་༢༠,༩༩༥ ཧེ་མ་ལས་ ཐོབ་བཞིན་དུ་ཡོད་མི་ཚུ་ ཨིན་པས།
སྐྱིད་སྡུག་དབྱེ་ཁག་དང་པའི་ནང་ དངུལ་ཀྲམ་ས་ཡ་༦༧༩.༦ བྱིན་ཡོདཔ་ད་ དབྱེ་ཁག་༢ པའི་ནང་ སྤྱི་ཟླ་༨ པའི་ཚེས་༡༡ ལས་༣༠ གྱི་བར་ན་ རྒྱལ་ཡོངས་འགྲོ་འགྲུལ་བཀག་དམ་འབད་མི་ལུ་བརྟེན་ གྲོགས་རམ་ལེན་མི་ ཡར་སེང་སོང་ཡོདཔ་ལས་ དངུལ་ཀྲམ་ས་ཡ་༥༠༡.༤ བྱིན་ཡོདཔ་ཨིན་པས།
དབྱེ་ཁག་༣ པའི་ནང་ དངུལ་ཀྲམ་ས་ཡ་༢༧༣.༨ བྱིན་ཡོདཔ་ད་ དེ་ནང་ ཨ་ལོ་ཚུ་ལུ་བྱིན་མི་ མ་དངུལ་ཡང་ མཉམ་སྡེབ་འབད་དེ་ ཡོད་པའི་གནས་ཚུལ།
བཀྲིས་བསྟན་འཛིན།


text:
༉ འབྲུག༌གི༌བཙག༌འཐུ༌ལྷན༌ཚོགས༌ཀྱིས༌ མི༌མང༌ཡོངས༌ལུ་ཞུ་དོན་འདི་ཡང་ ད་རེས་ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ འགོ་འདྲེན་འཐབ་ནི་དོན་ལས་ བཙག་འཐུའི་བརྡ་འཕྲིན་སྤེལ་ཡོད་པའི་ལྷན་ཐབས་ལུ་ སྤྱི་འོག་/གཡུས་ཚན་གྱི་གནས་ཚད་ཐོག་ འགོ་འདྲེན་འཐབ་པའི་གདམ་ངོའི་འཛོམས་འདུ་འདི་ སྤྱི་ཚེས་༡༡-༨-༢༠༡༦ ལས་འགོ་བཙུགས་ སྤྱི་ཚེས་༢༨-༠༨-༢༠༡༦ ལུ་ མཇུག་བསྡུ་སྟེ་ཡོད།
འདེམས་ངོའི་གདམ་ངོ་བཏོན་ནི་འཛོམས་འདུའི་སྐོར་ བརྡ་དོན་སྤེལ་ནི་འདི་ཡང་
༡. རྫོང་ཁག་༢༠ གི་རྒེད་འོག་༢༠༥ དང་ བསམ་གྲུབ་ལྗོངས་མཁར་ཁྲོམ་སྡེ་ནང་ལུ་ འབྲེལ་ཡོད་རྫོང་ཁག་བཙག་འཐུའི་དབང་འཛིན་ཚུ་གི་མངའ་འོག་ སྡེ་ཚན་བསྡོམས་༩༠ གིས་ འཛོམས་འདུ་ཁག་༡༠༥༢ འགོ་འདྲེན་འཐབ་ཅི།
༢. འཛོམས་འདུ་ཚུ་གི་སྐབས་ ཁྱད་ཚད་ལྡན་པའི་ཚོགས་རྒྱན་སྐྱུར་མི་ཡོངས་བསྡོམས་༡༠༡,༠༦༠ བརྒྱ་ཆ་༢༥% གིས་ བཅའ་མར་གཏོགས་ཏེ་འདུག།
༣. འཛོམས་འདུ་འདི་ནང་ རྒཔོ་གི་གདམ་ངོའི་དོན་ལུ་ དང་འདོད་བསྐྱེད་མི་གྲངས་བསྡོམས་༩༠༦ (ཨམ་སྲུ་༥༠ དང་ ཕོ་རྒས་༨༥༦) ཡོད་མི་ལས་ མི་གྲངས་བསྡོམས་༦༡༦ (ཨམ་སྲུ་༢༧ བརྒྱ་དཔྱ་༥༤% དང་ ཕོ་རྒས་༥༨༩ བརྒྱ་དཔྱ་༦༩%) ཚུ་ འཛོམས་འདུའི་ནང་ལས་ གདམ་ངོ་གྲུབ་ཅི།
༤. དེ་བཟུམ་སྦེ་ དམངས་མི་གི་གདམ་ངོའི་དོན་ལུ་ དང་འདོད་བསྐྱེད་མི་གྲངས་བསྡོམས་༩༢༦ (ཨམ་སྲུ་༡༢༢ དང་ ཕོ་རྒས་༨༠༤) ཡོད་མི་ལས་ མི་གྲངས་བསྡོམས་༦༥༤ (ཨམ་སྲུ་༧༨ བརྒྱ་དཔྱ་༦༤% དང་ ཕོ་རྒས་༥༧༦ བརྒྱ་དཔྱ་༧༢%) ཚུ་ གདམ་ངོ་གྲུབ་ཅི། བསམ་གྲུབ་ལྗོངས་མཁར་ཁྲོམ་སྡེའི་ཁྲོམ་དཔོན་གྱི་གདམ་ངོའི་དོན་ལུ་ ཨམ་སྲུ་༡ དང་ ཕོ་རྒས་༢ འཐོན་ཡོད་མི་ལས་ ཨམ་སྲུ་༡ དང་ ཕོ་རྒས་༡ གདམ་ངོ་གྲུབ་ཅི།
༥. འཛོམས་འདུ་ཁག་༢༢ ནང་ལུ་ འདེམས་ངོའི་གདམ་ངོ་གི་མི་ངོམ་ཕུད་རྡོག་རེ་ལས་འགལ་མེད་མི་ནང་ “དགོ་” དང་ “མི་དགོ་” གི་ཚོགས་རྒྱན་བཙུགས་སྐབས་ “མི་དགོ་” ཟེར་བའི་ཚོགས་རྒྱན་མངམ་ལས་བརྟེན་ གདམ་ངོ་ཆ་མེད་བཏང་ཡོད་མི་ནང་ ཨམ་སྲུ་༣ དང་ ཕོ་རྒས་༡༩ ཨིན་མས། འཛོམས་འདུ་ཁག་༥ གི་ནང་ ཚོགས་རྒྱན་གྱི་གྲུབ་འབྲས་ འདྲ་མཉམ་འཐོན་ཡོད་མི་ནང་ བྱ་སྒོའི་རིམ་པ་དང་འཁྲིལ་ ཚོགས་རྒྱན་ལོག་སྟེ་འགོ་འདྲེན་འཐབ་དགོཔ་ཚུ་ཡང་བྱུང་ཡི།
རྒཔོ་ དམངས་མི་ དེ་ལས་ཁྲོམ་དཔོན་གྱི་གོ་གནས་དོན་ལུ་ གདམ་ངོ་གྲུབ་པའི་འདེམས་ངོ་ཚུ་གིས་ གདམ་ངོའི་བརྟག་ཞིབ་འདི་ སྤྱི་ཚེས་༣༡-༨-༢༠༡༦ ལུ་ འབྲེལ་ཡོད་ངོས་ལེན་འགོ་དཔོན་ཚུ་ལུ་ ཚོགས་པའི་འདེམས་ངོ་ཚུ་དང་གཅིག་ཁར་ གདམ་ངོའི་ཡིག་ཆ་ཚུ་བཙུགས་ནི་ཨིན།
གདམ་ངོའི་ཡིག་ཆ་བརྟག་ཞིབ་འདི་ སྤྱི་ཚེས་༡-༩-༢༠༡༦ ལུ་དང་ འདེམས་ངོ་ལས་ཕྱིར་འཐོན་གྱི་མཐའ་མཇུག་ཚེས་གྲངས་ལུ་འགོ་འདྲེན་འཐབ་ཞིནམ་ལས་ སྤྱི་ཚེས་༣-༩-༢༠༡༦ ལས་འགོ་བཙུགས་ བཙག་འཐུའི་བསྐུལ་བསྒྲགས་འགོ་བཙུགས་ནི་ཨིན།
བསམ་གྲུབ་ལྗོངས་མཁར་ཁྲོམ་སྡེ་དང་ སྤ་རོ་རྫོང་ཁག་ལུང་ཉིས་རྒེད་འོག་ལས་ བཙག་འཐུའི་རྩོད་རྙོགས་སེལ་ཐབས་ལས་སྡེ་ལྟེ་བ་ལུ་ རྩོད་རྙོགས་ཀྱི་ཐོ་གཏུགས་རེ་ལྷོད་དེ་ཡོད།
གདམ་ངོ་བཏོན་ནི་གི་འཛོམས་འདུའི་བྱ་སྒོ་རིམ་པ་འདི་ནང་ འགྲེམ་ཐོག་རྒྱན་ཤོག་གི་མཐུན་རྐྱེན་སྐོར་ལས་ བསམ་འཆར་བཀོད་མི་ལེ་ཤ་ཅིག་རང་འཐོན་ཡི། གནད་དོན་འདི་གི་ཐད་ འགྲེམ་ཐོག་རྒྱན་ཤོག་བྱིན་དགོ་པ་ཅིན་ འདེམས་ངོ་འདི་ གཏན་འཁེལ་འགྱོ་དགོཔ་དང་ འདེམས་ངོའི་མི་ངོམ་གཏན་འཁེལ་འདི་ གདམ་ངོ་བཏོན་ནི་འཛོམས་འདུའི་སྐབས་ལུ་མ་གཏོགས་ ཤེས་ཐབས་མེད། དེ་འབདཝ་ལས་ འཛོམས་འདུའི་སྐབས་ལུ་ འགྲེམ་ཐོག་རྒྱན་ཤོག་འདི་ བྱ་སྟབས་བདེ་སྡུག་ཚུ་ལུ་བརྟེན་མིན་པར་ ལག་ལེན་གྱི་འོས་འབབ་རང་མེདཔ་འདི་ མི་མང་ཡོངས་ཀྱིས་ མཁྱེན་དགོཔ་ཁག་ཆེ།
མི་མང་གི་བརྡ་དོན་ལུ་སྤེལཝ་ཨིན།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
དགེ་ལེགས་ཕུག་ཁྲོམ་སྡེའི་བཀོད་ཁྱབ་དྲུང་ཆེན་གྱི་དོན་ལུ་ ཕྱི་སེལ་གྲུབ་པའི་མི་ངོམ་ཚུ་གི་གསལ་བསྒྲགས།- ༡༡/༠༡/༢༠༡༦།
རྒྱལ་གཞུང་ཞི་གཡོག་ལྷན་ཚོགས་ཀྱིས་ཁ་ཐུག་ལས་ དགེ་ལེགས་ཕུག་ཁྲོམ་སྡེའི་བཀོད་ཁྱབ་དྲུང་ཆེན་གྱི་གོ་གནས་ཀྱི་དོན་ལུ་ ཞུ་ཡིག་བཙུགས་མི་ མི་གྲངས་༩ ཕྱི་སེལ་གདམ་འཐུ་འབད་ཡོད་པའི་གསལ་བསྒྲགས་འབདཝ་ཨིན། ཕྱི་སེལ་གྲུབ་མི་ཚུ་གི་གྲུབ་འབྲས་ཚུ་ གློག་འཕྲིན་བརྒྱུད་དེ་གསལ་བསྒྲགས་འབད་ཡོདཔ་ཨིན།
ཕྱི་སེལ་གདམ་འཐུ་གྲུབ་མི་ཚུ་ མཐའ་དཔྱད་གདམ་འཐུའི་དྲི་ལན་གྱི་དོན་ལུ་ སྤྱི་ཚེས་༢༧/༠༡/༢༠༡༦ ལུ་ ཞི་ལྷན་ཞལ་འཛོམས་ཁང་ནང་ དྲོ་པ་ཆུ་ཚོད་༨:༥༠ ལུ་ འཛོམས་གནང་ཟེར་ཞུ་བ་འབདཝ་ཨིན།
བརྡ་དོན་ཁ་གསལ་གྱི་དོན་ལུ་ བཀོད་ཁྱབ་འཛིན་སྐྱོང་སྡེ་ཚན་གྱི་ ཞིབ་རོགས་མི་སྟོབས་འགོ་དཔོན་ ངོམ་ཚེ་རིང་དཔལ་འབྱོར་དང་གཅིག་ཁར་ བརྒྱུད་འཕྲིན་ཨང་༣༢༢༤༩༡/༣༢༢༩༥༤/༣༢༢༩༥༦ ནང་ ཡིག་ཚང་གི་དུས་ཚོད་ཁར་འབྲེལ་བ་འཐབ་གནང།


text:
༉ ཁ་ཙ་ རྒྱ་གར་གྱི་གཞུང་ཚབ་ རུ་ཅི་ར་ ཀམ་བཱོཇ་གིས་ འབྲུག་ལུ་ གོང་འཕེལ་ལས་སྣ་ཁག་གི་དོན་ལུ་ རྒྱ་གཞུང་ལས་ དངུལ་ཀྲམ་ཐེར་འབུམ་༡.༢༠༤ འབད་མི་ དངུལ་འཛིན་ཅིག་ ཕྱི་འབྲེལ་བློན་པོ་ ཌོག་ཊར་རྟ་མགྲིན་རྡོ་རྗེ་ལུ་ རྩིས་སྤྲོད་འབད་ནུག།
རྒྱ་གར་གཞུང་ཚབ་ཡིག་ཚང་ལས་ གནས་ཚུལ་གསར་བཏོན་འབད་མི་དང་འཁྲིལཝ་ད་ མ་དངུལ་གྲོགས་རམ་དེ་ ལས་འགུལ་ཚུ་ཡང་ གསོ་བ་དང་ ཤེས་རིག་ ལམ་སྲོལ་ ནང་བཟོ་དང་ བཟོ་གྲྭ་ཆུང་བ་གོང་འཕེལ་ དེ་ལས་ སྒོ་ནོར་གོང་འཕེལ་དང་ མཐུན་རྐྱེན་ལ་སོགས་པའི་དོན་ལུ་ ལག་ལེན་འཐབ་ནི་ཨིནམ་ད་ གྲོགས་རམ་དེ་ཡང་ རྒྱ་གཞུང་གིས་ ལོ་ལྔའི་འཆར་གཞི་༡༢ པའི་ ལས་འགུལ་མཉམ་འབྲེལ་དོན་ལུ་ ཁས་བླངས་འབད་མི་དང་འཁྲིལ་ཨིན་པས།
གྲོགས་རམ་མ་དངུལ་ལས་ ས་ཡ་༦༦༧.༨༨ དེ་ མཐའ་ཟུར་ལས་ཕར་ཡོད་མི་ སློབ་གྲྭ་ལྟེ་བའི་ སློབ་ཕྲུག་ཚུ་གི་ ཤེས་ཡོན་དང་འབྲེལ་བའི་ སྤུས་ཚད་ཡར་དྲག་གཏང་ནི་དང་ ཤེས་ཡོན་གྱི་ མཐུན་རྐྱེན་ཚུ་ འཐོབ་ཐབས་བཟོ་ནིའི་དོན་ལུ་ ལག་ལེན་འཐབ་ནི་ཨིན་པས།
ལས་འགུལ་དེ་གིས་ སློབ་གྲྭ་ལྟེ་བ་ཚུ་ནང་ མཐུན་རྐྱེན་བགོ་བཀྲམ་འམད་ནིའི་དོན་ལུ་ དཔལ་འབྱོར་དང་འབྲེལ་བའི་ མཐུན་རྐྱེན་སྣ་ཚོགས་ མཁོ་སྤྲོད་འབད་ནིའི་ནང་ ལག་ལེན་འཐབ་ནི་ཨིནམ་ད་ དེ་ཡང་ རྫོང་ཁག་དང་ཁྲོམ་སྡེ་ཚུ་གིས་ ལག་ལེན་འཐབ་དོ་ཡོདཔ་ཨིན་པས།
གྲོགས་རམ་མ་དངུལ་གྱི་འོག་ལུ་ རྒྱལ་ཡོངས་གཙོ་བསྟེན་སྨན་ཁང་ནང་ གསོ་བའི་མཐུན་རྐྱེན་ཚུ་ མཁོ་སྒྲུབ་འབད་ནིའི་དོན་ལུ་ དངུལ་ཀྲམ་ས་ཡ་༡༤༩.༤༩ འཛིན་གྲོལ་འབད་ནི་ཨིནམ་ད་ མ་དངུལ་དེ་ཡང་ ཞབས་ཏོག་ཡར་དྲག་གཏང་ཐབས་དང་ ཕྱི་ཁར་སྨན་བཅོས་དོན་ལུ་གཏང་མིའི་ ཟད་འགྲོ་མར་ཕབ་འབད་ནི་ དེ་ལས་ ནད་གཞི་བདའ་ཟུན་ནིའི་ ཐབས་ལམ་ མགྱོགས་དྲགས་བཟོ་ཐབས་དང་ སྨན་བཅོས་ཚུ་གི་དོན་ལུ་ ལག་ལེན་འཐབ་ནི་ཨིན་པས།
ནང་བཟོ་དང་ གྲྭ་ཆུང་བ་ཡར་དྲག་གཏང་ཐབས་ལུ་ ལྕང་ཟམ་ཏོག་ལུ་ དམིགས་བསལ་གྱི་ ཞབས་ཏོག་ལྟེ་བ་དང་ ཚོང་ཁྲོམ་ཅིག་ཡང་ བཟོ་སྟེ་ཡོདཔ་ད་ སྒོ་ནོར་ཚོང་འབྲེལ་དོན་ལུ་ཡང་ ནོར་རིགས་དང་ སྒོ་ནོར་ཐོན་སྐྱེད་ཡར་དྲག་གཏང་ནིའི་ འཕྲུལ་རིག་གསརཔ་ཚུ་ འགོ་བཙུགས་ནི་ཨིན་པས།
དེ་ལས་ བསམ་རྩེ་དང་ བཀྲིས་ཆོས་གླིང་གི་ གཞུང་ལམ་བར་ན་ ཟམ་རྒྱ་སྐྱེད་འབད་ནི་དང་ རྒྱ་མཚོ་གླིང་ཟམ་ལེགས་བཅོས་འབད་ནིའི་དོན་ལུ་ཡང་ གྲོགས་རམ་དེ་གི་ཐོག་ལས་ མ་དངུལ་འཐོབ་ནི་ཨིན་པས།
དེ་མ་ཚད་ ཀྲོང་གསར་ལུ་ སྐད་ཡིག་དང་ལམ་སྲོལ་མཐོ་རིམ་སློབ་གྲྭ་དང་ སྤུ་ན་ཁ་ རང་བཞིན་ཐོན་སྐྱེད་མཐོ་རིམ་སློབ་གྲྭ་དང་ བསམ་རྩེ་ཤེས་རིག་སྤེལ་ཁང་གི་དོན་ལུ་ཡང་ ལག་ལེན་འཐབ་ནི་ཨིན་པས།
གླིང་བཞི་རྫོང་དང་ གསན་ཆེན་ལྷ་ཁང་ཉམས་གསོའི་དོན་ལུ་ཡང་ མ་དངུལ་བཞག་ནི་ཨིནམ་ད་ ལཱ་དེ་ནང་ གཙང་སྦྲ་དང་འཐུང་ཆུ་ དེ་ལས་ གློག་མེ་བཀྲམ་སྤེལ་གྱི་ མཐུན་རྐྱེན་དང་ སྡོད་གནས་ཁང་ ལེགས་བཅོས་ཀྱི་དོན་ལུ་ ལག་ལེན་འཐབ་ནི་ཨིན་པས།
འཆར་གཞི་༡༢ པའི་དོན་ལུ་ རྒྱ་གཞུང་གིས་ མཉམ་འབྲེལ་ལས་འགུལ་ཚུ་གི་དོན་ལུ་ དངུལ་ཀྲམ་ཐེར་འབུམ་༢༨ དང་ མི་སྡེ་གོང་འཕེལ་ལས་འགུལ་ལུ་ དངུལ་ཀྲམ་ཐེར་འབུམ་༨.༥ དང་ ལས་རིམ་གྲོགས་རམ་དོན་ལུ་ དངུལ་ཀྲམ་ཐེར་འབུམ་༨.༥ བརྩིས་ཏེ་ དངུལ་ཀྲམ་ཐེར་འབུམ་༤༥ གྲོགས་རམ་འབད་ནིའི་ ཁས་ལེན་འབད་ཡོདཔ་ཨིན་པས།
འཆར་གཞི་༡༢ པ་ འགོ་བཙུགས་པའི་ དུས་ཚོད་ལས་འགོ་བཙུགས་ རྒྱ་གཞུང་གིས་ ད་ཚུན་ དངུལ་ཀྲམ་ཐེར་འབུམ་༢༢.༠༥ བྱིན་ཡོད་མི་དེ་ ཁས་བླངས་མ་དངུལ་ལས་ བརྒྱ་ཆ་༤༩ གི་རྩིས་ཨིནམ་ད་ ནད་ཡམས་ཀོ་བིཌ་-༡༩ འི་ གནོད་ཉེན་བྱུང་མི་ལས་ ཡར་འཐོན་འབད་ཐབས་ལུ་ སྤྱི་ལོ་༢༠༢༠ ཟླ་༣ པ་ལས་འགོ་བཙུགས་ རྒྱ་གཞུང་གིས་ ཁས་བླངས་འབད་མི་ གོང་འཕེལ་མ་དངུལ་ཡོངས་བསྡོམས་ལས་ དངུལ་ཀྲམ་ཐེར་འབུམ་༥.༠༡ ཧ་སུ་སྦེ་ འཛིན་གྲོལ་འབད་ཡོད་པའི་གནས་ཚུལ།
བཀྲིས་བསྟན་འཛིན།